מדריך למורה

הלכות בהירות

כיתה ד

# תוכן העניינים

[מדריך למורה – מבנה כללי 3](#_Toc72849657)

[טבלה מסכמת – תכנית הלימודים החדשה לכיתה ד 4](#_Toc72849658)

[יחידה 1: פרק ע"ד – חודש אלול וסליחות 9](#_Toc72849659)

[יחידה 2: פרק ע"ז - מצוות שופר ותפילות ראש השנה 16](#_Toc72849660)

[יחידה 3: פרקים פ'-פ"ב – יום הכיפורים 24](#_Toc72849661)

[יחידה 4: פרק פ"ג – הלכות סוכה 27](#_Toc72849662)

[יחידה 5: פרק פ"ד-פ"ה – מצוות ישיבה בסוכה 31](#_Toc72849663)

[יחידה 6: פרק פ"ז-פ"ח –נטילת לולב, הלל והושענות 35](#_Toc72849664)

[יחידה 7: פרק פ"ט – תפילת הגשם 39](#_Toc72849665)

[יחידה 8: פרקים א'-ב' – השכמת הבוקר 43](#_Toc72849666)

[יחידה 9: פרק ו' – השכמת בית הכנסת ושמירה על קדושתו 48](#_Toc72849667)

[יחידה 10: פרק י"א – פסוקי דזמרא 53](#_Toc72849668)

[יחידה 11: פרק ח' – קדיש 57](#_Toc72849669)

[יחידה 12: פרקים כ'-כ"א – תפילת מנחה ותפילת ערבית 62](#_Toc72849670)

[יחידה 13: פרק כ"ב – נטילת ידיים לסעודה 65](#_Toc72849671)

[יחידה 14: פרק ל"ב – תפילת הדרך וחובת הזהירות בדרכים 69](#_Toc72849672)

[יחידה 15: חנוכה - פרק צ (הלכות א-ה, יד-יח, כב-כג, כו-כז) 71](#_Toc72849673)

[יחידה 16: ההכנות לשבת - פרקים ל"ו-ל"ח 74](#_Toc72849674)

[יחידה 17: פרקים מ"ב-מ"ג – קידוש וסעודות שבת 82](#_Toc72849675)

[יחידה 18: פרק מ"ז – הבדלה על הכוס 85](#_Toc72849676)

[יחידה 19: המלאכות האסורות בשבת - פרק מח (הלכות א-ט, יא-לא) 90](#_Toc72849677)

[יחידה 20: פרק צ"א – ט"ו בשבט 93](#_Toc72849678)

[יחידה 21: פרק ק"ג – ערלה ונטע רבעי 98](#_Toc72849679)

[יחידה 22: פרק צ"ב – חודש אדר 101](#_Toc72849680)

[יחידה 23: פרק צ"ג – קריאת המגילה 106](#_Toc72849681)

[יחידה 24: פרקים נ"ו-ס"א – לקראת פסח 109](#_Toc72849682)

[יחידה 25: פרקים ס"ג-ס"ד – ליל הסדר 114](#_Toc72849683)

[יחידה 26: פרק ע' – בין פסח לעצרת 120](#_Toc72849684)

[יחידה 27: פרק ע"א (הלכה א והלכות ג-ה) פרק צז (הלכה א והלכות ה-ז) חג השבועות והיחס לספרי קודש 125](#_Toc72849685)

[יחידה 28: פרק ק"ו, פרק ק"י ופרק קי"א מצוות ואהבת לרעך כמוך, ביקור חולים ויחסי שכנים 128](#_Toc72849686)

[יחידה 29: פרק קט"ו – איסור לשון הרע 131](#_Toc72849687)

[יחידה 30: פרק ע"ב ופרק ע"ג – תשעה באב 140](#_Toc72849688)

# מדריך למורה – מבנה כללי

לפניכם מדריך למורה עבור חוברת הלכות בהירות לכיתה ד'. החוברת מבוססת על הספר "קיצור שולחן ערוך מקור חיים לתלמידים" בהוצאת סולמות.

**בכל יחידה תמצאו:**

* זמן מוקצב - שיעור או שניים.
* תקציר - מה הולך להיות בשיעור.
* מבנה השיעור – פתיחה, שיבוץ המשימות במהלך השיעור, סיכום.
* התייחסות לכל משימה – מיומנות, הישג נרכש, צורת העבודה (יחידני / זוגות / מליאה)
* הצעות הוראה, המחשה ויישום – מתודות ורעיונות נוספים (במידה ויש)
* הפנמה וערכים – "ערך לדרך" – צידה לחיים ומסר מלווה שניתן לקחת מהשיעור

**שימו לב – דגש לגבי מבנה השיעור:**

במבנה השיעור רשומות רק התוספות על גבי מה שיש בחוברת לתלמיד.

כלומר אם בחוברת מופיע תרשים / דוגמא / שאלות – הן לא יופיעו במדריך למורה!!

במדריך יופיעו רק דברים שאינם מופיעים בחוברת, ובנוסף הצעה כיצד לגשת לכל משימה – האם לכתוב במחברת, לדון בכיתה, לעבוד בקבוצות וכן הלאה.

במספר מקרים הוספנו בנספחים טבלאות וכדומה על מנת שיהיו מוכנים למורה לצילום.

**שימו לב – דגש לגבי הצעות הוראה, המחשה ויישום ולגבי הפנמה וערכים:**

שני הדברים הנ"ל משולבים בשיעור. למשל אם תוך כדי שיעור מוצע לעשות הצגה, לספר סיפור או לקשור את הנושא לחיים שלנו – ההצעה תופיע בפירוט בתוך מבנה השיעור. בסוף כל יחידה היא תופיע שוב בקצרה, רק כדי לעשות סדר. למשל אם תוך כדי שיעור יש הצעה להצגה כולל הפירוט על מה להציג – בסוף תחת הכותרת "הצעות הוראה, המחשה ויישום" תהיה רק תזכורת – בחלק זה וזה כדאי לערוך הצגה.

בכל יחידה ישנם **מושגי תוכן**.

אנו ממליצים להקצות מספר עמודים בסוף המחברת עבור מושגים אלו, או לחילופין להכין דף המכיל את המושגים ופירושם. אפשר להכין את הדף עבור התלמידים ואפשר בשיתוף פעולה שלהם – למשל כל מספר תלמידים מכינים את ההסבר על מושגים של פרק מסוים ומעבירים אותו לכיתה.

**באופן כללי:**

לפעמים המלצנו במשימה כלשהי לעבוד באופן פרטני, בזוגות או במליאה. לפעמים המלצנו על תרשים על הלוח, לפעמים להעתיק למחברת, לפעמים דף עבודה ולפעמים בעל-פה.

כמובן שכל מורה בוחר את דרכי ההוראה והעבודה המועדפות עליו בהתאם לכיתתו ולרמתה. מה שכתבנו הוא קריאת כיוון בלבד ואינו מחייב.

# טבלה מסכמת – תכנית הלימודים החדשה לכיתה ד

בתחילת כל יחידה בחוברת העבודה מפורטות ההלכות מתוך הפרק שאליהן מתייחסת היחידה

|  |  |  |  |
| --- | --- | --- | --- |
| מספר יחידה | פרק בספר החדש | פירוט הנושאים | שעות הוראה מומלצות |
| 1 | [עד. חודש](#_Toc501277045) אלול | ימי תשובה וסליחה  תקיעת שופר בימי חודש אלול  מנהג קהילות הספרדים והתימנים בסליחות ובשופר  מנהג קהילות האשכנזים בסליחות ובשופר  אין אומרים סליחות לפני חצות הלילה  שליח ציבור בסליחות ובימים נוראים  מזמור "לדוד ה' אורי וישעי"  מנהגי חודש אלול  י"ג מידותיו של הקב"ה  מדיני אמירת הסליחות וי"ג המידות | 1 |
| 2 | [עז.מצוות שופר ותפילת ראש השנה](#_Toc501277048) | מקור מצוות תקיעת שופר  (כשראש השנה חל בשבת)  טעמי מצוות תְּקִיעַת שׁוֹפָר  סוגי התקיעות  תקיעות ראשונות  תְּפִלַּת מוּסָף – מלכויות, זיכרונות ושופרות  תשליך | 1 |
| 3 | [פא.](#_Toc501277052) דיני תענית יום הכיפורים  [פב. תפילות יום הכיפורים](#_Toc501277053) | חמשת העינויים  רחיצה  נעילת הסנדל  מעלת תפילות יום הכיפורים  עיטוף בטלית  'לך א-לי' ו'תפילה זכה'  כל נדרי וברכת "שהחיינו"  קבלת שבת ו"ויכולו"  ברוך שם כבוד מלכותו בקול רם  קריאת ספר יונה  תפילת נעילה  ברכת כהנים בתפילת נעילה  סיום תפילת נעילה | 1 |
| 4 | פג. הלכות סוכה | הקדמה  תחת כיפת השמיים  בניית הדפנות לפני הסכך  הדפנות  גובה הדפנות  דין לבוד  דופן שאינה צמודה לקרקע  דפנות שיעמדו ברוח מצויה  הסכך  המעמידים לסכך  צילתה מרובה מחמתה | 2 |
| 5 | [פד. ליל חג הסוכות ומצוות ישיבה בסוכה](#_Toc501277055)  פה. החייבים והפטורים במצוות סוכה | מצוות ישיבה בסוכה  חובת אכילת פת בסוכה בלילה הראשון  נשים וקטנים  מצטער פטור מן הסוכה  ירידת גשמים בזמן הסעודה  ירידת גשמים בזמן השינה  החולים ומשמשיהם  כוחות הביטחון  נסיעה בסוכות | 2 |
| **6** | פז. מצוות נטילת לולב | פתיחה (כוללת: פסוקי התורה, כמה ימים נוטלים לולב בזמן המקדש ובימינו, לא נוטלים בימינו בשבת)  אמירת הלל ונענועי הלולב  מקום וסדר הנענועים | 1 |
| [פח. ניסוך המים, שמחת בית השואבה, מצוות ערבה והושענות](#_Toc501277059) | הושענות |
| 7 | [פט.](#_Toc501277060) שמיני עצרת ושמחת תורה | משיב הרוח ומוריד הגשם (תפילת הגשם) | 0.5 |
| 8 | א. השכמת הבוקר  ב. נטילת ידיים שחרית | שוויתי ה' לנגדי תמיד  מודה אני  טעם המצווה  כוונת הלב בזמן הנטילה  זמן הנטילה  סדר הנטילה  דינים נוספים | 1 |
| 9 | ו. השכמת בית הכנסת וקדושתו | מעלת המשכים לבית הכנסת  הדרך לבית הכנסת  הכניסה לבית הכנסת  ההתנהגות הראויה בבית הכנסת  שמירה על ניקיון בית הכנסת  כניסה לבית הכנסת שלא לצורך מצווה | 1 |
| 10 | יא. פסוקי דזמרה | פסוקי דזמרה הם הכנה לעיקר התפילה  ברוך שאמר  "פותח את ידך"  ישתבח  איסור הפסק בפסוקי דזמרה  מדיני ברכת "ישתבח" | 1 |
| 11 | ח. דיני קדיש | נוסח עיקר הקדיש ותרגומו  מעלת הקדיש  מדיני הקדיש | 1 |
| 12 | כ. תפילת מנחה  כא. תפילת ערבית | מעלת תפילת המנחה  זמן תפילת המנחה  מדיני תפילת המנחה  קריאת שמע וברכותיה  זמן קריאת שמע של ערבית  איסור אכילה סמוך לזמן קריאת שמע  בתפילת ערבית אין חזרת הש"ץ  תפילת ערבית לאחר "פלג המנחה"  סמיכת גאולה לתפילה  דין המאחר לתפילת ערבית | 1 |
| 13 | כב. נטילת ידיים לפני הסעודה | טעם המצווה וחובת ההקפדה עליה  כמות המים לנטילת ידיים  חציצה  סדר נטילת הידיים  נטילת ידיים – מכלי שלם ולא מהברז  המים  כמות הלחם שלפני אכילתה נוטלים ידיים | 2 |
| 14 | לב. תפילת הדרך וחובת הזהירות בדרכים | ונשמרתם מאוד לנפשותיכם  תפילת הדרך  על איזו דרך מברכים?  מתי מברכים?  תפילת הדרך בעזרת רמקול | 1 |
| 15 | צ. חנוכה | נס חנוכה  על הנסים בתפילה  על הנסים בברכת המזון  הלל וקריאה בתורה | 1 |
| 16 | לו. גדולת השבת וקדושתה  לז. כבוד שבת ועונג שבת (זכירת השבת במשך השבוע)  לח. ההכנות לשבת | השבת הראשונה  יום של התחדשות  המן לא ירד בשבת  ברית עולם בין ה' לישראל  מעלת שמירת השבת  כבוד שבת  עונג שבת  השמחה בשבת  קניית צורכי שבת ביום שישי  הטרחה לכבוד השבת  מניעת חילול שבת  בגדים מיוחדים לשבת | 2 |
| 17 | מב. קידוש על היין  מג. שלוש סעודות שבת | מקור המצווה  קידוש על היין  נשים חייבות בקידוש מהתורה  בלי עיכובים  כמות היין שצריך לשתות  קידוש בבית הכנסת בבוקר השבת  מי שאין לו יין  מצוות שלוש סעודות בשבת  לחם משנה  החייבים בסעודות שבת  כמה לחם צריך לאכול?  אכילת לחם בסעודה שלישית  מי שלא אכל בליל שבת | 2 |
| 18 | מז. הבדלה על הכוס | מקור המצווה  מעלת ההבדלה  סדר ההבדלה  נר ההבדלה  סעודת מלווה מלכה | 1 |
| 19 | מח. המלאכות האסורות בשבת | זכור ושמור  בניית המשכן אינה דוחה את השבת  אבות מלאכה ותולדות  חורש, זורע, בונה וסותר, תופר וקורע, כותב ומוחק | 2 |
| 20 | צא. ט"ו בשבט | ט"ו בשבט  מנהג אכילת פירות בט"ו בשבט | 1 |
| 21 | קג. ערלה ונטע רבעי | מקור מצוות ערלה  מה נחשב ל"עץ מאכל"?  ספירת שנות הערלה  חנטת הפירות  נטע רבעי – פירות השנה הרביעית  פדיון פירות נטע רבעי בימינו  דוגמה לחישוב שנות הערלה  רכישת פירות ללא חשש ערלה | 1 |
| 22 | צב. חודש אדר | מרבים בשמחה!  מצוות מחצית השקל  פרשת שקלים  "זכר למחצית השקל"  שיעור מחצית השקל  החייבים במצוות מחצית השקל  תענית אסתר | 1 |
| 23 | צג. קריאת המגילה | קריאה ביום ובלילה  קריאה ברוב עם  הנשים היו באותו הנס  חינוך קטנים | 1 |
| 24 | נו. חודש ניסן  סא. ערב פסח | מצה שמורה  חודש ניסן – חודש של שמחה  מנהג קריאת פרשת הנשיאים  תפילת שחרית  תענית בכורות  סוף זמן אכילת חמץ ושריפת חמץ  איסור אכילת מצה בערב פסח  איסור אכילה בערב פסח משעה עשירית  איסור מלאכה בערב פסח  מנוחת הילדים לקראת ליל הסדר  מרור  ניקוי המרור מתולעים  הכנת החרוסת  הזרוע והביצה  מי מלח לטיבול הכרפס | 2 |
| 25 | סג. ליל הסדר  סד. סימני הסדר | המצוות בליל הסדר  שינוי  להושיב את הילדים ליד אביהם  קערת הסדר  הסבה  ארבע כוסות  החייבים בארבע כוסות  (סימני הסדר בדגש על מיקום הכוסות ועל מצוות מצה ומרור)  קדש  מגיד (דגש על קיום מצוות סיפור יציאת מצרים ועל כוס שנייה)  מוציא מצה  מרור  כורך  צפון  ברך  הלל | 2 |
| 26 | ע. בין פסח לעצרת | מצוות ספירת העומר  סדר הספירה  זמן הספירה  מדיני הספירה  שאלו חברו  נשים פטורות מספירת העומר  מי שלא ספר בכל הימים  מנהגי האבלות | 1 |
| 27 | עא. חג השבועות  צז. היחס לספרי קודש | שמות החג  תיקון ליל שבועות  קריאת מגילת רות ואמירת תהילים  אכילת מאכלי חלב | 1 |
| שימוש בספרי קודש בדרך כבוד  סגירת הספר בזמן הפסקה או בסיום הלימוד  הנחת ספרי קודש זה על גבי זה | 1 |
| 28 | קי. ביקור חולים והליכה לרופא  קיא. יחסי שכנות  קו. ואהבת לרעך כמוך | קי. מקור המצווה  המבקר את החולה – גורם לו שיחיה  מדיני המצווה  תפילה על החולה  הליכה לרופא  קיא. "טוב שכן קרוב"  אהבת הבריות  נזק משכן רע  הקפדה על יחסי שכנות טובים  קו. כלל גדול בתורה  בית המקדש השני נחרב בגלל שנאת חינם  לא תיקום ולא תיטור  הוי מתלמידיו של אהרן | 2 |
| 29 | קטו. איסור לשון הרע | מקורות האיסור  מוות וחיים ביד לשון  כוח הדיבור | 1 |
| 30 | עב. תעניות החורבן  עג. תענית תשעה באב | ימי התעניות ומה שאירע בהם  סעודה מפסקת  לימוד תורה בערב תשעה באב  חמישה עינויים  איסור אכילה ושתייה  רחיצה  נעילת הסנדל  ישיבה על הקרקע  שאילת שלום  לימוד תורה  תפילות תשעה באב  דיני עשרה באב | 1 |

# יחידה 1: פרק ע"ד – חודש אלול וסליחות

**זמן מוקצב:** שיעור

**תקציר**

ביחידה זו נלמד על המיוחד בימים של חודש אלול, המנהגים המיוחדים בחודש זה, תקיעת השופר בחודש אלול וי"ג מידות של הקב"ה.

**מבנה השיעור:**

**פתיחה – קשה לבקש סליחה**

* נקרין סרטון קצר על סוגי סליחות – כל אחד והסליחה שלו.

<https://www.youtube.com/watch?v=vupck-cZKnI>

* נסביר כי סליחה היא תהליך. לא פוגעים-מתנצלים-סולחים. זה משהו פנימי יותר. לוקח זמן להתבשל עם זה. גם לאדם שצריך לבקש סליחה וגם לאדם שממנו מבקשים סליחה. אם דורכים על מישהו בטעות אז מיד מתנצלים וזה בסדר, לא לוקח זמן לבקש ולא לוקח זמן לסלוח. אבל אם פוגעים בנפש – לוקח זמן...
* נאפשר לשתף בסיפורים על סליחה. רצוי שהמורה עצמו גם ישתף במשהו מחייו. יש לכך ערך.
* נאמר לתלמידים: כשעם ישראל חטא בחטא העגל משה רבנו עלה לקב"ה לבקש סליחה בשמם. מישהו יודע כמה זמן לקח לו לעלות וכמה זמן לקח לו להתנצל עד שזכה לסליחה?
* כמו כן נכוון את הדיון להבדל שבין סליחה אנושית לסליחה של הקב"ה לעם ישראל. נדגיש שחודש אלול ועשרת ימי תשובה הם הזמן שבו עם ישראל מבקש מה' סליחה, הן ברמת היחידים והן כאומה. ניתן לחבר זאת למעמדי הסליחות שמתוארים בהרחבה בחוברת.

**מהלך השיעור:**

**משימה 1 - ימי תשובה וסליחה**

מתאים להישג 4 - מבנה, הישג 5 – הבנה ופרשנות והישג 6 - ערכים

* נבקש מהתלמידים להעתיק למחברת את התרשים מהחוברת ולמלא אותו. ניתן גם להשתמש בדף העבודה שבנספח.
* נחזור לשאלה ששאלנו בפתיחת השיעור – כמה זמן לקח למשה מחטא העגל עד שעלה להר סיני וכמה זמן שהה על הר סיני עד שזכה לסליחה?
* נתבונן בתרשים ונראה שכל שלב בתהליך לקח 40 יום.
* נמלא את שאלה 1 בחוברת העבודה.

**משימה 2 – י"ג מידות**

מתאים להישג 2 – מושגים ולהישג 5 – הבנה ופרשנות:

* נחלק לכל תלמיד או זוג תלמידים כרטיס מילים. על 13 כרטיסים כתובות המילים של י"ג מידות ועל 13 אחרים – פירושים למילים. הכרטיסים מצורפים בסוף המערך.
* נבקש מהתלמידים להסתובב בכיתה ולהתחבר לזוגות / שלישיות – מילה ופירוש. במידה ועלול ליצור בלגן – אפשר להזמין תלמידים לתלות את המילה על הלוח – קודם את המילים של י"ג מידות לפי הסדר, ולאחר מכן את הפירוש.
* נמלא את משימה 2 בחוברת העבודה. נוודא שהתלמידים הפנימו את המסר שאמירת י"ג המידות אינה "קסם" שבעזרתו אנחנו "מכריחים" את ה' לסלוח לנו, אלא אמירה שמעוררת אותנו להידבק בדרכיו של ה', ומתוך כך הוא סולח לנו.

**משימה 3 – מנהגים באמירת סליחות ובתקיעה בשופר**

מתאים להישג 5 – הבנה ופרשנות

* נבקש מתלמיד או שניים לשתף בהכנות שלהם לאירוע משפחתי: קניית בגדים, נעליים, תכנית האירוע, תסרוקות, נסיעה מוקדם כדי להגיע בזמן, אולי לישון לפני כדי להיות רעננים... כאן האירוע שלנו הוא המלכת ה', ראש השנה, והסליחות הן בעצם ההכנה אליו, התכוננות לקראת האירוע.
* נבין את עיקר מטרת הסליחות: להתכונן. כמו שאנו מתכוננים לקראת אירוע.
* כיוון נוסף שחשוב לציין הוא הציר המרכזי – ימי אלול הם ימים שמיועדים לסליחה ומחילה ולכן אנחנו מרבים בהם באמירת סליחות ובמעשים שמעוררים את הלב לתשובה.
* נמלא את משימה 3 בחוברת העבודה, הכוללת חידות מתוקות על החומר ונמלא את הטבלה בסיומה (ניתן לצלם מהנספח)

**סיכום – תפילה אישית**

* נאמר לתלמידים: רבנו בחיי כותב על י"ג מידות מילים נפלאות: "כל המבין שלוש עשרה מידות... ומתפלל בהן בכוונה, אין תפילתו חוזרת ריקם... בזמן הזה שאנחנו שרויים בגלות ואין לנו כהן גדול לכפר על חטאותינו ולא מזבח להקריב עליו קרבנות ולא בית המקדש להתפלל בתוכו – לא נשאר לנו לפני ה', בלתי אם תפלתנו ושלוש עשרה מידותיו".
* נסביר כי י"ג מידות צריכות להיאמר במניין, כפי שלמדנו. כיוון שכאן אין לנו מניין – לא נאמר את י"ג מידות ביחידות אבל למדנו עליהן ולכן אנו רוצים לנצל את הההזדמנות לתפילה אישית.
* נחלק לכל תלמיד פתק וניתן זמן לכתיבת תפילה אישית. מי שרוצה לשתף מוזמן. מי שלא – לא חייב. מי שרוצה יכול להעביר את הפתק למורה שידביק על בריסטול ויתלה בסביבת הלמידה.

**הצעות הוראה, המחשה ויישום**

* סרטון סוגי סליחות
* משחק התאמה מילה לפירוש (י"ג מידות)
* חידות
* כתיבת תפילה אישית

**הפנמה וערכים**

* חיבור לי"ג המידות בדרכים שונות.

א-ל

ה'

ה'

ארך אפים

רחום

וחנון

נוצר חסד לאלפים

ואמת

ורב חסד

וחטאה

ופשע

נושא עוון

ונקה

רחמים על החוטא

לפני החטא

רחמים על החוטא לאחר החטא

רחמיו של הקב"ה הם ללא קשר למעשי האדם, מתנת חינם

מלשון חוזק. ה' יציב וחזק וניתן להישען עליו בעת צרה

ה' מרחם על האדם

בהתאם למעשיו

דן אותנו דין אמת

משולב עם רחמים

מתנהג עימנו

בחסד גדול

סבלני. אינו מעניש מיד אלא ממתין לחוטא שישפר דרכו

סולח גם לפשעים –

עבירות שנעשו בזדון

מוכן לשאת

(לסחוב, לסבול)

גם פעולה רעה

שומר חסד, זוכר חסדים ומשתמש בהם בעדנו, לאלפי אנשים

מנקה את העבר

למי ששב בתשובה

מלשון להחטיא את המטרה, בטעות או מהבנה שגויה

ימי תשובה וסליחה

(פרק עד הלכות א-ב)

1. השלימו את ציר הזמן בעזרת התרמילון.

אירועים

תאריכים

מתן תורה

40 יום

40 יום

א' באלול

40 יום

קבלת הלוחות השניים

תרמילון:

משה עולה להר סיני לקבל את הלוחות השניים \* חטא העגל ושבירת הלוחות הראשונים \* י"ז בתמוז \* ו' בסיוון \* י' בתשרי

1. על פי ציר הזמן שהשלמתם, מהי הסיבה לכך שימי חודש אלול נקבעו כימי תשובה וסליחה?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. מדוע תוקעים בשופר בחודש אלול? כתבו בלשונכם בקצרה את שני הטעמים שנזכרו בהלכה ב.
2. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.
3. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

מנהגי הסליחות בקהילות השונות – טבלת סיכום

סמנו וי במשבצות המתאימות



# יחידה 2: פרק ע"ז - מצוות שופר ותפילות ראש השנה

**זמן מוקצב:** שיעור וחצי

**תקציר**

ביחידה זו נלמד על המקור למצוות תקיעת שופר, הטעמים לתקיעה, סוגי התקיעות, חלקי תפילת מוסף בראש השנה ומנהג התשליך.

**מבנה השיעור:**

**פתיחה – משהו זז בלב**

<https://www.youtube.com/watch?v=nMQ43YXi_QQ>

* נקרין סרטון קצר (2:50 דקות, אפשר לראות רק חלק) ובו רואים תקיעות שופר במקומות שונים בעולם.

כשרואים ושומעים את כל הקולות – משהו זז שם בלב.

* נדון:
  + איך הרגשתם כשראיתם את הסרטון?
  + על מה חשבתם? אילו הרהורים זה העלה אצלכם?
* נקרא את דברי שני בדיון שבתחילת היחידה, ונעלה רעיונות נוספים היכן רעש נועד להסב את תשומת ליבנו. למשל:
  + חייל שנרדם ברכבת, מתעורר כשהכרוז מודיע "נוסעים נכבדים, הרכבת נכנסת כעת לתחנת..."
  + לפני כל שיעור ובסיומו – צלצול
  + צלצול בנייד – להודעה או לשיחה, וכן בטלפון נייח.
  + צלצול בפעמון הדלת
  + שעון מעורר...
* נסיק יחד מסקנה: צלצול / רעש – נועד לגרום לנו לעצור לרגע ממה שעשינו קודם, ולהתחיל משהו חדש, או לשנות התנהגות (נניח לקום לפתוח דלת או לקום לקחת את הנייד). הצלצול מפר את השגרה, גם אם השגרה היא קצרת מועד. הוא עושה לנו משהו.

וכך גם השופר...

* נתחבר להמשך הדיון – מה אמור לעורר בנו רעש השופר?

**מהלך השיעור:**

**משימה 1 - מקור המצווה לתקוע בשופר**

**משימה 2 – טעמי המצווה לתקוע בשופר**

מתאים להישג 1 – יסודות התורה שבעל פה, הישג 2 - מושגים, הישג 3 – לשון חכמים, הישג 5 – הבנה ופרשנות

* בפסוק כתוב "בחודש השביעי". נזכיר שהתורה מונה את החודשים מניסן, ונספור יחד עד החודש השביעי כדי לגלות שזה תשרי. נשאל מהו החודש האחרון – כדי לוודא הבנה.
* נמלא את חלק א' במשימה 1 בחוברת העבודה.

הרחבה – תקיעה בשופר בראש השנה שחל בשבת:

* נקרא את הלכה ג', נפתח לוח שנה ונראה האם בשנה הנוכחית, בשנה שעברה ובשנה הבאה – תוקעים בשופר בכל הימים או רק ביום השני.
* נסביר: מדוע לא תוקעים בשופר כאשר ראש השנה חל בשבת?

כאשר היום הראשון של ראש השנה חל בשבת – לא תוקעים בשופר.

הטעם לכך הוא שבשבת יש איסור להוציא חפצים מרשות לרשות ולטלטל חפצים ברשות הרבים (לפרטים – ראו פרק נב הלכות ט-טו). חכמים חששו שאנשים שלא יודעים לתקוע היטב בשופר, ילכו עם השופר לביתו של חכם שילמד אותם לתקוע, ובתוך כך יעברו על איסור הוצאה מרשות לרשות ועל איסור טלטול ברשות הרבים.

לעומת זאת, ביום טוב אין איסור להוציא חפצים מרשות לרשות ולטלטל חפצים ברשות הרבים, ולכן אין כל חשש.

הרחבה – לא אד"ו ראש

* נפנה את תשומת לב התלמידים שמדובר רק אם היום הראשון של ראש השנה חל בשבת.
* נדון – אבל מה קורה אם היום השני חל בשבת?
* נלמד את הכלל "לא אד"ו ראש" ונסביר כי דבר כזה לא יכול לקרות. היום הראשון של ראש השנה יחול רק ביום שני (ראשון בלילה), שלישי (שני בלילה), חמישי (רביעי בלילה), או שבת. ומימלא היום השני של ראש השנה יחול תמיד בימים שלישי, רביעי, שישי או ראשון, ולעולם לא יחול בשבת, ולכן אין הלכה כזו – כי אין מציאות כזו!
* נעבור לחלק ב' בשאלה 1 בחוברת העבודה - **טעמי מצוות תקיעת שופר**
* נקרא את הלכה ד' ונראה שמופיע בה המושג "גזרת הכתוב".
* נסביר את המושג. קודם נשמע מהתלמידים את ההבנה שלהם, ולאחר מכן נסביר: גזירת הכתוב זה מצווה שהטעם שלה לא מפורש בתורה. דוגמאות לגזרת הכתוב: פרה אדומה, בן סורר ומורה ועוד. נסביר לתלמידים שכוונת הרמב"ם היא לכך שאת מצוות תקיעת שופר, כמו כל מצווה אחרת, מקיימים ראשית כל מפני שה' ציווה עליה, בין אם מבינים את הטעם ובין אם לא מבינים.
* נמלא את הטבלה. הטבלה מצורפת כנספח לצילום.

**משימה 3 - סוגי התקיעות**

מתאים להישג 1 – יסודות התורה שבעל פה, הישג 2 – מושגים והישג 5 – הבנה ופרשנות

* נזכיר את הברכות שמברכים לפני תקיעת שופר – "לשמוע קול שופר" ו"שהחיינו". נשים לב שהברכה היא דווקא "לשמוע" ולא "לתקוע".
* נדגים בכיתה את סוגי התקיעות השונים. ניתן לאפשר לתלמידים המעניינים לנסות לתקוע בעצמם בשופר.
* נסביר כי מעיקר הדין נשים פטורות משמיעת שופר, כי זוהי מצוות עשה שהזמן גרמה, ונסביר את המושג. אך נלמד כי נשים קיבלו על עצמן באהבה מצווה זו, עד כדי כך שאם אישה מפסידה תקיעה (נניח כי יש לה ילדים קטנים שעלולים להפריע) – יש תקיעה מיוחדת עבור נשים בזמן ש בו הגברים יכולים לשמור על הילדים הקטנים.
* נעבוד במשימה 3 בחוברת העבודה.
* בכיתות חזקות נקרין על המסך את תפילת מוסף של ראש השנה ונספור יחד עם התלמידים את מספר הקולות שתוקעים בסך הכל. קישור לנוסח ספרד - [מחזור לראש השנה/ספרד/מוסף יום א – ויקיטקסט (wikisource.org)](https://he.wikisource.org/wiki/%D7%9E%D7%97%D7%96%D7%95%D7%A8_%D7%9C%D7%A8%D7%90%D7%A9_%D7%94%D7%A9%D7%A0%D7%94/%D7%A1%D7%A4%D7%A8%D7%93/%D7%9E%D7%95%D7%A1%D7%A3_%D7%99%D7%95%D7%9D_%D7%90) נוסח ספרדי - [סידור/נוסח עדות המזרח/ראש השנה/מוסף – ויקיטקסט (wikisource.org)](https://he.wikisource.org/wiki/%D7%A1%D7%99%D7%93%D7%95%D7%A8/%D7%A0%D7%95%D7%A1%D7%97_%D7%A2%D7%93%D7%95%D7%AA_%D7%94%D7%9E%D7%96%D7%A8%D7%97/%D7%A8%D7%90%D7%A9_%D7%94%D7%A9%D7%A0%D7%94/%D7%9E%D7%95%D7%A1%D7%A3)

**משימה 4 - מלכויות, זיכרונות ושופרות**

* בהלכה ה' מוזכרים שלושה טעמים למצווה לתקוע בשופר.

הרחבה

כהרחבה למשימה ניתן להשתמש בטבלה שלפניכם: (מופיעה בנספח לצילום)

|  |  |
| --- | --- |
| **טעם התקיעה בשופר** | **מתאים לברכת...** |
|  |  |
|  |  |
|  |  |

* על מה יש לחשוב כאשר שומעים את תקיעות השופר בסיום אמירת הברכות מלכויות, זיכרונות ושופרות?

**משימה 5 - תשליך**

מתאים להישג 5 – הבנה ופרשנות ולהישג 6 – ערכים

* נמלא את המשימה בחוברת העבודה. בנספח תוכלו למצוא דף לצילום. ניתן להציע לתלמידים להציג את המידע בדרכים אחרות, תוך שמירה על הצגת הנקודות העיקריות.
* אחרי לימוד ההלכות נחלק לכל תלמיד פתק. נסביר שהעבודה היא אישית לגמרי ונקיים בכיתה "טקס תשליך". כל תלמיד יכתוב על הפתק מה הוא רוצה להשליך – להיפטר ממנו. זו יכולה להיות תכונה לא טובה, הרגל רע, צורת דיבור מסוימת, ועוד. מי שרוצה יכול לשתף אך לא חייב. לאחר מכן נציב ליד שולחן המורה דלי עם מים וכל תלמיד ישליך לתוכו את הפתק שלו.

**סיכום – סיפור**

נספר סיפור בשם "בגדי זיכרון":

את הסיבה לתקיעות השופר הסביר רבי לוי יצחק מברדיטשוב בעזרת משל:  
מלך אחד נסע ליער גדול להשתעשע ולהתענג מציד חיות ועופות. הגיע המלך אל עומק היער ולא מצא את דרך המלך שתוביל אותו בחזרה אל ביתו. ראה ביער אנשים המתגוררים בכפר הסמוך, ושאל אותם על הדרך. הם לא הכירו את המלך ולא ידעו מה להשיב לו, כי מעולם לא ידעו מהי הדרך הנכונה והישרה לצאת מן היער.  
עד שמצא המלך איש חכם ונבון ושאל אותו. הבין החכם שהמלך הוא, נבהל ומיהר להראות לו את הדרך, כי בחכמתו, ידע האיש את דרך המלך הנכונה והישרה. כך הביא את המלך אל בית המלוכה בחזרה לכיסא מלכותו.  
האיש ההוא מצא חן מאוד בעיני המלך. המלך נתן לו יחס מיוחד כפי שלא נתן לאיש משריו. המלך הלביש אותו בבגדים יקרים, ואת בגדיו הישנים ציווה לשמור באחד המחסנים שבארמון.  
אחרי ימים רבים, חטא אותו האיש לפני המלך, והמלך כעס עליו מאוד וציווה על שריו היושבים לפניו לשפוט את האיש, כפי שראוי למי שעובר על מצוות המלך.  
האיש היה מודאג מאוד, כי ידע שישפטו אותו לכף חובה, כי חטא לפני המלך. הוא השתטח לפני המלך, התחנן וביקש כי לפני שיגזרו את דינו ימלאו בקשה אחת שלו – ילבישו אותו בבגדיו הישנים שלבש בשעה שהוציא את המלך מן היער. המלך הסכים לבקשתו.  
והנה, כאשר הלבישו את האיש בבגדיו הישנים, נזכר המלך בגודל החסד שעשה עמו אותו האיש, אשר החזיר אותו אל בית המלוכה ולכיסא מלכותו. נכמרו רחמיו של המלך, נהג באיש במידת החסד ומחל לו על חטאו.  
וכך הסביר ר' לוי יצחק:  
בזמן מתן תורה הלך הקדוש ברוך הוא אל כל האומות, ואיש לא רצה לקבל את התורה. רק אנחנו, עמו בית ישראל, קיבלנו את התורה בשמחה ובתענוג גדול. שמנו על שכמנו עול מלכות שמיים, המלכנו את הקדוש ברוך הוא למלך עלינו וקיבלנו עלינו את מצוותיו ותורתו.  
והנה פשענו ומרדנו בו. ובראש השנה אנו מפחדים מיום הדין, לכן אנו תוקעים בשופר, כדי להזכיר את השופר שנשמע בשעת קבלת התורה בהר סיני. זהו הלבוש שלבשנו אז, וכך אנו מבקשים שיזכור לנו המלך זכות זו וימחל על כל עוונותינו ופשעינו ויכתבנו לחיים ארוכים וטובים, אמן.

**הצעות הוראה, המחשה ויישום**

* סרטון תקיעת שופר.
* המחשת תקיעת שופר בכיתה – מישוש ושמיעה.
* הכנת פתקי "תשליך".
* דף עבודה.
* סיפור – "בגדי זיכרון".

**הפנמה וערכים**

* חיבור לתקיעת שופר – דרך סרטון ודרך המחשה בכיתה.
* הזדהות עם מנהג התשליך – באמצעות טקס תשליך בכיתה.

**טעמי המצווה לתקוע בשופר**

מצאו בעזרת כותרות הצד את ההלכות בפרק עז העוסקות בטעמי המצווה לתקוע בשופר.

בטבלה שלפניכם טעמים שונים למצווה. כתבו ליד כל טעם נכון / לא נכון:

|  |  |
| --- | --- |
| **הסיבה לתקיעת שופר** | **נכון / לא נכון** |
| להעיר את מי שנרדמו במהלך התפילה |  |
| להזכיר את עקידת יצחק |  |
| לעורר את העם לחזרה בתשובה |  |
| להזכיר את קול השופר שנשמע בזמן נתינת התורה בהר סיני |  |
| להודיע שתפילת מוסף עומדת להתחיל |  |
| להמליך את הקב"ה |  |

**טעמי המצווה לתקוע בשופר**

מצאו בעזרת כותרות הצד את ההלכות בפרק עז העוסקות בטעמי המצווה לתקוע בשופר.

בטבלה שלפניכם טעמים שונים למצווה. כתבו ליד כל טעם נכון / לא נכון:

|  |  |
| --- | --- |
| **הסיבה לתקיעת שופר** | **נכון / לא נכון** |
| להעיר את מי שנרדמו במהלך התפילה |  |
| להזכיר את עקידת יצחק |  |
| לעורר את העם לחזרה בתשובה |  |
| להזכיר את קול השופר שנשמע בזמן נתינת התורה בהר סיני |  |
| להודיע שתפילת מוסף עומדת להתחיל |  |
| להמליך את הקב"ה |  |

מלכויות, זיכרונות ושופרות

בהלכה ה' מוזכרים טעמים שונים למצוות תקיעת שופר. כתבו את הטעמים השונים בטבלה ואחר כך כתבו ליד כל טעם לאיזו ברכה מברכות תפילת מוסף הוא מתאים.

|  |  |
| --- | --- |
| **טעם התקיעה בשופר** | **מתאים לברכת...** |
|  |  |
|  |  |
|  |  |

מלכויות, זיכרונות ושופרות


בהלכה ה' מוזכרים טעמים שונים למצוות תקיעת שופר. כתבו את הטעמים השונים בטבלה ואחר כך כתבו ליד כל טעם לאיזו ברכה מברכות תפילת מוסף הוא מתאים.


|  |  |
| --- | --- |
| **טעם התקיעה בשופר** | **מתאים לברכת...** |
|  |  |
|  |  |
|  |  |

מלכויות, זיכרונות ושופרות

בהלכה ה' מוזכרים טעמים שונים למצוות תקיעת שופר. כתבו את הטעמים השונים בטבלה ואחר כך כתבו ליד כל טעם לאיזו ברכה מברכות תפילת מוסף הוא מתאים.

|  |  |
| --- | --- |
| **טעם התקיעה בשופר** | **מתאים לברכת...** |
|  |  |
|  |  |
|  |  |





# יחידה 3: פרקים פ'-פ"ב – יום הכיפורים

**זמן מוקצב:** שני שיעורים

**תקציר**

ביחידה זו נלמד מהם חמשת האיסורים הכלולים בתענית יום הכיפורים, ונרחיב על איסור הרחיצה ואיסור נעילת הסנדל.

**מבנה השיעור:**

**פתיחה – ריבוי דברים**

* נשאל את התלמידים: האם מישהו מכם השתתף באירוע משמח של מישהו קרוב (למשל בר / בת מצווה, חתונה וכו').
* נבקש שישתף על ההכנות לאירוע – קניית בגדים. תסרוקות, הזמנות, בדיקת צלם, קייטרינג, איפור, מוזיקה, מזכרת.
* נדון איך ריבוי הפרטים גורם לנו להרגיש חלק מהאירוע.
* נסביר שגם ביום כיפור יש ריבוי מצוות – הן לפני הצום והן תוך כדי. ודווקא הריבוי הוא זה שקושר אותנו ומחבר אותנו ליום הזה.

**מהלך השיעור:**

**משימה 1 – יום של שמחה**

מתאים להישג 5 – הבנה ופרשנות ולהישג 6 - ערכים

* נרשום על הלוח, בעזרת התלמידים, רשימת רגשות שיכולים להתקשר עם יום כיפור. חשוב שהרגש "שמחה" יהיה ברשימה. רעיונות לרגשות:

התרגשות / ציפייה / קדושה / אופטימיות / שמחה / נחת / אדישות / שחרור / אימה / אשמה / בהלה / בושה / פחד / שעמום / עוצמה / דאגה.

* נשאל את התלמידים אילו רגשות עולים בהם בהקשר של יום כיפור. מי שעונה עליו לנמק מדוע (כלומר לא רק לומר את הרגש אלא להסביר למה). סביר להניח שהמילה "שמחה" לא תיכלל ברשימה...
* נאמר לתלמידים שלפי ההלכה יום כיפור הוא ממש יום של שמחה!
* נדון יחד מדוע, ורק לאחר מכן נקרא את סעיף ג' ונראה את הטעם לשמחה.
* נמלא את משימה 1 בחוברת העבודה.

**משימה 2 - חמשת העינויים ואיסור המלאכה ביום הכיפורים**

מתאים להישג 2 – מושגים, להישג 4 – מבנה, להישג 5 – הבנה ופרשנות, ולהישג 6 - ערכים

* נקרא את הלכה א', נכתוב על הלוח את חמשת העינויים ונסביר בעל פה מהם.

אתגר – הקשר לתשעה באב:

* נשים לב שאכן גם בתשעה באב חלים אותם חמישה איסורים, ובכל זאת יש כמה הבדלים:
  + תשעה באב הוא יום אבל על חורבן בית המקדש. הוא יום עצוב. יום כיפור הוא יום של סליחה ומחילה, הוא יום שמחה.
  + בתשעה באב נוהגים כמו יום חול – מותר לעשות מלאכה. יום כיפור הוא יום שבתון.
  + בתשעה באב נוהגים מנהגי אבלות – לא אומרים "שלום", יושבים נמוך. יום כיפור הוא יום חג!
  + תשעה באב עתיד להתבטל עם בניין בית המקדש במהרה בימינו. יום כיפור יישאר לנצח.
  + גם ביום כיפור זוכרים את בית המקדש ומרגישים את חסרונו – בתפילת מוסף ב"סדר העבודה".
  + גם לתשעה באב וגם ליום כיפור יש "ימי הכנה". ימי בין המצרים לפני תשעה באב, חודש אלול ועשרת ימי תשובה לפני יום כיפור.
* נקרא את הלכה ו' ונדגים בכיתה את מקום "פרקי האצבעות", כלומר עד היכן נוטלים ידיים ביום כיפור.
* נמלא את משימה 2 בחוברת העבודה.

הרחבה – תענית לקטנים

מתאים להישג 2 – מושגים ולהישג 6 - ערכים

* נקרא את פרק פ"א הלכות י'-י"ד.
* נסביר את המושג "תענית שעות" ונשמע מהתלמידים חוויות מהצום – האם כבר צמו כמה שעות מהצום? איך זה היה? האם הם מחכים לצום עד הסוף או אולי חוששים? אפשר לשתף בחוויות מהאחים והאחיות הגדולים שכבר צמים וכן מההורים.
* נדגיש כי דווקא בזכות זה שעכשיו התלמידים הם בגיל בינוני, שאינו גדול ואינו קטן – זו הזדמנות עבורם. הם יכולים חלק מהיום להתפלל (בלי לחשוב על אוכל) וחלק מהיום לעזור בבית עם האחים הקטנים כדי להקל על ההורים את הצום.

**משימה 3 - עבודת הכהן הגדול ומעלת תפילות יום הכיפורים**

* נכתוב על הלוח: האדם הכי קדוש, ביום הכי קדוש, במקום הכי קדוש.
* נבקש מהתלמידים לפענח את החידה – מה הכוונה? (האדם הכי קדוש – הכהן הגדול. ביום הכי קדוש – יום הכיפורים, במקום הכי קדוש – קודש הקודשים).
* נמלא את משימה 3 בחוברת העבודה.

**משימה 4 - ליל יום הכיפורים**

* בחוברת העבודה ישנן חידות "מי אני". העוסקות בתפילות יום הכיפורים נענה עליהן.

**משימה 5 - ספר יונה / משימה 6 – תפילת נעילה**

* נמלא את משימה 5 בחוברת העבודה.
* נשאל את התלמידים: האם פעם שיחקתם כדורגל / כדורסל מול קבוצה אחרת? או אולי תחרות ריצה / שחיה? מה ההרגשה בסוף המשחק, כשנותרו עוד דקות בודדות?
* נשמע תשובות ונבין כי לקראת הסוף אנו נותנים "פול גז", מוציאים מעצמנו את המקסימום. כי אנחנו יודעים שזו ההזדמנות האחרונה שלנו, שאין אחר כך מועד ב'. וכך גם ביום כיפור – בתפילת נעילה אנחנו מרכזים את הכוח שעוד נותר לנו, עושים מאמץ אחרון כדי שהקב"ה יחתום אותנו לחיים טובים.
* נמלא את משימה 6 בחוברת העבודה.

**משימה 7 - מוצאי יום הכיפורים**

* נחזור לרשימת הרגשות שכתובים על הלוח ממשימה 1.
* נשאל את התלמידים איך התחושה שלהם במוצאי יום כיפור. חשוב לקבל כל תשובה, כל רגש הוא לגיטימי.
* נמלא את משימה 7 בחוברת העבודה.

**סיכום – שירי נשמה**

* במידה ומתאים ויש זמן – נשיר עם התלמידים שירים המתאימים ליום. ניתן ללמד אותם מנגינות ששרים ברוב המקומות. להלן כמה הצעות:
  + אוחילה לא-ל [אוחילה לאל // יצחק מאיר מארח את אודי דוידי - YouTube](https://www.youtube.com/watch?v=pYri_lg9fqI) / חמול על מעשיך [יצחק מאיר - חמול על מעשיך - YouTube](https://www.youtube.com/watch?v=hAa8cyBrmQ4)/ מראה כהן [מראה כהן - YouTube](https://www.youtube.com/watch?v=8CjCNGO_FyA) / א-ל נורא עלילה [אל נורא עלילה - יהורם גאון ומשה בן בסט - מתוך הפרוייקט "עת שערי רצון" - YouTube](https://www.youtube.com/watch?v=Z47xI7D7q9s) / אשריכם ישראל לפני מי אתם מיטהרים [אמר ר' עקיבא שו'ת - YouTube](https://www.youtube.com/watch?v=AKTTUHmn4k0) / אבינו מלכנו [גד אלבז - אבינו מלכנו Gad Elbaz - Avinu Malchenu - YouTube](https://www.youtube.com/watch?v=DZYQW7SdHjQ)

**הצעות הוראה, המחשה ויישום**

* הדגמת מקום נטילת ידיים על היד.
* קשירת הצום לעולם שלהם – חוויות מהצום שלהם.
* חידות "מי אני"
* הצגות מוצאי יום כיפור
* שירים

**הפנמה וערכים**

* השוואה בין תשעה באב ליום כיפור.
* חיבור רגשי ליום כיפור דרך רשימת רגשות.

# יחידה 4: פרק פ"ג – הלכות סוכה

**זמן מוקצב:** שני שיעורים

**תקציר**

ביחידה זו נלמד על סוכה תחת כיפת השמיים, הדפנות והחובה שייבנו לפני הסכך, גובה הדפנות, דין לבוד, דופן שאינה צמודה לקרקע, דפנות שיעמדו ברוח מצויה, הכלל "תעשה ולא מן העשוי", הסכך והמעמידים לסכך, ו"צלתה מרובה מחמתה".

**מבנה השיעור:**

**פתיחה – למה סוכות חל בתשרי?**

מתאים להישג 1 – יסודות התורה שבעל פה, ולהישג 6 - ערכים

* נקרא את הלכה א' בפרק. ההלכה פותחת בפסוק המביא טעם למצוות סוכה: "בַּסֻּכֹּת תֵּשְׁבוּ שִׁבְעַת יָמִים כָּל הָאֶזְרָח בְּיִשְׂרָאֵל יֵשְׁבוּ בַּסֻּכֹּת. לְמַעַן יֵדְעוּ דֹרֹתֵיכֶם כִּי בַסֻּכּוֹת הוֹשַׁבְתִּי אֶת בְּנֵי יִשְׂרָאֵל בְּהוֹצִיאִי אוֹתָם מֵאֶרֶץ מִצְרָיִם" (ויקרא כ"ג, מ"ב-מ"ג). כלומר מצוות סוכה היא זכר ליציאת מצרים.
* נדון עם התלמידים: יציאת מצרים הייתה בחודש ניסן ואילו את סוכות אנו חוגגים בחודש תשרי. איך ייתכן?
* נשמע רעיונות, ונסביר את הטעם: בחודש ניסן נעים בחוץ, זוהי עונת האביב, הכול ירוק ופורח וממילא אנשים יוצאים מבתיהם. אם סוכות היה בניסן – לא היה ניכר שבונים סוכה כדי לקיים מצווה, ונראה היה כי בונים סוכה בשביל הכיף (או כדי שאימא תוכל לנקות בנחת לפסח בזמן שאבא והילדים בונים סוכה). אבל תשרי זה כבר סתיו, יש פעמים שחם ויש פעמים שקר וגשום. בתשרי אף אחד לא בונה סוכה מרצונו החופשי. מי שבונה – ברור שזה בשביל לקיים מצוות סוכה. יש בכך ניסיון עבורנו והוכחת נאמנות לקב"ה. אמירה ברורה שמקיימים מצווה לא כי נוח אלא פשוט כי הקב"ה ציווה.
* נבקש מהתלמידים לקרוא את המשך ההלכה ולומר מה המחלוקת בין רבי אליעזר ובין רבי עקיבא (המחלוקת היא על סוג הסוכה שבה הושיב הקב"ה את עם ישראל. רבי אליעזר אומר שהכוונה לענני הכבוד, שיישרו את הדרך, פינו מזיקים, עשו צל וכו', ואילו רבי עקיבא טוען שהכוונה היא סוכות ממש).
* נעבור לדיון המתייחס להלכה ב' – מצווה שמקיימים עם כל הגוף.
* נזכיר כי יש שתי מצוות נוספות כאלו (שאלת בונוס, אתגר): מקווה ויישוב ארץ-ישראל.

**מהלך השיעור:**

**משימה 1 – כללים לבניית סוכה**

מתאים להישג 2 – מושגים, להישג 3 – לשון חכמים, ולהישג 5 – הבנה ופרשנות

* נאמר לתלמידים שישנם כללים רבים לבניית סוכה. את הכללים נלמד בהרחבה במהלך השיעור, אך קודם אנו רוצים לראות בקצרה מהם.
* נתחלק לקבוצות של 4-5 תלמידים. כל קבוצה תצטרך לקרוא את הפרק ולכתוב בכותרות, ללא פירוט, את הכללים. סך הכול יש 21 כללים.
* נערוך סבב בו כל קבוצה תקריא כלל אחד ונרשום אותו על הלוח. כל קבוצה תקבל את רשות הדיבור יותר מפעם אחת. הכללים הם:
  + הַסֻּכָּה צְרִיכָה לִהְיוֹת תַּחַת כִּפַּת הַשָּׁמַיִם.
  + יֵשׁ לִבְנוֹת תְּחִלָּה אֶת דָּפְנוֹת הַסֻּכָּה וְרַק אַחַר כָּךְ לְהַנִּיחַ אֶת הַסְּכָךְ.
  + דָּפְנוֹת הַסֻּכָּה יְכוֹלוֹת לִהְיוֹת מִכָּל חֹמֶר, גַם אִם הַשֶּׁמֶשׁ חוֹדֶרֶת דַּרְכָּן.
  + אֵין לַעֲשׂוֹת אֶת הַדְּפָנוֹת מִדָּבָר שֶׁרֵיחוֹ רַע אוֹ מִדָּבָר שֶׁעָלוּל לְהִתְיַבֵּשׁ בְּמֶשֶׁךְ הַחַג וְלֹא יִשָּׁאֵר בּוֹ שִׁעוּר מְחִצָּה.
  + גֹּבַהּ הַדֹּפֶן צָרִיךְ לִהְיוֹת לְפָחוֹת עֲשָׂרָה טְפָחִים.
  + אֵין חוֹבָה שֶׁהַדְּפָנוֹת יַגִּיעוּ עַד הַסְּכָךְ (כלומר יכול להיות רווח בין הדופן לסכך).
  + נִתָּן לַעֲשׂוֹת "לָבוּד".
  + אִם הַחֵלֶק הַתַּחְתּוֹן שֶׁל הַדֹּפֶן מֻגְבָּהּ מִן הַקַּרְקַע שְׁלוֹשָׁה טְפָחִים - הַדֹּפֶן פְּסוּלָה.
  + הַדְּפָנוֹת צְרִיכוֹת לַעֲמֹד בְּרוּחַ מְצוּיָה.
  + כְּדֵי שֶׁהַסְּכָךְ יִהְיֶה כָּשֵׁר, הוּא צָרִיךְ שֶׁיִּהְיֶה גִּדּוּלוֹ מִן הָאָרֶץ (צֶמַח).
  + כְּדֵי שֶׁהַסְּכָךְ יִהְיֶה כָּשֵׁר, הוּא צָרִיךְ לִהְיוֹת תָּלוּשׁ (אֵינוֹ מְחֻבָּר לָאֲדָמָה).
  + כְּדֵי שֶׁהַסְּכָךְ יִהְיֶה כָּשֵׁר, הוּא צָרִיךְ לִהְיוֹת מֵחֹמֶר שֶׁאֵינוֹ מְקַבֵּל טֻמְאָה.
  + אֵין לְסַכֵּךְ בִּסְכָךְ שֶׁרֵיחוֹ רַע אוֹ שֶׁעָלָיו נוֹשְׁרִים.
  + אֵין לְהַעֲמִיד אֶת הַסְּכָךְ עַל דָּבָר הַמְּקַבֵּל טֻמְאָה.
  + מֻתָּר לְחַבֵּר אֶת עֲצֵי הַסְּכָךְ זֶה לָזֶה בְּמַסְמְרִים אוֹ בַּחֲבָלִים כְּדֵי שֶׁלֹּא יָעוּפוּ בָּרוּחַ.
  + סֻכָּה צְרִיכָה לִהְיוֹת 'צִלָּתָהּ מְרֻבָּה מֵחַמָּתָהּ'.
  + לְכַתְּחִלָּה אֵין לְסַכֵּךְ בְּצוּרָה צְפוּפָה מְאוֹד.
  + יֵשׁ לְקַשֵּׁט אֶת הַסֻּכָּה.
  + אַף עַל פִּי שֶׁהַקִּשּׁוּטִים שֶׁתּוֹלִים תַּחַת הַסְּכָךְ הֵם סְכָךְ פָּסוּל, מֻתָּר לָשֶׁבֶת תַּחְתֵּיהֶם.
  + אָסוּר לְהִשְׁתַּמֵּשׁ בַּעֲצֵי הַסֻּכָּה כָּל שְׁמוֹנַת יְמֵי הַחַג.
  + אִם יוֹרְדִים גְּשָׁמִים מֻתָּר לְטַלְטֵל קִשּׁוּטִים שֶׁעֲלוּלִים לְהִתְקַלְקֵל עַל מְנַת לִתְלוֹת אוֹתָם לְאַחַר שֶׁיִּפָּסֵק הַגֶּשֶׁם.
* נזמין ללוח כל פעם קבוצת תלמידים ונבקש מהם להמחיז בפנטומימה כלל אחד או יותר (לפי שיקול דעת המורה). שאר התלמידים יצטרכו לזהות באיזה כלל/ מדובר, ולאחר מכן נרחיב את הלימוד על אותו כלל לפי הספר.
* ייתכן שבחלק מהכיתות עדיף לפרק מראש את הכללים לנושאים על פי המבנה המופיע בחוברת ולא ללמדן כמקשה אחת.
* נעבור למשימה 1 העוסקת במיקום הסוכה ונכתוב את הדין לגבי כל אחת משלוש הסוכות שבתמונות. **נסכם ונוודא הפנמה של הכלל – הסוכה צריכה להיות תחת כיפת השמיים.**

**משימה 2 - דפנות הסוכה**

* נכתוב על הלוח באותיות דפוס את המילה "סכה" (כתיב חסר), ונאמר לתלמידים שמהמילה עצמה ניתן ללמוד את הלכות דפנות הסוכה.
* נשמע רעיונות ונסביר:
  + ס – ארבע דפנות סגורות, וודאי שכשר.
  + כ – שלוש דפנות – כשר
  + ה' – המינימום ההכרחי – שתי דפנות ועוד קצת
* נעבוד במשימה 2 בחוברת העבודה העוסקת במצבים שונים הקשורים בדפנות.

**נסכם ונוודא הפנמה של הכללים: הדפנות צריכות להיות יציבות, בגובה של לפחות 80 ס"מ. הן לא חייבות להגיע לסכך, אבל צריכות להיות קרובות לקרקע לפחות 24 ס"מ. וכן הן יכולות להיעשות בצורה של "לבוד".**

**משימה 3 - סכך ומשימה 4 - סדר בניית הסוכה**

* נשאל את התלמידים מה לדעתם פירוש המילה "סכך", ואחרי שנשמע אותם נסביר שזה מלשון "לסוכך", כלומר להגן.
* נדגים בגוף שלנו איך אנחנו מסוככים על תלמיד, ממש מתכופפים מעליו כדי להגן, ולאחר מכן נשאל את התלמיד מהי תחושתו.
* נבין כי אדם שמסוככים עליו מרגיש שמור, מוגן, שלמישהו אכפת ממנו. וככה אנחנו מרגישים כשאנו יושבים בסוכה, ממש שה' שומר עלינו!
* נעבוד במשימות 3 ו-4 בחוברת העבודה.

**נסכם ונוודא הפנמה של הכללים: א. הסכך חייב להיות מונח לאחר בניית הדפנות. ב. סכך כשר חייב להיות מצמח תלוש שאינו מקבל טומאה. ג. חייב להיות מספיק סכך כדי שצילתה תהיה מרובה מחמתה.**

הרחבה – מושגים + שאלת אתגר

מתאים להישג 2 – מושגים, להישג 3 – לשון חכמים ולהישג 5 – הבנה ופרשנות

* נרחיב על הלכות המלמדות מושגים חדשים – "תעשה ולא מן העשוי", "לבוד", "צלתה מרובה מחמתה":
  + הלכה ד': יֵשׁ לִבְנוֹת תְּחִלָּה אֶת דָּפְנוֹת הַסֻּכָּה וְרַק אַחַר כָּךְ לְהַנִּיחַ אֶת הַסְּכָךְ. וְאִם הָפְכוּ אֶת הַסֵּדֶר וְהִנִּיחוּ אֶת הַסְּכָךְ לִפְנֵי בְּנִיַּת הַדְּפָנוֹת – הַסֻּכָּה פְּסוּלָה, מִפְּנֵי שֶׁכָּתוּב (דְּבָרִים טז, יג): "חַג הַסֻּכֹּת תַּעֲשֶׂה לְךָ" – וְלָמְדוּ חֲכָמִים: **"תַּעֲשֶׂה – וְלֹא מִן הֶעָשׂוּי"**, כְּלוֹמַר שֶׁלֹּא תְּהֵא הַסֻּכָּה נַעֲשֵׂית כְּשֵׁרָה מֵאֵלֶיהָ, שֶׁלֹּא בְּדֶרֶךְ בְּנִיָּתָהּ הָרְגִילָה.
  + הלכה ח': נִתָּן לַעֲשׂוֹת דֹּפֶן מִמַּקְּלוֹת אוֹ מֵחֲבָלִים מְתוּחִים, שֶׁבֵּין כָּל אֶחָד וְאֶחָד מֵהֶם יִהְיֶה רֶוַח שֶׁל פָּחוֹת מִשְּׁלוֹשָׁה טְפָחִים (שֶׁהֵם עֶשְׂרִים וְאַרְבָּעָה ס"מ) וּבִתְנַאי שֶׁהַמַּקֵּל אוֹ הַחוּט הָעֶלְיוֹנִים יִהְיוּ לְפָחוֹת בְּגֹבַהּ שְׁמוֹנִים ס"מ (וּלְהִדּוּר מִצְוָה –מֶטֶר).

דִּין זֶה נִקְרָא **"לָבוּד"** – כְּלוֹמַר, כָּל דָּבָר שֶׁנִּמְצָא בִּטְוָח שֶׁל פָּחוֹת מִשְּׁלוֹשָׁה טְפָחִים מִדָּבָר אַחֵר נֶחְשָׁב מְחֻבָּר אֵלָיו.

* + הלכות ט"ז-י"ז: סֻכָּה צְרִיכָה לִהְיוֹת **'צִלָּתָהּ מְרֻבָּה מֵחַמָּתָהּ'** – כְּלוֹמַר שֶׁעַל יְדֵי הַסְּכָךְ הַצֵּל בַּסֻּכָּה יִהְיֶה מְרֻבֶּה מֵהַשֶּׁמֶשׁ, אַךְ אִם הַמַּצָּב הָפוּךְ, הַסֻּכָּה פְּסוּלָה.

לְכַתְּחִלָּה אֵין לְסַכֵּךְ בְּצוּרָה צְפוּפָה מְאוֹד, כְּדֵי שֶׁהַכּוֹכָבִים הַגְּדוֹלִים יֵרָאוּ דֶּרֶךְ הַסְּכָךְ, וּבְדִיעֲבַד הַסֻּכָּה כְּשֵׁרָה גַּם אִם אֵין הַכּוֹכָבִים הַגְּדוֹלִים נִרְאִים דֶּרֶךְ הַסְּכָךְ. וְאִם סִכְּכוּ בִּצְפִיפוּת כָּזוֹ שֶׁאֲפִלּוּ הַגְּשָׁמִים אֵינָם חוֹדְרִים דֶּרֶךְ הַסְּכָךְ יֵשׁ פּוֹסְלִים אֶת הַסֻּכָּה מִשּׁוּם שֶׁהִיא כְּבַיִת.

* נענה בזוגות על שאלת האתגר בחוברת העבודה.

**סיכום – מִסְפָּרִים מְסַפְּרִים**

* בשיעור נתקלנו בהרבה מספרים. ננסה לעשות מעט סדר... נכתוב על הלוח את המספרים ויחד על התלמידים נראה מה מייצג כל מספר (כאן מופיע כבר עם התשובות):
  + שבע - בַּסֻּכֹּת תֵּשְׁבוּ שִׁבְעַת יָמִים
  + עשר - גֹּבַהּ הַדֹּפֶן צָרִיךְ לִהְיוֹת לְפָחוֹת עֲשָׂרָה טְפָחִים.
  + שמונים – גובה מינימלי של הדפנות בסנטימטר (מקביל לעשרה טפחים).
  + מטר – הידור מצווה - גובה מינימלי של הדפנות בסנטימטר (מקביל לעשרה טפחים).
  + שלוש - נִתָּן לַעֲשׂוֹת דֹּפֶן מִמַּקְּלוֹת אוֹ מֵחֲבָלִים מְתוּחִים, שֶׁבֵּין כָּל אֶחָד וְאֶחָד מֵהֶם יִהְיֶה רֶוַח שֶׁל פָּחוֹת מִשְּׁלוֹשָׁה טְפָחִים.
  + עשרים וארבע – מקביל לשלושה טפחים של הלבוד. כלומר לשים במקום הדופן מקלות או חבלים מתוחים שההפרש ביניהם הוא פחות מ- 24 ס"מ.
  + מטר –גובה מינימלי של הדופן להידור מצווה.
  + שלוש – החלק התחתון של הדופן צריך להיות מרוחק מהקרקע פחות משלושה טפחים.

**הצעות הוראה, המחשה ויישום**

* זיהוי כללים
* הצגה
* מענה כביכול במקום הרב על תכתובת ווטסאפ
* שיוך מספרים

**הפנמה וערכים**

* קיום מצווה מפני שכך הקב"ה ציווה – בפתיחת השיעור – על תאריך החג.

# יחידה 5: פרק פ"ד-פ"ה – מצוות ישיבה בסוכה

**זמן מוקצב:** שיעור

**תקציר**

ביחידה זו נלמד על מצוות ישיבה בסוכה, חובת אכילת פת בסוכה בלילה הראשון, נשים וקטנים, מצטער פטור מן הסוכה, ירידת גשמים בזמן הסעודה, ירידת גשמים בזמן השינה, החולים ומשמשיהם וכוחות הביטחון,

**מבנה השיעור:**

**פתיחה – אחת שהיא שתיים**

מתאים להישג 5 – הבנה ופרשנות

* נסתכל בסעיף ו'. יש שם ברכה אחת שיש לה שתי מטרות, צריך לכוון בה על שני דברים. מה הברכה ומה הכוונות הנלוות אליה? (ברכת "שהחיינו", מתייחסת גם לחג עצמו וגם למצוות ישיבה בסוכה).

**מהלך השיעור:**

**דיון ומשימה 1 – מצבים שונים בסוכה**

מתאים להישג 5 – הבנה ופרשנות והישג 6 - ערכים

מטרת הדיון היא לחבר את התלמיד מעולם ההלכה אל עולם המעשה ועולמו הפרטי – כיצד סוכות נחוג בחיים האישיים שלו? פתאום הוא יבין למה עושים כל דבר, שיש סיבה, ושכך מורה לנו ההלכה (הלכה מלשון הליכה – מתווה לנו דרך).

* נתבונן באיורים בחוברת העבודה ונבצע את המשימה בצורה יחידנית או בזוגות. לאחר מכן נעבור יחד על התשובות.

מטרת האיורים השונים היא להציג מזוויות שונות את הדרך שבה צריך להתנהג בסוכה – הן בהכנתה בצורה נוחה כדי שניתן יהיה "להפוך" אותה לדירתנו העיקרית בימי החג, והן בפעולות הנעשות בסוכה בימי החג – מה חובה לעשות בסוכה, ומה ראוי וטוב לעשות בסוכה, אך אין זו חובה.

**משימה 2 ומשימה 3**

למשימות אלו שתי מטרות:

1. לעסוק באיסור לאכול ארוחה גדולה בערב חג ראשון אחר חצות. מהי הסיבה לאיסור? מה ניתן ללמוד מכך על ההכנות לחג (יש פעולות **שעושים**, ויש פעולות **שלא עושים**, וגם בזה מתכוננים לחג).
2. להבהיר כי אין לאכול בסוכה לפני חג סוכות עצמו (ואילו כאן טרם נכנס החג ולכן הילדים אוכלים בבית).
3. להגדיר מהי מצוות אכילה בסוכה בליל חג הסוכות, וכיצד מקיימים אותה. (מושגי בסיס – עיקר הדין והידור)

**משימה 4**

מטרת איור זה היא להבין שסוכה היא מצוות עשה שהזמן גרמה, ולכן לכאורה נשים פטורות, ובכל זאת אשכנזיות מברכות, כיוון שלמנהגן - אם מקיימות מצוות עשה – אף על פי שהזמן גרמה – הן מברכות.

* אם זו כיתת בנות – יש מקום להרחיב בנושא. נבקש ללמוד את פרק פה הלכה א.
* נקריא את המשפטים, והתלמידים יצטרכו לומר לגבי כל משפט אם הוא **נכון / לא נכון / יש לגביו מחלוקת:**

1. אסור לנשים לאכול סעודת קבע בסוכה.
2. מותר לנשים לישון מחוץ לסוכה.
3. אף על פי שנשים פטורות ממצוות סוכה, אם הן יושבות בסוכה יש להן שכר על כך.
4. נשים לא מברכות "לישב בסוכה", אפילו אם הן אוכלות סעודת קבע בסוכה.
5. ראוי לבנות סוכה גדולה שיש בה מקום גם לנשים.

**משימה 5**

במשימה זו נעסוק בכלל המפתיע "המצטער פטור מן הסוכה".

ניתן לבקש מהתלמידים לקרוא את הלכה ג' ולומר שלושה מצבים שכאשר הם מתרחשים – מותר לאכול או לישון בתוך הבית.

**נסכם ונוודא הפנמה:**

1. **מותר לעזוב את הסוכה כאשר כמות הגשם מתחילה להרוס את האוכל. בלילה הראשון חייבים לאכול בסוכה כזית אפילו אם יורד גשם שוטף.**
2. **בשינה הדין קל יותר, מפני שאפילו אם יש מעט גשם אי אפשר לישון.**

* במידה ומתאים ניתן לעורר דיון:

ממתי מי שמצטער ממצווה פטור מלקיים אותה? הרי אף אחד לא מעלה בדעתו לומר שמי שתענית יום הכיפורים גורמת לו צער – יוכל לאכול ביום הכיפורים, או שמי שהקידוש בשבת גורם לו צער - יוכל לאכול בשבת בלי קידוש... התשובה היא ברמה מעט גבוהה, אך נתייחס בקצרה: הדבר משתלב בכך שהסוכה בחג היא כמו הבית שלנו, ומכיוון שגם את הבית עוזבים אם התנאים בו קשים ואי אפשר לגור בו (למשל אם המזגן מתקלקל ביום הכי חם בשנה), כך גם את הסוכה מותר לעזוב אם יש צער מיוחד לגור בה.

* במידה ומתאים – נרחיב:

בפרק פ"ה הלכות ו'-ח' יש התייחסות למקרה ושיורד גשם בסוכות. כתוב שזה סימן קללה וזה דומה לעבד שהגיש יין לאדונו ואדונו לקח את הכוס ושפך את היין על עבדו. זה ביזיון וזו סתירה, אתה רוצה שאגיש לך יין אבל שופך אותו עליי? בלשון ההלכה זה "דּוֹמֶה לְעֶבֶד שֶׁהִגִּישׁ לְרַבּוֹ (אֲדוֹנוֹ) כּוֹס יַיִן וְרַבּוֹ שָׁפַךְ אֶת הַכּוֹס עַל פְּנֵי הָעֶבֶד. כָּךְ גַּם כִּבְיָכוֹל הַקָּדוֹשׁ בָּרוּךְ הוּא אֵינוֹ חָפֵץ בְּמִצְוָתֵנוּ, עַל כֵּן, יֵשׁ לָצֵאת מֵהַסֻּכָּה בְּהַכְנָעָה, כְּעֶבֶד שֶׁמָּזַג כּוֹס לְרַבּוֹ וְרַבּוֹ שָׁפַךְ אוֹתָהּ עַל פָּנָיו".

נתחבר לרגשות באותה סיטואציה – מישהו מבקש טובה, אתה עושה לו והוא כביכול "יורק בפרצוף", הרגשה של בושה, השפלה, חוסר אונים...

**משימה 6**

מטרת איור זה היא להבהיר את עניין "העוסק במצווה פטור מן המצווה".

**סיכום – אנשים שונים**

* בשיעור נתקלנו בהרבה סוגים של אנשים, ולכל אחד מהם דין שונה לגבי הסוכה.
* נאמר לתלמידים מקרים שונים והתלמידים יצטרכו לפסוק הלכה – לכל אדם מה דינו מבחינת סוכה:
  + טובה, אישה מבוגרת בת 60, בריאה לגמרי, מתפקדת מצוין, ישנה נהדר.
  + יחזקאל, הבעל של טובה, בן 65, גם הוא בריא מאוד וישן מצוין.
  + סימה, בת 40, חולה בשפעת...
  + אמנון, הבעל של סימה, בן 42, נדבק מסימה בשפעת...
  + יהודה, אחיו הקטן של אורי, בן 5.5, כבר בגן חובה!
  + נעם, רופא בכיר בשערי צדק, עכשיו במשמרת לילה.
  + נעם, רופא בכיר בשערי צדק, סיים משמרת לילה "מת לישון" אבל יש רעש בסוכה.
  + פנחס, סועד את אביו המבוגר והחולה.
  + אלי, שוטר בתפקיד.
  + עמיחי, חייל קרבי, נמצא במארב כחלק ממצוד של מחבלים.
  + אילן, איש עסקים, שוהה בטיסה לרגל עבודה, רעב...

**הצעות הוראה, המחשה ויישום**

* זיהוי דינים שונים לאנשים שונים
* איורים
* הכרת מושגים

**הפנמה וערכים**

* ביטחון בה' – יציאה מהבית אל הסוכה במשך שבוע שלם.

הרחבה - אושפיזין

מתאים להישג 2 – מושגים, להישג 3 – לשון חכמים, להישג 5 – הבנה ופרשנות ולהישג 6 - ערכים

* נשאל את התלמידים אם הם יודעים מי הם האושפיזין ומה פירוש המילה. אם יתקשו נסתכל בפרק פ"ד סעיף ט' ונראה כי אושפיזין = אורחים (בארמית), והאושפיזין הם: אברהם, יצחק, יעקב, משה, אהרון, יוסף ודוד.
* נדון יחד מה ניתן ללמוד ולקחת אלינו מכל אחד מהאושפיזין:
  + אברהם – חסד (הכנסת אורחים, תפילה על סדום)
  + יצחק – גבורה (עקידת יצחק, חפירת הבארות, התמודדות עם עקרות)
  + יעקב – אמת ("תיתן אמת ליעקב")
  + משה – נצח (הביא לעולם את התורה הנצחית) / הנהגה (היה שליח להוציא את העם ממצרים, להוביל אותם במדבר, לתת תורה)
  + אהרון – שלום (השכין שלום בעם, אוהב שלום ורודף שלום)
  + יוסף – צדיק (עמד בניסיון עם אשת פוטיפר, מחל לאחיו)
  + דוד – מלכות (כל המלכים והמשיח הם מזרעו)

# יחידה 6: פרק פ"ז-פ"ח –נטילת לולב, הלל והושענות

**זמן מוקצב:** שיעור

**תקציר**

ביחידה זו נלמד על מצוות נטילת לולב, אמירת הלל ונענועי הלולב והושענות.

**מבנה השיעור:**

**פתיחה – מי אני**

מתאים להישג 1 – יסודות התורה שבעל-פה, להישג 2 – מושגים, להישג 3 – לשון חכמים, ולהישג 5 – הבנה ופרשנות

* בתורה מוזכרים ארבעת המינים ב"שמות קוד", ולא כפי שראנו מכירים אותם היום.
* נקרא את הפסוק מהתורה ונפענח בכל ביטוי לאיזה מארבעת המינים הכוונה:

"וּלְקַחְתֶּם לָכֶם בַּיּוֹם הָרִאשׁוֹן, פְּרִי עֵץ הָדָר כַּפֹּת תְּמָרִים וַעֲנַף עֵץ עָבֹת וְעַרְבֵי נָחַל, וּשְׂמַחְתֶּם לִפְנֵי ה' אֱ-לֹהֵיכֶם שִׁבְעַת יָמִים" (ויקרא כ"ג, מ').

1. פרי עץ הדר – אתרוג, שהוא פרי הדר כמו תפוז, קלמנטינה, פומלה ועוד.
2. כפות תמרים – לולב, שהוא ענף של דקל – עץ התמר.
3. ענף עץ עבות – הדס. קורים לו כך כי על מנת שההדס יהיה כשר לברכה הוא צריך להיות "הדס משולש", כלומר שיצאו שלושה עלים מנקודה אחת, מה שמקנה לו מראה עבות (עבה).
4. ערבי נחל – ערבה, הגדלה פעמים רבות ליד מקורות מים.

* ניתן זמן להעתיק את ההגדרות אל המחברת.

**משימה 1 - נטילת לולב בזמן שבית המקדש קיים ובזמן שבית המקדש חרב**

מתאים להישג 5 – הבנה ופרשנות

* בפרק פ"ז הלכה א' לומדים מתי ליטול לולב ומתי לא, לפי היום של חג הסוכות ולפי התקופה – אם בית המקדש קיים או חרב.
* נתחיל באיורים המופיעים בחוברת העבודה. במידה ואתם מרגישים שיש צורך בליטוש נוסף או אחר, בסוף השיעור ישנו משחק "איקס עיגול" ובו תרגיל עם רעיון זהה, אך במילים ולא באיורים.
* נמלא את משימה 1 בחוברת העבודה.

**משימה 2 - עובר לעשייתן וסדר נטילת לולב**

מתאים להישג 2 – מושגים, להישג 3 – לשון חכמים, ולהישג 5 – הבנה ופרשנות

* נכיר לתלמידים את הביטוי "עובר לעשייתן". קודם נשאל אותם מה נראה להם פירוש המושג, ולאחר מכן נשזור את התשובות שלהם עם ההסבר שלנו: עובר לעשייתן פירושו שקודם מברכים על מצווה ואז עושים אותה. למשל קודם מברכים על אוכל ואז אוכלים, קודם מברכים על בשמים ואז מריחים וכן הלאה. יש מצוות שאי אפשר קודם לברך, למשל נרות שבת: בברכה בעצם מקבלים שבת ואם קודם נברך לא יהיה ניתן להדליק נרות... לכן קודם מדליקים. בנטילת לולב – הבעיה היא שברגע שמחזיקים את ארבעת המינים יחד ביד – כבר קיימנו את המצווה, אז כיצד נברך?
* נבקש להתבונן בפרק פ"ז הלכה י"ב ולומר שני פתרונות אפשריים לבעיה שנוצרה.
* נענה בחוברת העבודה על השאלה המתייחסת לסדר הנענועים וההבדל במנהגים בין העדות השונות.
* נדגים את סדר הנענועים בכיתה. רצוי להביא ארבעת המינים ואם לא – לפחות בקבוק או משהו מוחשי אחר.

**משימה 3 ו- 4 - גומרים את ההלל וסדר הנענועים**

מתאים להישג 2 – מושגים, להישג 3 – לשון חכמים, להישג 4 – מבנה, ולהישג 5 – הבנה ופרשנות

* בפרק פ"ז הלכה ט"ו מופיע מושג חדש: גומרים את ההלל. באותה הלכה גם מופיע פירוש הביטוי, ההסבר שלו. נבקש מהתלמידים להסביר את הביטוי.
* בסעיף כ"ב מופיע ביטוי שכבר למדנו בשיעור קודם: "מצוות עשה שהזמן גרמה". נזכר במושג ונראה את ההקשר שלו כאן.
* נמלא את משימות 3 ו- 4 בחוברת העבודה.
* נדגיש ונתפעל יחד עם הילדים מהעובדה שזכינו בדורנו לקיים את מצוות ארבעת המינים בהידור רב. הדבר מעיד על כך שאנו בדור של גאולה!

הרחבה – חיבוט ערבה

* דווקא הערבה, שלכאורה הכי פחות חשובה מתוך ארבעת המינים, דווקא לה נותנים מקום של כבוד.
* התבוננו בפרק פ"ח הלכות ד'-ה'. בהלכות אלו מוזכר מנהג חיבוט ערבה, תוך התייחסות שונה לזמן שבית המקדש היה קיים ולזמן שהוא חרב.
* נזמין שני זוגות תלמידים. זוג אחד יציג כיצד נוהגים בזמן שבית המקדש קיים וזוג שני יציג כיצד נוהגים כשחרב. ניתן שהתלמידים המציגים יחשבו כיצד להציג, וניתן לשתף את כל הכיתה – חצי כיתה מכוונת את הזוג הראשון וחצי את הזוג השני. אומרים להם מה להחזיק בכל יד וכמה פעמים להקיף, תוך התייחסות ליום הראשון / ליום השביעי / לשבת (כל זוג יציג יותר מפעם אחת).

ל**סיכום – משחק "איקס עיגול"**

* נחלק את הכיתה לשתי קבוצות. נחוד חידות הקשורות למה שלמדנו. כל שאלה תופנה לקבוצה אחרת, שתאמר היכן לסמן את ה"איקס" או "העיגול". רק קבוצה שענתה נכון זוכה לסמן על הלוח. מנצחת – קבוצה שיש לה טור / שורה או אלכסון של איקס או של עיגול. ניתן לשחק בכמה סבבים.

השאלות:

1. פרי עץ הדר – מה זה?
2. כפות תמרים – מה זה?
3. ענף עץ עבות – מה זה?
4. ענף עץ עבות – מדוע נקרא כך?
5. ערבי נחל – מה זה ומדוע נקראים כך?
6. בית המקדש קיים, אני נמצא מחוץ לירושלים, היום יום שלישי, וזה היום הראשון של סוכות – האם אני נוטל לולב או לא?
7. בית המקדש קיים, אני נמצא מחוץ לירושלים, היום שבת, וזה היום הראשון של סוכות – האם אני נוטל לולב או לא?
8. בית המקדש קיים, אני נמצא מחוץ לירושלים, היום יום חמישי, וזה היום השני של סוכות – האם אני נוטל לולב או לא?
9. בית המקדש קיים, אני נמצא מחוץ לירושלים, היום שבת, וזה היום השני של סוכות – האם אני נוטל לולב או לא?
10. בית המקדש קיים, אני נמצא בירושלים, היום יום שלישי, וזה היום הראשון של סוכות – האם אני נוטל לולב או לא?
11. בית המקדש קיים, אני נמצא בירושלים, היום שבת, וזה היום הראשון של סוכות – האם אני נוטל לולב או לא?
12. בית המקדש קיים, אני נמצא בירושלים, היום יום חמישי, וזה היום השני של סוכות – האם אני נוטל לולב או לא?
13. בית המקדש קיים, אני נמצא בירושלים, היום שבת, וזה היום השני של סוכות – האם אני נוטל לולב או לא?
14. בית המקדש חרב, היום יום שלישי, וזה היום הראשון של סוכות – האם אני נוטל לולב או לא?
15. בית המקדש חרב, היום שבת, וזה היום הראשון של סוכות – האם אני נוטל לולב או לא?
16. בית המקדש חרב, היום יום חמישי, וזה היום השני של סוכות – האם אני נוטל לולב או לא?
17. בית המקדש חרב, היום שבת, וזה היום השני של סוכות – האם אני נוטל לולב או לא?
18. מה פירוש הביטוי "עובר לעשייתן"?
19. מה הבעיה במצוות נטילת לולב לאור ההסבר של "עובר לעשייתן"?
20. למה הכוונה בביטוי "גומרים את ההלל"?
21. כמה פעמים מקיפים את המזבח בכל יום מימי הסוכות (כשבית המקדש קיים)?
22. מה אומרים בזמן ההקפות (כשבית המקדש קיים)?

**הצעות הוראה, המחשה ויישום**

* הכרת מושגים והמחשתם
* הצגה
* איורים / חידות על נטילת לולב
* משחק "איקס עיגול"

**הפנמה וערכים**

* אחדות עם ישראל – רק כשארבעת המינים יחד אפשר לברך עליהם.

# יחידה 7: פרק פ"ט – תפילת הגשם

**זמן מוקצב:** חצי שיעור

**תקציר**

ביחידה זו נלמד על שמיני עצרת שהוא בעצם גם שמחת תורה, ועל תפילת הגשם.

**מבנה השיעור:**

**פתיחה – חג בפני עצמו (בעצם שני חגים מחוברים...)**

מתאים להישג 5 – הבנה ופרשנות והישג 6 - ערכים

* נתבונן בהלכה א' ונשאל את התלמידים: האם שמיני עצרת הוא חלק מחג סוכות או לא? הוכיחו הן מהלכה א' והן מהלכה ד'.
* נקרא את הלכה ב' ונשאל: מהו השם השני של שמיני עצרת ומדוע?
* נאפשר לתלמידים לשתף מהחוויות שלהם בהקפות וכן מהחוויות מקריאת התורה. יתכן וחלקם כבר זכו לעלות על אף גילם הצעיר וחלקם השתתף ב"ברכת הילדים" תחת הטלית או בדבר אחר המקובל אצלם בקהילה.

**מהלך השיעור:**

**דיון משימה 1 – משיב הרוח ומוריד הגשם**

מתאים להישג 5 – הבנה ופרשנות:

בשלב הראשון נדון בשאלה – למה בכלל הגשמים כל כך חשובים בימינו שיש התפלת מים?

לאחר מכן נעסוק בזמני הזכרת הגשמים, ונחדד שבינתיים אנחנו רק מזכירים את הגשמים אך עדיין לא מבקשים.

נמלא את כרטיס הביקור של הזכרת הגשמים. בנספח הכרטיס נמצא מוכן לצילום. נזכיר לתלמידים שניתן להציג את ההלכות גם בדרך מקורית אחרת, תוך הקפדה על הצגת הנקודות החשובות.

הרחבה

* נקריא לתלמידים סיפור מהגמרא (תענית כ"ד ע"ב):

רבי יהודה הנשיא גזר תענית בימי בצורת, על מנת לעורר רחמי שמיים.

בבית הכנסת של רבי יהודה הנשיא, עבר לפני התיבה אדם בשם אילפא והתפלל. כאשר הגיע בתפילה ל"משיב הרוח" החלה מיד לנשוב רוח, וכאשר אמר "מוריד הגשם" – החלו עננים לכסות את השמים, וגשם החל יורד.

שאל רבי יהודה הנשיא את אילפא: "במה זכית שתפלתך מתקבלת ברצון, ושזכינו בזכותך לגשמים? אילו מעשים טובים ומיוחדים אתה עושה, שבזכותם מקשיבים לתפילתך בשמיים"?

* נעצור את הסיפור ונשמע מהתלמידים מה דעתם: מדוע התקבלה תפילתו של אילפא?
* נמשיך בסיפור:

ענה לו אילפא: "במקום מגוריי מצויים עניים רבים, אשר אינם יכולים לקנות אפילו יין כדי לקיים מצוות קידוש והבדלה. מדי שבוע אני טורח ומביא יין לעירי, ועל ידי כך יוצאים כל תושבי המקום ידי חובת קידוש והבדלה".

* נדון:
  + מה אנו לומדים ממעשיו של רבי אילפא?
  + כיצד זה קשור אלינו?
  + איפה בכל יום אנו קוראים את התנאי לירידת גשמים ("והיה אם שמוע תשמעו..." – קריאת שמע).
* חכמים תקנו לומר את הזכרת הגשמים, "משיב הרוח ומוריד הגשם", דווקא בברכת גבורות, שהיא הברכה השלישית בברכות תפילת העמידה.
* נדון: למה להזכיר גשמים דווקא שם? מה הקשר בין גשם לגבורה?
* לאחר שנשמע את התלמידים נענה מתוך הנלמד במסכת תענית:

"אמר רב יוסף: מתוך ששקולה כתחיית המתים, לפיכך קבעוה בתחיית המתים". העולם אינו יכול להתקיים ללא מים, וירידת הגשמים משולה לתחיית המתים, בכך שבזכות הגשם העולם יכול להמשיך להתקיים. זו הסיבה שחכמים בחרו להזכיר את ירידת הגשמים דווקא בברכה שעוסקת בתחיית המתים.

* נוסיף כיוון נוסף:

בירידת גשמים נדרשת גבורה. גבורה זה בעצם איפוק – "איזהו גיבור? הכובש את יצרו". גם בגשם צריך גבורה – לא להוריד הרבה מידי (מבול) ולא מעט מידי (בצורת), ולא הכל בבת אחת, אלא לחלק על פני כל החורף, ולא רק באזור אחד, אלא על פני כל הארץ והעולם. לכן זה קשור לגבורה. הקב"ה "מתגבר" כביכול ומוריד במדויק – בזמן, בכמות, במקום.

* נמלא את משימה 1 בחוברת העבודה.
* נקרא את דברי אימא ואבא ובהם הסבר למה מתחילים לשאול גשמים רק בז' בחשוון.
* נדון: מה ניתן ללמוד מכך?
* נשמע את התלמידים, ונסביר כי הדחייה היא משום התחשבות בעולים: בשבועיים שאחרי סוכות עוד נמצאים עולי רגל השבים לביתם. כאלה שגרים רחוק מאוד מירושלים עוד נמצאים בדרך ימים רבים ואיננו רוצים שירד עליהם גשם. אם מתחילים לבקש גשם יש בכך חוסר התחשבות בעולים, ובשנים לאחר מכן הם עלולים להתלבט האם שווה להם להשקיע וללכת מרחק כה רב, לעזוב את משפחתם ולנדוד, אם בדרך חזרה הכול רטוב ובוצי ומוסיף על הקושי.
* נדגיש את האחדות בעם ישראל: דוחים תפילה של עם שלם עבור כמה הולכי דרכים... ראו מה גדול כוחה של אחדות והתחשבות.

**סיכום: אני מתגבר / אני מתחשב**

* נאמר לתלמידים שראינו את הקשר בין גשם לגבורה, וכן את הערבות ההדדית / ההתחשבות / האחדות שבאות לידי ביטוי בתאריך שאילת גשמים.
* נחלק לכל תלמיד פתק ונבקש לכתוב בו קבלה טובה – או בתחום ההתגברות או בתחום ההתחשבות.
* נאפשר למי שרוצה לשתף, ובמידה ומתאים – נאסוף את הפתקים, נדביק על פלקט ונתלה בסביבת הלמידה.

**הצעות הוראה, המחשה ויישום**

* דיון
* שיתוף אישי בחוויות
* קבלה טובה

**הפנמה וערכים**

* אחדות עם ישראל והתחשבות בעולים – דחיית בקשת גשמים

|  |  |  |  |  |  |
| --- | --- | --- | --- | --- | --- |
| משיב הרוח ומוריד הגשם – כרטיס ביקור | | | | | |
|  |  |  |  |  |  |
| נאמרת בתפילת שמונה עשרה,  בברכת \_\_\_\_  מדוע דווקא בברכה זו?  סיבה א:  \_\_\_\_\_\_\_\_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_\_\_\_\_\_\_\_.  סיבה ב:  \_\_\_\_\_\_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_\_\_\_\_\_.  (פרק טו הלכה א) | |  | התפילה **הראשונה** שבה מזכירים "משיב הרוח ומוריד הגשם" היא  תפילת  (שחרית / מוסף / מנחה / ערבית)  בחג \_\_\_\_\_\_  (פרק פט הלכה ח) |  | התפילה **האחרונה** שבה אומרים "משיב הרוח ומוריד הגשם" היא  תפילת  (שחרית / מוסף / מנחה / ערבית)  ביום ה\_\_\_\_ של פסח.  (פרק סה הלכה א) |
|  | |  |  |  |  |

|  |  |  |  |  |  |
| --- | --- | --- | --- | --- | --- |
| משיב הרוח ומוריד הגשם – כרטיס ביקור | | | | | |
|  |  |  |  |  |  |
| נאמרת בתפילת שמונה עשרה,  בברכת \_\_\_\_  מדוע דווקא בברכה זו?  סיבה א:  \_\_\_\_\_\_\_\_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_\_\_\_\_\_\_\_.  סיבה ב:  \_\_\_\_\_\_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_\_\_\_\_\_.  (פרק טו הלכה א) | |  | התפילה **הראשונה** שבה מזכירים "משיב הרוח ומוריד הגשם" היא  תפילת  (שחרית / מוסף / מנחה / ערבית)  בחג \_\_\_\_\_\_  (פרק פט הלכה ח) |  | התפילה **האחרונה** שבה אומרים "משיב הרוח ומוריד הגשם" היא  תפילת  (שחרית / מוסף / מנחה / ערבית)  ביום ה\_\_\_\_ של פסח.  (פרק סה הלכה א) |
|  | |  |  |  |  |

|  |  |  |  |  |  |
| --- | --- | --- | --- | --- | --- |
| משיב הרוח ומוריד הגשם – כרטיס ביקור | | | | | |
|  |  |  |  |  |  |
| נאמרת בתפילת שמונה עשרה,  בברכת \_\_\_\_  מדוע דווקא בברכה זו?  סיבה א:  \_\_\_\_\_\_\_\_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_\_\_\_\_\_\_\_.  סיבה ב:  \_\_\_\_\_\_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_\_\_\_\_\_.  (פרק טו הלכה א) | |  | התפילה **הראשונה** שבה מזכירים "משיב הרוח ומוריד הגשם" היא  תפילת  (שחרית / מוסף / מנחה / ערבית)  בחג \_\_\_\_\_\_  (פרק פט הלכה ח) |  | התפילה **האחרונה** שבה אומרים "משיב הרוח ומוריד הגשם" היא  תפילת  (שחרית / מוסף / מנחה / ערבית)  ביום ה\_\_\_\_ של פסח.  (פרק סה הלכה א) |
|  | |  |  |  |  |

# יחידה 8: פרקים א'-ב' – השכמת הבוקר

**זמן מוקצב:** שיעור

**תקציר**

ביחידה זו נלמד על אמירת "מודה אני" ועל נטילת ידיים – טעם המצווה, כוונת הלב בזמן הנטילה, סדר הנטילה ודינים נוספים.

**מבנה השיעור:**

**פתיחה – רואים אותך! רואים אותך!**

מתאים להישג 6 – ערכים

* נספר:

רַבִּי יִשְׂרָאֵל מֵאִיר הַכֹּהֵן מֵרָאדִין, הֶחָפֵץ חַיִּים, הָיָה נוֹהֵג לְהִסְתּוֹבֵב מֵעִיר לְעִיר, לִמְכֹּר אֶת סְפָרָיו "מִשְׁנָה בְּרוּרָה", וּלְחַזֵּק אֶת בְּנֵי הַקְּהִלּוֹת בִּשְׁמִירַת הַתּוֹרָה.

פַּעַם אַחַת נָסַע הֶחָפֵץ חַיִּים בְּדֶרֶךְ אֲרֻכָּה מֵעִיר לְעִיר, עִם בַּעַל עֲגָלָה אֶחָד, שֶׁלֹּא הָיָה מְדַקְדֵּק בְּמִצְווֹת. הָעֶגְלוֹן לֹא הִכִּיר אֶת הֶחָפֵץ חַיִּים, וְלָכֵן הִרְשָׁה לְעַצְמוֹ לְהִתְנַהֵג בְּחָפְשִׁיּוּת. הַדֶּרֶךְ הָאֲרֻכָּה הָיְתָה שׁוֹמֵמָה, והָעֲגָלָה חָלְפָה עַל פְּנֵי שָׂדֶה גָּדוֹל שֶׁל תְּבוּאָה. הַתְּבוּאָה שֶׁבַּשָּׂדֶה כְּבָר הָיְתָה קְצוּרָה וַאֲסוּפָה לַחֲבִילוֹת, וְאִישׁ לֹא נִרְאָה בַּשָּׂדֶה. יִצְרוֹ שֶׁל הָעֶגְלוֹן גָּבַר עָלָיו. הוּא הִתְבּוֹנֵן בַּחֲבִילוֹת הַתְּבוּאָה, וּמַחְשָׁבָה הִתְגַּנְּבָה לְלִבּוֹ: "אִם אֶקַּח כַּמָּה חֲבִילוֹת, אוּכַל לְהַאֲכִיל אֶת הַסּוּס שֶׁלִּי בְּלִי לְשַׁלֵּם..."

וּמִמַּחְשָׁבָה – לְמַעֲשֶׂה. הוּא עָצַר אֶת הָעֲגָלָה בְּצַד הַדֶּרֶךְ, אָחַז בְּיָדָיו שַׂק גָּדוֹל, וּפָנָה אֶל הֶחָפֵץ חַיִּים: "אֲנִי יוֹרֵד כָּאן לְכַמָּה רְגָעִים, לָקַחַת כַּמָּה חֲבִילוֹת. אִם תִּרְאֶה מִישֶׁהוּ מִתְקָרֵב, תִּצְעַק לִי, וַאֲנִי אֶחֱזֹר מִיָּד". יָרַד הָעֶגְלוֹן אֶל הַשָּׂדֶה, וְהִתְכּוֹפֵף לְהָרִים חֲבִילַת תְּבוּאָה. וּבְאוֹתוֹ הָרֶגַע נִשְׁמְעָה צַעֲקָתוֹ שֶׁל הֶחָפֵץ חַיִּים:

"רוֹאִים אוֹתְךָ! רוֹאִים אוֹתְךָ!"

הָעֶגְלוֹן נִבְהַל עַד עִמְקֵי נִשְׁמָתוֹ. הוּא נָטַשׁ אֶת הַשַּׂק עַל הָאֲדָמָה וְרָץ בִּמְהִירוּת אֶל הָעֲגָלָה, הִדְהִיר אֶת הַסּוּסִים וְנִמְלַט מִן הַמָּקוֹם. תּוֹךְ כְּדֵי מְנוּסָה הִסְתַּכֵּל לְאָחוֹר, וְלֹא רָאָה אִישׁ. "מַדּוּעַ אָמַרְתָּ לִי שֶׁרוֹאִים אוֹתִי?!" כָּעַס עַל הֶחָפֵץ חַיִּים, "מַדּוּעַ שִׁקַּרְתָּ? "וְהֶחָפֵץ חַיִּים הֵשִׁיב בְּנַחַת: "לֹא שִׁקַּרְתִּי כְּלָל! הַקָּדוֹשׁ בָּרוּךְ הוּא רָאָה אוֹתְךָ, מֵהַשָּׁמַיִם! הוּא הִבִּיט עָלֶיךָ וְהִתְבּוֹנֵן בְּמַעֲשֶׂיךָ! רָאוּ אוֹתְךָ, בֶּאֱמֶת רָאוּ אוֹתְךָ..." הָעֶגְלוֹן הִצְטַנֵּף עַל מְקוֹמוֹ בְּבוּשָׁה, וְהִבְטִיחַ לְעַצְמוֹ שֶׁלֹּא לִגְנֹב עוֹד.

הָאֱמֶת הִיא, שֶׁכֻּלָּנוּ מִתְנַהֲגִים לִפְעָמִים כְּמוֹ הָעֶגְלוֹן הַזֶּה. אֲנַחְנוּ מִסְתַּכְּלִים יָמִינָה וּשְׂמֹאלָה, וּבוֹדְקִים שֶׁאַף אֶחָד לֹא רוֹאֶה אוֹתָנוּ... וְשׁוֹכְחִים שֶׁמִּלְּמַעְלָה מִתְבּוֹנֵן בָּנוּ הַקָּדוֹשׁ בָּרוּךְ הוּא, רוֹאֶה אוֹתָנוּ, שׁוֹמֵעַ אוֹתָנוּ וְכוֹתֵב בַּסֵּפֶר אֶת כָּל מַעֲשֵׂינוּ.

* נקרא את פרק א' הלכה א' ונבקש מהתלמידים למצוא את הקשר בין הסיפור ובין ההלכה. נרחיב כי השאיפה שלנו לחיות כל הזמן במצב של "שיוויתי ה' לנגדי תמיד". לזכור את נוכחותו כל הזמן, ואז ממילא נרגיש שמסתכלים עלינו ונרצה להיות טובים יותר ולהתנהג כראוי.

בכיתות חזקות, ניתן בהקשר זה לדון בסיפור המופלא על רבן יוחנן בן זכאי:

וכשחלה רבי יוחנן בן זכאי, נכנסו תלמידיו לבקרו. כיון שראה אותם התחיל לבכות. אמרו לו תלמידיו: נר ישראל, עמוד הימיני, פטיש החזק, מפני מה אתה בוכה? אמר להם: אילו לפני מלך בשר ודם היו מוליכין אותי, שהיום כאן ומחר בקבר, שאם כועס עלי - אין כעסו כעס עולם, ואם אוסרני - אין איסורו איסור עולם, ואם ממיתני - אין מיתתו מיתת עולם, ואני יכול לפייסו בדברים ולשחדו בממון - אף על פי כן הייתי בוכה; ועכשיו שמוליכים אותי לפני מלך מלכי המלכים הקדוש ברוך הוא, שהוא חי וקיים לעולם ולעולמי עולמים, שאם כועס עלי - כעסו כעס עולם, ואם אוסרני - איסורו איסור עולם, ואם ממיתני - מיתתו מיתת עולם, ואיני יכול לפייסו בדברים ולא לשחדו בממון; ולא עוד, אלא שיש לפני שני דרכים, אחת של גן עדן ואחת של גיהנם, ואיני יודע באיזו מוליכים אותי - ולא אבכה? **אמרו לו: רבינו, ברכנו! אמר להם: יהי רצון שתהא מורא שמים עליכם כמורא בשר ודם. אמרו לו תלמידיו: עד כאן? - אמר להם: ולואי! תדעו, כשאדם עובר עבירה אומר: שלא יראני אדם.** בשעת פטירתו, אמר להם: פנו כלים מפני הטומאה, והכינו כסא לחזקיהו מלך יהודה שבא.

**מהלך השיעור:**

**משימה 1 – שיוויתי ה' לנגדי תמיד**

מתאים להישג 5 – הבנה ופרשנות והישג 6 – ערכים

* בתחילת המשימה יש שיחה בין אימא לשני. אימא אומרת לשני: כאשר אדם זוכר שהוא עומד לפני ה' זה גורם לו ל... ולעומת זאת, אם אדם שוכח שה' רואה את כל מעשיו, הוא עלול...

התלמידים צריכים להשלים את תשובתה של אימא. הכוונה כאן היא בעצם לחדד שמי שפועל במודעות לכך שה' רואה אותו – גם מקיים את המצוות בצורה יותר רצינית וגם נזהר מעבירות.

* נתבונן באיורי החיות בחוברת, ונבקש מהתלמידים לשתף בבקרים שהם קמים בזריזות ובבקרים שפחות... מה ההבדל ומדוע זה קורה?
* נמלא את משימה 1 בחוברת העבודה.

**משימה 2 – מודה אני**

מתאים להישג 4 – מבנה, להישג 5 – הבנה ופרשנות, ולהישג 6 - ערכים:

* נקרא את הלכה ב' ונראה שהדבר הראשון שיהודי עושה בבוקר הוא להודות. יהודי – מלשון הודיה. אנו מודים כשמישהו עושה לנו טובה, משהו שהוא לא חייב לנו. כאן ההודיה מכוונת לקב"ה שהחזיר לנו את הנשמה לאחר הלילה.

יחד עם ההודיה יש כאן גם לקיחת אחריות: "רבה אמונתך". הקב"ה מאמין בנו, אחרת לא היה מעניק לנו את נשמתנו ליום נוסף. ואם הוא מאמין בנו יש לנו אחריות, אנחנו רוצים וצריכים לעמוד בציפייה שלו ולעשות כמה שיותר מעשים טובים. ובשביל זה צריך גבורה...

* נקרא את פרק א' הלכה ב'. נשים לב שההלכה השתמשה במילים "להתגבר". אם זה היה משהו קל היא הייתה בוחרת מילים אחרות. כיוון שזה מאתגר ויום-יומי נעשה שימוש דווקא במילה "להתגבר".
* נמלא את משימה 2 בחוברת העבודה.
* נחזור על סדר התארגנות הבוקר:
  + מתעוררים
  + אומרים "מודה אני"
  + נוטלים ידיים

**משימה 3 – טעם נטילת ידיים והכוונה בזמן הנטילה**

מתאים להישג 5 – הבנה ופרשנות, ולהישג 6 – ערכים:

* נתלה על הלוח תמונה של הכיור ששימש את הכהנים בבית המקדש (מצורפת כנספח).
* נשאל את התלמידים:
  + מה בתמונה?
  + מה היה תפקידו?
  + איך זה קשור להלכות א'-ב' בפרק ב'?
* נשמע תשובות ונרחיב: זה הכיור שבו קידשו הכהנים ידיהם ורגליהם לפני תחילת העבודה בבית המקדש. כלומר מטרת הנטילה היא להיות טהורים, להתקדש. אמנם אין לנו בית מקדש לצערנו אבל החיים שלנו מלאים בדברים של קדושה ועלינו להיטהר. בנוסף בלילה לא תמיד אנחנו שולטים על התנועות שלנו ולא שמים לב היכן הידיים נוגעות. לכן חשוב בבוקר "ליישר קו", להתחיל עם ידיים טהורות, להכין עצמנו לעבודת הבורא ולהיות במודעות של קדושה.
* נמלא את משימה 3 בחוברת העבודה.

**משימה 4 - דיני נטילת ידיים**

מתאים להישג 5 – הבנה ופרשנות, ולהישג 6 – ערכים:

* נקרא את פרק ב' הלכה ד' ונבקש מתלמיד לבוא להדגים מול הכיתה את צורת הנטילה (ללא מים...). לשלב זה יש להביא נטלה או לפחות כוס.
* נקרא את פרק ד' הלכות ה'-ו' ונשאל: מדוע מפרידים את הברכה מהנטילה?
* נמלא את משימה 4 בחוברת העבודה.

(לתשומת לב – בספר מוזכרת נטילת ידיים שנייה – לאחר שמתארגנים. בימינו רבים מקילים ואינם נוהגים כך, ואין כאן המקום להאריך בטעם הדבר ולהערכתנו גם לא נכון להיכנס דקות הזו בכיתה)

**סיכום – על מה מודים?**

מתאים להשיג 6 – ערכים

* נבקש מכל תלמיד לכתוב במחברתו לפחות חמישה דברים שעליהם הוא מודה או יכול להודות בבוקר. זה יכול להיות משפחה, חברים, כישרונות, חכמה, בריאות או כל דבר אחר.
* נאפשר לשתף.
* נשמע את השיר "מודה אני" של עומר אדם:

<https://www.youtube.com/watch?v=YQ5f1OMFFL0>

**הצעות הוראה, המחשה ויישום**

* סיפור
* קישור לבית המקדש
* כתיבה אישית
* שיר
* הדגמה של הנטילה

**הפנמה וערכים**

* הודיה פרטית בחיים שלנו.



# יחידה 9: פרק ו' – השכמת בית הכנסת ושמירה על קדושתו

**זמן מוקצב:** שיעור

**תקציר**

ביחידה זו נלמד על מעלת המשכים לבית הכנסת, הדרך לבית הכנסת, הכניסה לבית הכנסת, ההתנהגות הראויה בבית הכנסת, שמירה על ניקיון בית הכנסת וכניסה לבית הכנסת שלא לצורך מצווה.

**מבנה השיעור:**

**פתיחה – מתוך התפילה**

מתאים להישג 5 – הבנה ופרשנות ולהישג 6 - ערכים

* נאמר לתלמידים: נושא השיעור קשור לבית הכנסת, ואנו מזכירים אותו יום יום בתפילה. מתי?

נשמע תשובות, נרמוז שזה מופיע בתפילת שחרית. אם זה לא מספיק – נרמוז שזה בתחילת התפילה, עוד לפני ברכות השחר.

נפתח סידורים ונקרא:

אֵלּוּ דְבָרִים שֶׁאֵין לָהֶם שִׁעוּר. הַפֵּאָה וְהַבִּכּוּרִים וְהָרְאָיון וּגְמִילוּת חֲסָדִים וְתַלְמוּד תּורָה:  
אֵלּוּ דְבָרִים שֶׁאָדָם אוכֵל פֵּרותֵיהֶם בָּעולָם הַזֶּה וְהַקֶּרֶן קַיֶּמֶת לו לָעולָם הַבָּא. וְאֵלּוּ הֵן: כִּבּוּד אָב וָאֵם, וּגְמִילוּת חֲסָדִים, **וְהַשְׁכָּמַת בֵּית הַמִּדְרָשׁ** שַׁחֲרִית וְעַרְבִית, וְהַכְנָסַת אורְחִים, וּבִקּוּר חולִים, וְהַכְנָסַת כַּלָּה, וּלְוָיַת הַמֵּת, וְעִיּוּן תְּפִלָּה, וַהֲבָאַת שָׁלום בֵּין אָדָם לַחֲבֵרו וּבֵין אִישׁ לְאִשְׁתּו. וְתַלְמוּד תּורָה כְּנֶגֶד כֻּלָּם.

* נדון: מה אתם מבינים מהקטע? שימו לב באיזו "חברה" נמצאת השכמת בית המדרש – יחד עם כיבוד אב ואם (שאנו יודעים שהשכר עליו הוא אריכות ימים), יחד עם גמילות חסדים (אחד משלושה דברים שהעולם עומד עליהם), יחד עם הכנסת אורחים (הגדולה מהקבלת פני שכינה), יחד עם ביקור חולים, עם השכנת שלום, ועם לימוד תורה. חבורה מכובדת של מצוות.
* באופן טבעי לא היינו משייכים את השכמת בית המדרש לחבורה זו. אבל חז"ל סברו אחרת, ולנו נותר להבין למה.
* נסביר שהשכמת בית המדרש הכוונה להקדים להגיע לתפילה לפני שהיא מתחילה (ולא מלשון לקום מוקדם – שהרי אנו אומרים "והשכמת בית המדרש שחרית וערבית...")

**מהלך השיעור:**

**משימה 1 – מהר או לאט**

מתאים להישג 5 – הבנה ופרשנות והישג 6 - ערכים

* נקרא לתלמיד מתנדב. נסביר לו כי כעת ניתן לו שתי סיטואציות (מקרים) מחיי הכיתה והוא יצטרך להמחיז אותן. משך כל הצגה – 2-3 שניות. הוא לא צריך לחשוב או לתכנן אלא להתנהג באופן הכי ספונטני.

המקרים:

* יציאה להפסקה
* צלצול הכניסה חזרה לכיתה
* נבחן את תגובת התלמיד בכל סיטואציה. יש להניח שבמקרה היציאה להפסקה תהיה תגובה נלהבת, שמחה, ריצה החוצה עם ידיים מתנופפות. לעומת זאת הכניסה לשיעור תהיה הרבה יותר איטית וללא חשק.
* נדון: מה אנחנו מסיקים מכך? שדברים שמשמחים אותנו ואנו מחכים להם – נבצע במהירות, ואילו משהו שאין לנו ברירה אלא לעשות – נעשה אותו לאט ובמתינות.
* נקרא את הלכה ב', את הדו שיח בין הסבא לנכדים ונענה על משימה 1.
* נדון: אם מצווה לרוץ **אל** בית הכנסת, אולי צריך לרוץ גם **בתוכו**?
* נשמע תשובות, נפנה להלכה ג' ולדיון בתחילת הפרק בחוברת העבודה – על הדימוי להתנהגות בעת ביקור בכנסת.

**משימה 2 – ההתנהגות בבית הכנסת**

מתאים להישג 5 – הבנה ופרשנות, ולהישג 6 - ערכים:

* בחוברת לתלמיד מוצע למלא טבלה על פי איורים. לכיתות מתקדמות יותר מוצע כאן משהו דומה אבל אחר: שהתלמידים עצמם יקראו את ההלכות וישבצו בטבלה (בחוברת לתלמיד יש להם את הפעולות והם צריכים לשבץ. כאן הם גם צריכים למצוא את הפעולות).
* נפתח את הלכות ה'-י"א ונשבץ בטבלה מה מותר וראוי ומה אסור ולא רצוי בהתנהגות בבית הכנסת (עבודה יחידנית / זוגות):

|  |  |
| --- | --- |
| **אסור** | **מותר** |
| להתנהג בקלות ראש | לשמור על הסדר והניקיון |
| לספר בדיחות | לנקות את הנעליים משאריות בוץ ולכלוך |
| לשוחח שיחה בטלה | לשתות מים |
| לאכול ולשתות ללא סיבה | לאכול ולשתות בסעודת מצווה ובזמנים מיוחדים (ברית, סיום מסכת, ליל שבועות וכו') |
| לישון (אפילו שנת ארעי) |  |
| להיכנס עם תרמיל ומקל | לאדם קשיש או חולה מותר להיכנס עם מקל |

* נמשיל את בית הכנסת לארמון. נניח היינו זוכים לבקר בארמון – וודאי היינו הולכים בתוכו במתינות, לא זורקים נייר על הרצפה, מחזירים חפצים למקום וכן הלאה.

**משימה 3 - בית כנסת עם שני פתחים / משימה 4 - כניסה לבית הכנסת שלא לצורך תפילה ולימוד**

* נעבוד לפי ההוראות בחוברת העבודה.

**סיכום – חידות**

* בסיום היחידה מופיעות חידות "מי אני". ניתן לתלמידים לענות ולאחר מכן נספר סיפור על מעלת שמירת השתיקה בבית הכנסת.

הרחבה – סיפור

מתאים להשיג 6 – ערכים

* נספר סיפור לסיום. מובאים לפניכם שני סיפורים – קצר וארוך. בחרו את המתאים וסיימו איתו את השיעור, תוך בקשה מפורשת מהתלמידים לקבל על עצמם להיזהר בכבוד בית הכנסת ולא לדבר בזמן התפילה.

**סיפור קצר:**

<https://sod1820.co.il/%D7%A7%D7%93%D7%95%D7%A9%D7%AA-%D7%91%D7%99%D7%AA-%D7%94%D7%9B%D7%A0%D7%A1%D7%AA-%D7%A1%D7%99%D7%A4%D7%95%D7%A8-%D7%9E%D7%96%D7%A2%D7%96%D7%A2-%D7%95%D7%9E%D7%A8%D7%AA%D7%A7-%D7%90%D7%99%D7%9A/>

אתמול הייתי באזכרה והרב רונן מגן שליט”א סיפר סיפור ששווה לשמוע:

חבר שלו מאיחוד הצלה קיבל קריאה דחופה על ילד שהתעלף ולא זז. הוא הגיע אחרי כמה דקות והתחיל בהחייאה של הילד. אחרי כמה דקות הגיע אמבולנס, ניסו להחיות את הילד ולא הצליחו. אחרי חצי שעה או 45 דקות הרופא אומר שאין מה לעשות. אני לא וויתרתי, אני הראשון שהגעתי, והמשכתי במאמצים. פתאום נכנס לבית בן אדם מבוגר עם זקן קטן, התקרב לילד ואמר: "מעולם לא דיברתי בבית הכנסת. הזכות הזאת תעמוד לנכד שלי".

פתאום התחיל הילד לפרפר, כולם קפצו עליו והחיו אותו. זה קרה לפני שלוש שנים, והילד עדיין חי וקיים.

מתוך הספר "כבוד בית ה'", מאת הרב מאיר מיכאל גרינוולד, נופת הוצאה לאור:

<https://sod1820.co.il/wp-content/uploads/2018/07/%D7%A2%D7%99%D7%9E%D7%95%D7%93-%D7%9B%D7%91%D7%95%D7%93-%D7%91%D7%99%D7%AA-9-%D7%9C%D7%93%D7%A4%D7%95%D7%A1-1.pdf>

ביארצייט של ר' לייב נסעתי לצפת ביחד עם אחי. באמצע הדרך מתקשר מנחם, ידיד ותיק של שנינו. הוא מתקשר לפלאפון של אחי ומבקש לדבר איתי. למנחם יש את מספר הפלאפון שלי, והוא מתקשר אליי לעיתים תכופות. משום מה, עכשיו התקשר לפלאפון של אחי כדי לדבר איתי. הוא לא ידע שמעשה תמוה זה הוא חלק מסיפור השגחה מופלא.

לקחתי את הפלאפון של אחי, ושאלתי את מנחם: "מה פתאום אתה מחפש אותי בפלאפון שלו?" "לא יודע", אומר מנחם. "ככה יצא" "ומה אתה רוצה?" אני שואל. "לידי יושב אדם שאביו חולה מאוד. יש לו בעיה בכבד. הוא שמע עליך שיש לך סיפורים על אנשים שסבלו מהמחלה הקשה בכבד, וקיבלו על עצמם לא לדבר בבית המדרש, והתרפאו מן המחלה". מנחם עוצר לרגע, ואחר כך שואל אותי, קצת בחשדנות: "תגיד לי, מה בעצם הקשר בין המחלה בכבד לבית המדרש?" "אומר לך בינתיים תמציתם של דברים, ואחר כך תן לי לדבר ישירות עם הבן של החולה, בסדר? וזו התמצית: כבוד בית ה', מי שנותן כבוד לשכינה, לא מדבר בבית המדרש בזמן התפילה! "כבד" כנגד "כבוד", ולכן הכבד מתרפא".

מנחם מעביר את הפלאפון לבנו של החולה. האיש אומר לי: "שמעתי שיש לך סיפורים על אנשים שהתרפאו מהמחלה בכבד. מאחר שאבי סובל מזה, ולא סתם סובל אלא סובל סבל קשה, אני רוצה לשמוע כמה סיפורים שלך". "אספר לך הרבה סיפורים", אמרתי לו, "אבל לפני שאספר לך, אני צריך לגלות לך סוד". "סוד? איזה סוד?" הוא שואל בפליאה, בציפייה גדולה. "הסוד הוא שבבית המדרש שבו אבא שלך מתפלל, כל הצינורות סתומים". הבן אדם ממש התאכזב, ואמר לי בבוז: "אתה לא אינסטלאטור, ואני לא מחפש כרגע אינסטלאטור". "הו", אני אומר לו במאור פנים, "אני דווקא כן אינסטלאטור. חז"ל אומרים שתפילה היא עת רצון. "רצון" – אותיות "צינור". אם יש דיבורים בתפילה, כל הצינורות נסתמים. בתחילת מסכת בבא קמא מדברת הגמרא על ארבעה אבות נזיקין. אחד מארבעה אבות נזיקין הוא המבעה. "מבעה" – ראשי תיבות **מ**דבר **ב**זמן **ע**ת **ה**תפילה".

ברגע שאמרתי את המשפט הזה, צלצל הפלאפון שלי. זה המכשיר שנותר פנוי לקבל את השיחה, מאחר שמנחם התקשר באופן תמוה למכשיר של אחי. הבטתי בצג. מופיע עליו מספר טלפון מחו"ל. ביקשתי מהאדם שאיתו שוחחתי להמתין לרגע, ועניתי לשיחה. האיש מעבר לים הגדול ולפלאפון שואל אותי: "אתה הרב גרינוואלד, שמדבר על האיסור לדבר בשעת התפילה?" אישרתי שאכן אני הוא אני. הוא התחיל לספר לי על התרחשות מסוימת, שהותירה אותי נדהם ונפעם. "מה קורה?" שואל אותי הבן של החולה, שהשיחה עימו נקטעה. "הכול בסדר אתכם?" "ידידי", אמרתי לו, "כדאי שתסגור את הפה עכשיו, ותפתח את האוזניים". הדלקתי את הרמקולים בשני הפלאפונים, כדי שהוא יוכל לשמוע באופן ישיר את השיחה עם האדם מחו"ל. אותו אדם ציין שכבר שבע שנים הוא לא מדבר בתפילה, לאחר ששמע את דרשתי. והוא המשיך וסיפר: "לפני שנתיים התגלתה המחלה הנוראה בכבד אצל אחד מבני משפחתי. כאשר זה קרה קיבלתי על עצמי לא לדבר דיבורי חול בבית המדרש כלל! אפילו שלא בשעת התפילה. שבועיים לאחר שקיבלתי על עצמי את הקבלה הזאת, התקשר הרופא שמטפל בקרוב משפחתי. הוא אמר שחצי מהכבד מזוהם והמצב קריטי. חייבים לנתח מיד, כי ללא ניתוח חירום, אין שום סיכויים של חיים. הבעיה היא, שגם עם ניתוח אין הרבה סיכויים. מאחר שהיה מדובר בסכנת חיים מידית, הסכמתי בלב כבד לניתוח. שבועיים לאחר הניתוח הראו הבדיקות, שמחצית הכבד הנותרת נותרה נקייה לחלוטין מהמחלה הנוראה, ואפשר להמשיך לחיות כך. קרוב משפחתי הבריא! הוא בא לבית המדרש, וכולם ראו אותו משתתף בתפילות ולומד, כאחד האדם. כאדם בריא. עשרות אברכים הפסיקו בזכותו לדבר בשעת התפילה. הם ראו את האיש בחוליו הקשה, שמעו על הקבלה שלא לדבר בבית המדרש, וראו את ההחלמה המופלאה. להתרחשות הזאת הייתה השפעה מאוד גדולה על הציבור.

חלפו שנתיים. לפני ראש השנה הוא הרגיש לא טוב. נערכו לו בדיקות, והתברר שהמחלה חזרה ל"ע. המצב התדרדר. בערב ראש השנה התקשרו והודיעו לי שהוא כבר גוסס. אמרו לי לבוא בהקדם להיפרד ממנו. במקום ללכת אליו, הלכתי לבית הכנסת, לאותו מקום שבו קיבלו רבים על עצמם שלא לדבר בתפילה. פתחתי את ארון הקודש, והתחננתי: "ריבונו של עולם, במקום הזה עשרות יהודים הפסיקו לדבר בשעת התפילה. אם הבן אדם הזה יסגור את עיניו, מה אענה לכל הציבור? וגם אני הבטחתי במקום הזה, שלא אדבר דיבור חול בבית הכנסת, ולא דיברתי אף פעם מאז. גם כשרציתי מאד לומר משהו, נשכתי את שפתי ויצאתי. ריבונו של עולם, לא באתי להתפלל רק על החולה, באתי להתפלל שממקום זה לא יצא ח"ו חילול ה'!" סגרתי את ארון הקודש וחזרתי הביתה, להתכונן לקראת יום הדין. לא עברו עשר דקות, ואני מקבל שיחת טלפון מהרופא. הוא מבשר לי "יש שיפור קל!" לא יכולתי לנסוע מיד לבית החולים, שהרי לילו של ראש השנה כבר כמעט היה על המפתן, אבל אחר כך סיפרו לי, שביום הראשון של ראש השנה פקח החולה את עיניו, וביום השני כבר ביקש מים! זמן מה אחר כך הוא יצא מבית החולים, והבריא לחלוטין".

איש שיחי מן העבר השני של קו הפלאפון, בחו"ל, סיים את סיפורו בהתרגשות רבה. קירבתי את הפלאפון השני, וצעקתי אל האדם האחר: "לך תביא מהר אינסטלאטור לבית הכנסת של אבא שלך! שיתקנו שם את הצינורות, דחוף! שישמרו על הפה בשעת התפילה!"

**הצעות הוראה, המחשה ויישום**

* דיון
* הצגה
* טבלה
* סיפור
* חידות

**הפנמה וערכים**

* חשיבות כבוד בית הכנסת – עם יישום מעשי לחיים שלנו.

# יחידה 10: פרק י"א – פסוקי דזמרא

**זמן מוקצב:** שיעור

**תקציר:** ביחידה זו נכיר את ברכת "ברוך שאמר", את ברכת "ישתבח" ואת מזמור "תהילה לדוד", ונדע מדוע חשוב כל כך לאומרו בכוונה.

**מבנה השיעור:**

**פתיחה – ברוך שאמר**

* נשמיע את השיר "ברוך שאמר" של שיבי קלר. השיר בקצב איטי, מומלץ לפני כן לבדוק התאמה לכיתה.

<https://www.youtube.com/watch?v=0GiTh-KGBOQ>

* נדון: למה בחרו להלחין דווקא את הקטע הזה? אולי היה מתאים להלחין את "שמע ישראל", או חלקים מתפילת שמונה עשרה...
* נשמע תשובות ונאמר שלקטע הזה בתפילה יש ערך עצום: ההודיה על הדברים הקטנים ועל הדברים שנמצאים תמיד ועלולים לקבל אותם בתור דבר מובן מאליו: בריאת העולם, שכר על מצוות, רחמים על הבריות ועוד.
* נענה על המשימות בדיון.

**משימה 1 - ברכת "ברוך שאמר"**

* נחשוב יחד: מדוע מיקמו את ברכת "ברוך שאמר" דווקא אחרי ברכות השחר, יחסית בתחילת התפילה?
* נשמע תשובות, וניתן רמז, שזה קשור לתוכן הברכה: שבח. בחלק השני של התפילה יש בקשות, וראוי לפני שמבקשים – להודות ולשבח.
* ניתן להדגים זאת בעזרת שני זוגות תלמידים שיבואו להציג: זוג אחד בקשה ללא שבח, השני בקשה ולפניה שבח.
* נמלא את משימה 1 בחוברת העבודה.

**משימה 2 - "פותח את ידך ומשביע לכל חי רצון"**

* נתבונן בפסוק של האות פ': "פותח את ידך ומשביע לכל חי רצון".
* נשמע מהתלמידים "פירושים" שלהם לפסוק. למשל:
  + הקב"ה דואג לכל חי – גם לחיות הקטנות כמו כינים, גם לכאלה שלא רואים כמו חיידקים / וירוסים, וגם לחיות ענקיות כמו היפופוטם. כל חיה מקבלת מהקב"ה את כל צרכה.
  + הקב"ה נותן לנו שפע, פותח את ידיו, אנחנו צריכים רק לפתוח את ידינו כאן למטה במקביל ולקבל את השפע.
  + אנחנו משתדלים, הקב"ה עוזר. הוא מקור הכל.
* נמלא את משימה 2 בחוברת העבודה.

**משימה 3 - ברכת "ישתבח"**

* נבקש מהתלמידים לספור כמה שבחים מופיעים בברכת ישתבח (13).
* נדון: מה המספר 13 מזכיר לנו בהלכה? י"ג המידות. אנחנו משבחים את הקב"ה בי"ג שבחים כדי להזכיר את י"ג מידות הרחמים, ובכך לעורר רחמי שמיים לפני החלק בתפילה שבו אנחנו מבקשים בקשות.
* נמלא את משימה 3 בחוברות העבודה.

**משימת אתגר:**

למורה: מטרת משימה זו היא להכניס את התלמידים לצורת החשיבה של ההלכה. אנו רוצים להראות להם שיש משמעות הלכתית לזמן שבו קורים לי הדברים. שני אנשים ישמעו את אותה ברכה, ובכל זאת אחד מהם יענה אמן ואחד לא.

אנחנו בעצם מתרגלים פה מיומנות הלכתית חשובה מאוד של יכולת 'הסתגלות' לסיטואציה שבה צריך לדעת לשקלל נתונים שונים לכדי 'פסק הלכה'. זו בעצם משוואה שמכניסים אליה נתונים (מה שמעתי, ובאיזה קטע אני) והיא מוציאה 'פלט' של מה עושים.

זו מיומנות שתתורגל פעמים רבות בהמשך לימוד ההלכה בחייהם: נזכרתי שלא אמרתי "יעלה ויבוא". מה הדין? תלוי מתי נזכרתי. טעיתי ולא אמרתי "ותן טל ומטר". מה הדין? תלוי מתי נזכרתי. ועוד ועוד. נזכרתי שלא בירכתי או שיש לי ספק אם בירכתי ברכת המזון. מה לעשות? וכן הלאה. מצבים שאין להם דין אחד קבוע לכולם אלא הם משתנים לפי נתונים ספציפיים ל'משתמש'.

להרבה תלמידים זה יהיה חידוש, ואם זה יוצג להם בצורה טובה, זה יעורר אצלם סקרנות ופליאה חיובית.

* נאמר לתלמידים: כעת נלמד שההלכה לא שווה לכולם.
* נדון:
  + איך זה יכול להיות? הרי כולנו חייבים לקיים את המצוות. אז יכול להיות שתהיה לנו הלכה שונה?
  + האם אתם מכירים מצב שבו אני שומע ברכה ולא עונה אמן?
* נסביר את מה שכתבנו למורה בתחילת משימת האתגר: יש פעמים רבות שההלכה משתנה לפי המצב, ויש אדם אחד שינהג כך ואדם שני שינהג אחרת.

אני שומע שאומרים משהו כשאני באמצע פסוקי דזמרה, ואני מתלבט אם לענות או לא. איך אני אדע מה לעשות?

אני בעצם מפעיל מעין 'וויז' – תרשים זרימה שיוביל אותי בסוף למסקנה ההלכתית הנכונה.

* לצורך ביצוע במשימה ניתן להיעזר גם בתרשים המופיע בנספח.

**סיכום – הללויה**

* עיקר פסוקי דזמרה הם ששת הפרקים האחרונים שבספר תהלים, מתוכם חמישה פרקים הפותחים ומסיימים ב'הללויה', ועליהם אמר רבי יוסי: "יהא חלקי מגומרי הלל בכל יום" (שבת קי"ח, ב).
* נבקש מכל תלמיד לכתוב כמה שיותר משפטים שבהם הוא מהלל את הקב"ה, ושיהיו בנויים בתבנית של "הללויה" בתחילת משפט ובסופו. למשל: "הללויה, אני בריא ומשפחתי בריאה, הלוויה".
* ניתן זמן כתיבה ונערוך סבב שבו נשמע משפטי הללויה מהתלמידים.
* בסיום הסבב נשאל איך הרגישו בזמן ההקשבה לכל כך הרבה "הללויה". מה זה עשה לנו בלב?

**הצעות הוראה, המחשה ויישום**

* שיר
* דיון
* טבלת סיכום
* סבב "הללויה"

**הפנמה וערכים**

* לשבח לפני שמבקשים

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| שמעתי דברים שבקדושה בזמן אמירת פסוקי דזמרה: | | | | | | | | | | | | |
|  |  |  |  |  |  |  | |  |  | |  |  | |
|  | איפה אני בפסוקי דזמרה? | | | | | | | | | |  |  | |
|  |  |  |  |  |  |  | |  |  | |  |  | |
| בין תחילת ברוך שאמר למילים "ברוך  פודה ומציל ברוך שמו" | |  | בין המילים: "ברוך אתה ה'  א-להינו מלך העולם הא-ל אב הרחמן" לסוף ברכת ברוך שאמר | |  | בזמן אמירת פסוקי דזמרה |  | | | בזמן אמירת  ברכת "ישתבח" | | |
|  |  |  |  |  |  |  | |  |  | |  |  | |
|  | למה אני עונה ולמה אני לא עונה? | | | | | | | | | |  |  | |
|  |  |  |  |  |  |  | |  |  | |  |  | |
| עונה לקדיש, קדושה וברכו כרגיל | |  | עונה על חמשת האמנים הראשונים בקדיש.  אומר בקדושה רק את הפסוקים: "קדוש קדוש קדוש" ו"ברוך כבוד ה' ממקומו".  עונה ל"ברכו". | |  | עונה לקדיש, קדושה וברכו כרגיל |  | | | עונה על חמשת האמנים הראשונים בקדיש.  אומר בקדושה רק את הפסוקים: "קדוש קדוש קדוש" ו"ברוך כבוד ה' ממקומו".  עונה ל"ברכו". | | |
|  |  |  |  |  |  |  | |  |  | |  |  | |
| עונה אמן על כל הברכות ששומע | |  | אינו עונה אמן  על ברכות | |  | עונה אמן על כל הברכות ששומע |  | | | אינו עונה אמן  על ברכות | | |

# יחידה 11: פרק ח' – קדיש

**זמן מוקצב:** שיעור

**תקציר:**

ביחידה זו נלמד על מעלת הקדיש, מעלת העונה "אמן יהא שמיה רבא" בכוונה, הסוגים השונים של הקדיש ומתי אומרים כל אחד מהם, ומדוע אומרים את הקדיש בארמית.

**מבנה השיעור:**

**פתיחה – מצא את הזוג**

* נחלק לתלמידים משפטים מתוך הקדיש ותרגום שלהם (נספח 1). על התלמידים להסתובב בכיתה, למצוא את בן/בת הזוג שלהם, ולאחר מכן כל הכיתה צריכה להסתדר לפי סדר מילות הקדיש (ניתן לפתוח בשלב זה את הסידורים או את ספרי ההלכה).
* לאחר שהתלמידים מסודרים נקריא את המילים והתרגום. כדאי שהמורה יקריא ולא התלמידים כיוון שזה בארמית ויהיה מורכב לתלמיד בכיתה ד' לקרוא את זה מדויק.

**משימות 1 ו- 2 – סוגי הקדיש ודרך אמירתו**

* נשמע מהתלמידים מה המילה "קדיש" מזכירה להם (קדושה).
* נעבוד לפי המשימות בחוברת העבודה.
* נזכיר בצער כי יש אנשים שבסוף התפילה מתחילים להתארגן ליציאה בזמן הקדיש. נחזור לפרק ו' ונראה מה הבעיה בכך (מראה כאילו רוצים חס וחלילה שהתפילה תיגמר, כאילו זה עונש ורוצים לברוח משם).
* נציע לתלמידים להראות דוגמא אישית ולהיות נוכחים בתפילה בשבת דווקא בסוף התפילה, ולהישאר נוכחים עד סיום הקדיש. הרי לחנך אחרים זה לא ראוי, אבל להוות בעצמנו דוגמא אישית – מבורך!

**סיכום – תשבץ**

(מופיע בהמשך, כאן מופיע עם התשובות)

1. קדיש הנאמר בסיום התפילה
2. קדיש הנאמר לאחר לימוד תורה שבעל פה
3. קדיש הנאמר לעילוי נשמת אדם שנפטר
4. המילה השנייה במשפט המרכזי בקדיש (משפט שנאמר בקול)

|  |  |  |  |  |  |  |  |
| --- | --- | --- | --- | --- | --- | --- | --- |
| 1 | ת | ת | **ק** | ב | ל |  |  |
| 2 |  |  | **ד** | ר | ב | נ | ן |
| 3 |  |  | **י** | ת | ו | ם |  |
| 4 |  |  | **ש** | מ | ה |  |  |

* נשאל: איזה סוג קדיש לא הוזכר כאן?
* מתי נאמר?
* מה יצא לכם בטור המודגש? \_\_\_\_ \_\_\_\_\_ \_\_\_ \_\_\_\_

**הצעות הוראה, המחשה ויישום**

* מציאת חלקי הקדיש והתרגום שלו
* דף עבודה
* תשבץ סיכום

**הפנמה וערכים**

* סוגי הקדיש
* חשיבות הנוכחות בבית כנסת בשעת הקדיש

**נספח 1 – מילות הקדיש ופירושן – ניתן לגזור ולחלק לקבוצות.**

|  |  |  |
| --- | --- | --- |
| יִתְגַּדַּל וְיִתְקַדַּשׁ שְׁמֵיהּ רַבָּא |  | יתגדל ויתקדש שמו הגדול |
|  |  |  |
| בְּעָלְמָא דִּי בְרָא, כִרְעוּתֵהּ |  | בעולם שברא כרצונו |
|  |  |  |
| וְיַמְלִיךְ מַלְכוּתֵהּ, וְיַצְמַח פּוּרְקָנֵה, וִיקָרֵב מְשִׁיחֵהּ |  | וימליך בו את מלכותו, ויצמיח ישועתו, ויקרב משיחו |
|  |  |  |
| בְּחַיֵּיכוֹן וּבְיוֹמֵיכוֹן וּבְחַיֵּי דְכָל-בֵּית יִשְׂרָאֵל |  | בחייכם ובימיכם ובחיי כל בית ישראל |
|  |  |  |
| בַּעֲגָלָא וּבִזְמַן קָרִיב, וְאִמְרוּ אָמֵן. |  | במהרה ובזמן קרוב ואמרו אמן. |
| יְהֵא שְׁמֵיהּ רַבָּא מְבָרַךְ, לְעָלַם וּלְעָלְמֵי עָלְמַיָּא. |  | יהי שמו הגדול מבורך לעולם ולעולמי עולמים. |
|  |  |  |
| יִתְבָּרֵךְ, וְיִשְׁתַּבַּח, וְיִתְפָּאֵר, וְיִתְרוֹמָם, וְיִתְנַשֵּׂא, וְיִתְהַדָּר, וְיִתְעַלֶּה וְיִתְהַלָּל, שְׁמֵהּ דְּקוּדְשָׁא בְּרִיךְ הוּא. |  | יתברך וישתבח ויתפאר ויתרומם ויתנשא ויתהדר ויתעלה שמו של הקדוש ברוך הוא |
|  |  |  |
| לְעֵלָּא מִן כָּל בִּרְכָתָא וְשִׁירָתָא, תֻּשְׁבְּחָתָא וְנֶחֱמָתָא, דַּאֲמִירָן בְּעָלְמָא, וְאִמְרוּ אָמֵן. |  | מעלה מכל הברכות, השירות, התשבחות והנחמות שאנו אומרים בעולם, ואמרו אמן. |

1. קדיש הנאמר בסיום התפילה
2. קדיש הנאמר לאחר לימוד תורה שבעל פה
3. קדיש הנאמר לעילוי נשמת אדם שנפטר
4. המילה השנייה במשפט המרכזי בקדיש (משפט שנאמר בקול)

|  |  |  |  |  |  |  |  |
| --- | --- | --- | --- | --- | --- | --- | --- |
| 1 |  |  |  |  |  |  |  |
| 2 |  |  |  |  |  |  |  |
| 3 |  |  |  |  |  |  |  |
| 4 |  |  |  |  |  |  |  |

1. קדיש הנאמר בסיום התפילה
2. קדיש הנאמר לאחר לימוד תורה שבעל פה
3. קדיש הנאמר לעילוי נשמת אדם שנפטר
4. המילה השנייה במשפט המרכזי בקדיש (משפט שנאמר בקול)

|  |  |  |  |  |  |  |  |
| --- | --- | --- | --- | --- | --- | --- | --- |
| 1 |  |  |  |  |  |  |  |
| 2 |  |  |  |  |  |  |  |
| 3 |  |  |  |  |  |  |  |
| 4 |  |  |  |  |  |  |  |

1. קדיש הנאמר בסיום התפילה
2. קדיש הנאמר לאחר לימוד תורה שבעל פה
3. קדיש הנאמר לעילוי נשמת אדם שנפטר
4. המילה השנייה במשפט המרכזי בקדיש (משפט שנאמר בקול)

|  |  |  |  |  |  |  |  |
| --- | --- | --- | --- | --- | --- | --- | --- |
| 1 |  |  |  |  |  |  |  |
| 2 |  |  |  |  |  |  |  |
| 3 |  |  |  |  |  |  |  |
| 4 |  |  |  |  |  |  |  |

# יחידה 12: פרקים כ'-כ"א – תפילת מנחה ותפילת ערבית

**זמן מוקצב:** שני שיעורים

**תקציר:** ביחידה זו נלמד מהו זמן תפילת מנחה, ומהי מעלתה של תפילה זו, נכיר את הפעולות שאסור לעשות סמוך לזמן תפילת מנחה ומהו הטעם לכך, ונדע מהו זמן קריאת שמע של ערבית מהתורה ומדברי חכמים.

* חשוב לזכור שרבים מתלמידינו עדיין לא מתפללים תפילות אלו, וזו הזדמנות מיוחדת להכיר להם את תוכן התפילות ואת חשיבותן, על מנת להרגיל אותם ללכת להתפלל במניין מנחה וערבית. ניתן לתמרץ את הילדים ללכת להתפלל בבית הכנסת בעזרת "מבצע מנחה וערבית" – התלמידים יקבלו חתימות או כרטיסים מההורים/גבאי בית הכנסת ויקבלו פרסים בהתאם להשתתפותם בתפילות.

**מבנה השיעור:**

**פתיחה – אותה פעולה אבל לא אותה תוצאה**

* ניתן מספר דוגמאות למצוות שברור שיש קשר בין זמן המצווה ובין הקיום שלה. למשל: מי שבונה סוכה בסיוון לא מקיים מצווה, ובתשרי – כן. מי שמדליק נרות שבת ביום שלישי לא מקיים מצווה, ובערב שבת – כן. וכן הלאה – נכות חנוכה, משלוח מנות, אכילת מצה ועוד.
* נדון: מה אנו לומדים מהתרגיל הזה? נקשיב לתלמידים.

יחידה זו היא הזדמנות להכיר לתלמידים את עניין הזמנים בהלכה כמוטיב מרכזי. אותו מעשה שנעשה בזמנים שונים מקבל משמעות שונה. פעם הוא לכתחילה, פעם בדיעבד, פעם לא יצא ידי חובה ופעם הוא הידור.

אפשר לדבר על זה ששני אנשים עשו את אותו מעשה ובכל זאת אחד מהם הידר והשני לא יצא ידי חובה. למה? איך זה יכול להיות? זה קשור לזמן שבו הם עשו את המעשה. "לכל זמן ועת לכל חפץ".

אפשר לפתח דיון: למה בעצם זה משנה מתי אני עושה את המעשה? נדבר על כך שיש משמעות לזמן שבו דברים נעשים. בנוסף, אם אני עוזב עיסוק מסוים כדי לקיים בהידור מצווה שהגיע זמנה – אני מראה כמה המצווה חביבה עליי, ולהיפך – אם אני דוחה את המצווה לרגע האחרון – אני מראה יחס פחות 'נלהב' למצווה.

**הכי קשה אבל הכי שווה!**

* נשאל את התלמידים אם מישהו היה צריך פעם לבלוע אנטיביוטיקה או תרופה / כדור אחר שצריך לקחת 3 פעמים ביום.
* נבקש מהתלמיד לשתף באיזה זמן הוא לקח ואיך היה לו. במידה ואין תלמיד שהתנסה, נשתף אנחנו... את התרופה שותים בבוקר, בצהריים ובערב. בבוקר ובערב זה קל, מיד כשקמים בבוקר / אחרי ארוחת בוקר, ובערב סמוך לזמן השינה.

הזמן המורכב יותר הוא בצהריים. תמיד אנחנו באמצע משהו. עם המחשב, עם חברים, אוכלים, מכינים שיעורי בית, משחקים... הראש שלנו לא פנוי, המחשבות במקום אחר... ודווקא אז לבלוע תרופה.

* נסביר כי התפילה היא כמו תרופה... תרופה טובה, חיובית, כמו "אקטימל" / פרוביוטיקה, המכילים חיידקים טובים שמחזקים את הגוף. התפילה היא תרופה לנפש. היא מחזקת, מבריאה. בבוקר אנו מתחזקים עם תפילת שחרית (מלשון שחר), בערב עם ערבית (מלשון ערב), ובצהריים / אחר הצהריים – מנחה.
* נקרא את הדיון בחוברת העבודה בתחילת הפרק, ונחשוב יחד מה עושים כדי לא לשכוח.

**משימה 1 - עשיית פעולות שונות לפני תפילת מנחה**

* נשאל את התלמידים: מישהו פעם היה שקוע מאוד במשחק מחשב / פלאפון / פעילות מעניינת?
* נשים לב לתופעה שהזמן לעיתים עובר לאט ולעיתים מהר, תלוי כמה אנחנו נהנים ממה שאנחנו עושים. אם זה טיול או פארק אתגרים – הזמן יעבור מהר. אם זה המתנה בתור לרופא – בדרך כלל הזמן יעבור לאט יותר.
* נדון איך התופעה הזו קשורה לתפילת מנחה... (עלולים לא לשים לב כיצד עובר הזמן).
* נעבוד במשימה 1 בחוברת העבודה, ולאחר מכן ננצל את ההזדמנות לדבר עם התלמידים על לקיחת אחריות על הזמן שלהם. אנו רוצים שיבינו שיהודי צריך לנהל את הזמן שלו תוך התחשבות בזמני היום.

סדר היום של יהודי מורכב מזמני היום בהלכה, ויש להתחשב בהם בתכנון הזמן: הן בהשארת זמן פנוי לתפילות, והן בשאר העיסוקים – לא להתחיל משהו שעלול להסיח את הדעת לפני שהתפללתי.

**משימה 2 - זמן תפילת מנחה**

* זמן התפילה נקבע לפי "שעות זמניות". בחוברת העבודה בתחילת הפרק ישנו הסבר מהי שעה זמנית. כדי להמחיש ניתן לפתוח לוח שנה, לבדוק לגבי היום בו מתקיים השיעור מתי זריחה ומתי שקיעה, לחלק את טווח השעות שיוצא ל- 12 ולגלות מה אורכה של שעה זמנית לגבי אותו יום ספציפי.

את החישוב נערוך יחד עם התלמידים. לאחר מכן נקרא את הלכה ב' שבה כתוב שאת תפילת מנחה ניתן להתפלל החל מהשעה הזמנית 6.5 שעות, עיקר הזמן הוא החל משעה 9.5, ומסתיים בשקיעת החמה.

נבקש מהתלמידים לומר את הזמנים, ונחשב יחד: נניח היום יום שלישי י"ג בכסליו. זריחה ב\_\_\_\_ שקיעה ב\_\_\_\_\_\_

הזמן מזריחה עד שקיעה הוא: \_\_\_\_\_\_

אם נחלק ל- 12, יוצא שכל שעה זמנית היא: \_\_\_\_\_\_ דקות

כלומר תפילת מנחה אפשר להתפלל החל מ- 6.5 שעות שהיום זו שעה \_\_\_\_\_\_\_

והכי מהודר זה אחרי 9.5 שעות, היום זה שעה \_\_\_\_\_

ועד השקיעה.

במידה וקשה לחשב עם הילדים – ניתן להיעזר בלוחות שנה עם זמני היום.

* נסביר את המושגים "מנחה גדולה" (בעוד היום גדול), ו"מנחה קטנה" (כשהיום כבר קטן...).
* נעבוד בחוברת העבודה במשימה מספר 2.

**משימה 3 - זמן קריאת שמע של ערבית**

* נפתח סידורים בקריאת שמע, נקרא את הפסוקים ונראה שכתוב "והיו הדברים האלה על לבבך, ודיברת בם... בשכבך ובקומך". כלומר עלינו לומר "את הדברים" (שמע ישראל) פעמיים ביום – כשאנו שוכבים לישון וקמים בבוקר (הרי לפי היהדות היום מתחיל מהלילה, כלומר קודם הולכים לישון ואז קמים).
* נסביר כי מפסוק זה לומדים שיש לקרוא קריאת שמע פעמיים ביום. וכעת נמלא את משימה 3 ונלמד את הזמן של ערבית. תעכב על העובדה שיש פה דין שבו יש זמן שראוי למצווה מהתורה – וחכמים קיצרו אותו. למה חכמים "התערבו" במה שקבעה התורה? מה היה החשש שלהם? איך הגזרה תיקנה את המצב, ומה יעשה מי שלא קרא בזמן שחכמים קבעו?
* נשים לב כי המילה "שמע" היא ראשי תיבות של "**ש**חרית, **מ**נחה, **ע**רבית".

**הצעות הוראה, המחשה ויישום**

* חישוב שעות זמניות
* דוגמאות מהחיים (הן בהקבלה לאנטיביוטיקה והן בזמן קיום מצוות)
* מילוי תרשים

**הפנמה וערכים**

* סדר היום של יהודי סובב סביב המצוות, הוא מפנה להן זמן, מתפנה אליהן באמצע עיסוקים אחרים – הן העיקר!

# יחידה 13: פרק כ"ב – נטילת ידיים לסעודה

**זמן מוקצב:** שני שיעורים

ביחידה זו נלמד מדוע תיקנו חכמים ליטול את הידיים לפני הסעודה, מהי חציצה בנטילת ידיים, מהו סדר נטילת הידיים, איזה כלי כשר לנטילת ידיים, ומהי כמות הלחם שלפני אכילתה צריך ליטול ידיים.

**מבנה השיעור:**

**פתיחה – תמיד טוב לדעת...**

* נאמר לתלמידים שנושא השיעור הוא נטילת ידיים. אנו נוטלים כי כך התורה ציוותה, אך תמיד כיף לדעת קצת מעבר להלכה עצמה...
* נספר כי בין השנים 1347-1351 תקפה את אירופה מגיפת "הדבר השחור" אשר הכחידה כשליש מאוכלוסיית אירופה. המעניין היה לגלות, שאצל היהודים כמעט ולא נראתה המגיפה (אצל שאר התושבים היא תקפה אחד מכל שלושה אנשים, ואילו אצל היהודים פגעה רק באחד מכל 12 איש). רופאים ומדענים שבדקו את העניין, הגיעו למסקנה שהסיבה לכך היא נטילת הידיים - העובדה שהיהודים נוטלים הרבה את ידיהם במהלך היום, מתוקף אורח חייהם, הביאה אותם לשמירה גבוהה יותר של היגיינה, ובכך הצילה אותם מן המגיפה.
* נרחיב כי בכוחה של מצוות נטילת ידיים להשפיע על פרנסה לאדם וכן על טהרה לנפשו. מברכים על מצווה זו "**ע**ל **נ**טילת **י**דיים", אשר יוצרים את ראשי התיבות "עני", כי אדם שמקפיד על נטילת ידיים - זוכה לברכה, שפע ופרנסה מהשמיים.
* נספר סיפור מהגמרא על תנא שהיה עשיר מופלג. פעם שאל אותו אחד מחבריו התנאים כיצד זכה לעושר זה, והלה הסביר שהקפיד ליטול את ידיו במים רבים, שהיו מגיעים לו עד המרפקים, וכך זכה לעושר האגדי שלו.

בנוסף, מביאים חז"ל את דבריו של רב חיסדא בגמרא, שאמר: "אני נוטל את ידיי בשפע של מים, ויתנו לי שפע של ברכה מהשמיים", וקובעים שמדובר בסגולה לעשירות. גם בבית המקדש נטלו הכהנים את ידיהם תחת כיור הנחושת, וכבר אז אמרו על כך חז"ל שבזכות מצווה זו מתרבים הגשמים והשובע בא לעולם.

* נקרא את הדיון בחוברת העבודה ונענה על השאלות. ניתן להתייחס ליופי בכך שכל עם ישראל נוהג בדין מסוים, כדי שחלילה לא תארע תקלה לחלק קטן מעם ישראל.

**משימה 1 - כמות המים לנטילת ידיים**

* נבקש לקרוא את הלכה ב' ולומר מהי כמות המים המינימלית לנטילה: רביעית.
* נביא לכיתה כוס ונדגים מהו שיעור רביעית.
* נבדוק מהיכן בהלכה אנו מכירים את הכמות הזו: ארבע כוסות בליל הסדר / קידוש והבדלה.
* ניתן רמז לזכור: רביעית = 86 סמ"ק, גימטרייה "כוס".
* נמלא את משימה 1 בחוברת העבודה.

**משימה 2 – חציצה**

* ניתן את הנייד שלנו לתלמיד ונבקש ממנו לצלם משהו בכיתה או מחלון הכיתה. כל פעם כשהוא בא לצלם נפריע לו. נעבור בתמונה, נכניס את היד שלנו לתמונה או כל הפרעה אחרת. ניתן לתלמיד כמה ניסיונות ובכולם נפריע לו.
* נודה למתנדב ולאחר שיחזור למקום נשאל אותו איך הרגיש.
* נשמע ממנו שזה הפריע לו לצלם – כל פעם הוא מנסה לצלם ומשהו חוצץ, מפריע, והצילום לא יוצא חלק.
* נבין שככה בדיוק זה בנטילת ידיים. אם על היד יש לכלוך – זה כמו תמונה לא נקייה, כאילו משהו מפריע בין המים (מצלמה במשל) לבין היד (האובייקט המצולם במשל).
* נמלא את משימה 2 בחוברת העבודה.

**משימה 3 – סדר הנטילה**

* קודם נמלא את משימה 3 בחוברת העבודה, ורק לאחר מכן נדגים בכיתה כיצד נוטלים. רצוי שהתלמידים ידגימו. אפשר באמת להביא קערה, נטלה ובקבוק מים, ואפשר לקחת כוס עם ידית ולהדגים "כאילו", ללא מים.
* נדגיש את הסדר: נוטלים, מברכים, מנגבים.
* בכיתות חזקות נתעכב על דברי בני המשפחה הדנים בשאלה מדוע קודם נוטלים ואז מברכים, ולא כמקובל.

**משימה 4 - הכלי הכשר לנטילה**

* ניתן לתלמיד דף קרוע ונבקש ממנו לקרוא את הכתוב בו. כמובן הוא יוכל לקרוא את מה שרואה, אך לא יוכל לנחש את מה שקרוע...
* נעשה עצמנו כאילו איננו מבינים מה הבעיה: מה זה משנה קרוע או לא? העיקר הכוונה!
* נעשה כאילו אנו מביאים לתלמיד אחר דף לקרוא, אך באמת לא נחזיק כלום ולא ניתן לו דבר. יש להניח שהוא יתפלא ולא ידע מה עליו לקרוא. שוב נעשה עצמנו כאילו זה לא חשוב אם יש דף או אין דף...
* נשאל את התלמידים מה הקשר לנטילת ידיים.
* נשמע תשובות ונסביר כי כמו שכדי לקרוא צריך דף ושהוא יהיה שלם, כך כדי ליטול צריך נטלה ושתהיה שלמה. נטלה סדוקה כמוה כדף קרוע, וללא נטלה זה כמו לקרוא בלי דף. נכון שבשעת הדחק יש פתרון יצירתי כדי שהאדם כן יוכל לאכול, אך מלכתחילה זו בעיה.
* נאמר שיש נטייה לזלזל במצוות הרגילות: ליטול לא כמו שצריך מבחינת כמות המים, המקום ביד שעד אליו נוטלים, סדר הנטילה-ברכה-ניגוב, הכלי וכו'. המטרה שלנו היא להמחיש כמה הפרטים הם חשובים ויש להם משמעות.
* נמלא את משימה 4 בחוברת העבודה.

**משימה 5 – המים**

* ניקח כמה כוסות חד פעמיות, נמלא אותן מים, ובתוך כל כוס נשים משהו שיפגום במים: קצת צבע גואש, מעט אדמה, הרבה מלח, פיסות נייר טואלט וכן הלאה.
* נקרא למתנדבים לפי מספר הכוסות ונבקש מהם לשתות את המים. כמובן שיסרבו.
* נסביר כי כמו שהמים בכוסות אינם ראויים כבר לשתיים – כך הם אינם ראויים לנטילה! נטילה היא מצווה והמים צריכים להיות נקיים ומכובדים, בדיוק כפי שהיינו רוצים שיהיו מי השתייה שלנו.
* נמלא את משימה 5 בחוברת העבודה.

משימה 6 - כמות הלחם שלפני אכילתה צריך ליטול ידיים

* נאמר כי תמיד ניתן להתחמק מנטילה, לאכול פחות מהשיעור המצריך נטילה או ברכת המזון, אך זו לא המטרה שלנו. המטרה שלנו היא לקיים מצוות ולא לראות איך אפשר לברוח מהן. זה לא כמו שיעור שלא אוהבים ומחכים שיגמר, להיפך – זה כמו שיעור אהוב שרק רוצים שיגיע!
* נמלא את משימה 6 בחוברת העבודה.

**סיכום – מה אני לוקח איתי + לעשות חסד**

* נשאל את התלמידים האם לדעתם מותר למלא את הנטלה לבא בתור (חבר או בן משפחה), או שיש בכך היסח הדעת.
* נשמע תשובות ונלמד שזה לא היסח הדעת, אלא חסד ממש, וזה קשור לנטילה.
* נערוך סבב שבו כל אחד ישתף משהו שהתחדש לו / התחדד לו בשיעור. נחדד את העובדה שלמרות שנדמה לנו שאנחנו מכירים את המצווה היטב כי אנחנו מקיימים אותה בכל יום, בכל זאת תמיד ניתן לגלות דברים חדשים שחשוב להקפיד עליהם.

אפשר לכתוב על הלוח את הנושאים שבהם עסקנו:

* כמות המים לנטילה
* חציצה
* סדר הנטילה
* הכלי הכשר לנטילה
* המים לנטילה
* נטילת ידיים על לחם
* ניתן להביא נטלות קטנות ולקשט אותן, או לצבוע את ברכת "על נטילת ידיים" ולניילן (למינציה), וכך כל אחד יוכל לתלות בבית.

**הצעות הוראה, המחשה ויישום**

* הדגמת כמות המים לנטילה
* הדגמת החציצה בעזרת מצלמה והפרעות
* הדגמת סדר הנטילה
* הדגמת הכלי לנטילה בעזרת דף קרוע
* הדגמת מי הנטילה בעזרת כמה כוסות חד פעמיות

**הפנמה וערכים**

* הערך של הנטילה ושל קיום המצווה כמו שצריך בלי "עיגל פינות", אלא ממש לפי כל הפרטים.

# יחידה 14: פרק ל"ב – תפילת הדרך וחובת הזהירות בדרכים

**זמן מוקצב:** שיעור

**תקציר:** ביחידה זו נלמדשיש מצווה מן התורה להקפיד על כללי הזהירות בדרכים, על איזו דרך מתפללים תפילת הדרך, ומתי מתפללים את תפילת הדרך.

**מבנה השיעור:**

**פתיחה - האם זו מצווה**

* נאמר לתלמידים: כשאנו מתיישבים ברכב, הדבר הראשון שאנו עושים הוא לחגור חגורת בטיחות.
* נדון: האם חגירת החגורה היא מצווה? ניתן לחלק את הכיתה לשניים באופן טכני, חצי יטענו שזו מצווה כי זה שומר על החיים שלנו, וחלק יטענו שזה חשוב ושומר על החיים אך אין קשר בין זה ובין מצווה.
* נקרא את הלכה א' ונבין שזו אכן מצווה, ואפילו יותר מאחת: "ונשמרתם מאוד לנפשותיכם", "רק הישמר לך ושמור נפשך מאוד".

**גוף השיעור – אבל אני בסך הכול ילד!**

השיעור בנוי בצורה של תחנות נסיעה עם איורים והלכות.

ניתן לעבוד לפי חוברת העבודה, היא מקיפה את החומר בצורה מיטבית.

אם רוצים להוסיף – ניתן לפתח דיון בכיתה: אבל אני בסך הכול ילד!

הרי התלמידים שלנו בני 10, עוד אין להם רישיון, אז לכאורה מה כל עניין הזהירות בדרכים קשור אליהם?

נשמע דעות לכאן ולכאן. נשתדל לכוון לכך שיש לנו השפעה – הן על עצמנו והן על המבוגרים.

* + לחגור חגורת בטיחות.
  + להיות ערניים ואם רואים משהו חריג – לדווח על כך לנהג.
  + לשמור על התנהגות נאותה – לא לשים רגליים על המושב, להיות בשקט יחסי (לא חייבים לשתוק אך גם לא לצעוק ולהשתולל), לא להסיח את הדעת של הנהג.
  + לנהוג בזהירות שבעת המשחק בחצר, לא ליסוע באופניים במקומות מסוכנים, לחצות את הכביש בזהירות ועוד ועוד.

**סיכום – ללמוד בעל פה**

* ניתן משימה לבית – ללמוד בעל פה את תפילת הדרך.
* בשיעור הבא נבחן את התלמידים וניתן צ'ופר קטן למי שיודע את התפילה בעל פה.

**הצעות הוראה, המחשה ויישום**

* דיון
* איורים
* לימוד בעל פה

**הפנמה וערכים**

* אפילו דברים פשוטים ולכאורה טכניים, כמו לחגור חגורת בטיחות – זה מצווה מהתורה! אנחנו שומרים על החוק ועל החיים ו"על הדרך" אוספים מצוות.

# יחידה 15: פרק צ - חנוכה

**מטרות:**

לאחר לימוד היחידה נדע כמה נרות מדליקים בכל יום מימות החנוכה, מהו סדר ההדלקה, מי מבני הבית מדליק נרות חנוכה, האם מותר להעביר נרות חנוכה ממקום למקום בעוד הנרות דולקים, והאם חובה להדליק מחדש נרות חנוכה שכבו.

**מושגי תוכן:**

מהדרין מן המהדרין \* כבתה אין זקוק לה \* קושיית ה"בית יוסף"

פתיחה – סיפור החנוכה

* נאמר לתלמידים: אנחנו כבר בכיתה ד' ומכירים היטב את סיפור חנוכה, ובכל זאת עבר זמן מאז שלמדנו אותו. לכן נעשה כך: יש לכם דקה לקרוא את פרק צ' הלכות א'-ב'. לאחר מכן כל תלמיד יקבל שני פתקים בצבעים שונים (לכל הכיתה אותם שני צבעים). צבע אחד יסמן "נכון" וצבע שני – "לא נכון". לאחר שתקראו את סיפור חנוכה נאמר משפטים של נכון ולא נכון, ועליכם להרים את הפתק שאומר האם המשפט נכון או לא.
* נחלק לכל תלמיד שני פתקים ונתחיל בהקראת המשפטים. חשוב מאוד לשמור על דממה בעת הקראת המשפטים. רק להרים פתקים בלי לצעוק "נכון" או "לא נכון". במידה והמשפט לא נכון – יש לתקנו. המשפטים:
  + סיפור חנוכה התרחש בתקופת בית המקדש השני (נכון)
  + העם שטימא את בית המקדש היו הרומאים (לא נכון – היוונים)
  + משפחת חשמונאי היו לווים (לא נכון – היו כהנים)
  + לאחר טיהור המקדש הוא נשאר בנוי עוד יותר מ-200 שנה (נכון)
  + החשמונאים נכנסו לבית המקדש בכ"ד בכסלו ומצאו את פך השמן הקטן בכ"ה בכסלו (לא נכון – נכנסו בכ"ה בכסליו ומצאו באותו יום)
* ניתן להקרין סרט מצויר עם סיפור חנוכה (הסרט באורך 4:30 דקות, הסיפור הוא עד 2:10 דקות):

<https://www.youtube.com/watch?v=9nvOUvQjycQ>

משימה 1 - כמה נרות מדליקים בכל יום?

* נפנה לכמה תלמידים ונשאל אותם כמה נפשות הם במשפחה וכמה חנוכיות הם מדליקים.
* נראה כי אצל התלמידים האשכנזים מספר החנוכיות זהה למספר הנפשות (לא כולל אם המשפחה שיוצאת ידי חובה בהדלקה של אבא, ולא כולל ילדים עד גיל 3 שבדרך כלל לא מדליקים בעצמם), ואילו בבתי התלמידים הספרדים בדאך כלל רק האבא מדליק.
* נשבח את התלמידים ונאמר להם שהם מהדרים במצוות! אולי נראה להם שהדלקת חנוכייה היא מעשה פשוט אך בשביל המצווה עצמה מספיק חנוכייה אחת למשפחה, וגם בה מספיק להדליק נר אחד בכל יום. וכל מי שמוסיף עוד נרות בכל יום ועוד חנוכייה לכל ילד – הוא פשוט מהדר במצוות!
* נמלא את משימה 1 בחוברת העבודה, שם רואים את המקור להידור.

משימה 2 - הלכות י"ד-י"ח - מי מדליק נרות חנוכה וסדר ההדלקה

* נלמד מושג הלכתי חדש: "עובר לעשייתן": קודם מברכים ואז עוברים לעשיית המצווה. זה סוג של הכנה למצווה. כמו שלפני צלילה בבריכה אנחנו עוצרים רגע לקחת אוויר, כך לפני המצווה אנחנו עוצרים רגע לקחת אוויר רוחני, להתחבר למצווה ואז לעבור לקיים אותה.
* נבקש לקרוא לבד או בזוגות את הלכות י"ד-י"ח, ולאחר מכן נזמין תלמיד שיסדר תלמידים אחרים בתור חנוכייה. הוא יבחר את מי להזמין וכיצד להעמיד אותו ואיזה תלמיד "להדליק" ראשון, כשעליו לדמות את היום הראשון של חנוכה, היום השני והיום השלישי.
* נמלא את משימה 2 בחוברת העבודה.

משימה 3 - הלכות כ"ב-כ"ג - החובה להדליק את נרות החנוכה במקום הנחתם

* נקרא יחד את הלכות כ"ב-כ"ג ונעבור מיד למשימה 3 בחוברת העבודה.

משימה 4 - הלכה כ"ז - האם צריך להדליק שנית נרות חנוכה שכבו?

* נשאל את התלמידים מה דעתם: האם צריך להדליק נרות חנוכה שכבו? נעודד אותם להתייחס לסיבת הכיבוי.
* נשמע תשובות ולאחר מכן נקרא את הלכה כ"ז תוך שאנו מתעכבים על המושגים הנזכרים בה: "הדלקה עושה מצווה", "אינו זקוק לה", "זקוק לה".
* נמלא את משימה 4 בחוברת העבודה.

**סיכום – זיכרון**

* נכין משחק זיכרון עם המושגים שלמדנו בשיעור. את המשחק נכין בעזרת התלמידים – הם יגידו את המושג ואת הפירוש שיחד יוצרים זוג, אנחנו נכתוב אותם על פתקים ונדביק הפוך על הלוח. המושגים:
  + מהדרין מן המהדרין – הוספת נר אחד בכל יום.
  + כבתה אין זקוק לה – אם הנרות נכבים – אין צורך לשוב ולהדליקם
  + קושיית ה"בית יוסף" – שאלה שמביא רבי יוסף קארו בספרו "בית יוסף" לגבי נס פך השמן שהיה בעצם שבעה ימים, הרי הכד הקטן הספיק בדרך הטבע ליום אחד.
  + הדלקה עושה מצווה – המצווה היא עצם ההדלקה ולכן אם נכבו הנרות אין צורך לשוב ולהדליקם למרות שמן הראוי לעשות כן.
  + עובר לעשייתן – קודם מברכים ואז מקיימים את המצווה.

**הצעות הוראה, המחשה ויישום:**

* נכון ולא נכון
* סרטון
* הדגמת הדלקת חנוכייה המורכבת מתלמידים על ידי תלמידים
* משחק זיכרון

**הפנמה וערכים:**

* חביבות מצוות חנוכה, שותפות של כל בני הבית במצווה.

# יחידה 16: פרקים ל"ו-ל"ח – ההכנות לשבת

**מטרות:**

ביחידה זו נלמד מתי ירדה קדושת השבת לעולם, מדוע נחשבת השבת לאות הברית שבין ישראל והקב"ה, כיצד אפשר "לאכול לכבוד שבת" בימות החול, ואיזו מצווה מקיימים כאשר עושים זאת, ומהן הפעולות שאנו עושים כדי לכבד את השבת ולענג אותה.

**מושגי תוכן:**

כבוד שבת ועונג שבת \* זכירת השבת בימות החול \* הכנה לשבת

**זמן מוקצב:** שיעור אחד

**פתיחה – מתנה ושמה שבת**

* נראה לתלמידים קופסת מתנה עטופה יפה. בשלב זה כולם רואים אותה אך לא יודעים מה יש בתוכה.
* נאמר כעת נדמיין שכל אחד מהתלמידים מקבל את המתנה הזו. כיצד שומרים על המתנה?
* נשמע תשובות. אפשר לתת לתלמידים היגדים שונים כמו: אתן אותה לאימא שלי שתשמור לי / אניח אותה על הדשא הציבורי / אשאיר אותה בחוץ / אשים אותה ליד הכרית שלי וכו'.
* נבין כי מתנה היא דבר ששמחים בו ושומרים עליו.
* נבקש מתנדב שיצא לכמה רגעים מחוץ לכיתה.
* נחביא בכיתה את קופסת המתנה, כשבתוכה דף שעליו כתובה המילה "שבת". התלמידים עדיין לא יודעים מה יש בתוך הקופסא.
* נזמין את התלמיד להיכנס ולחפש את המתנה. אפשר להיעזר במשחק "חם-קר" כדי לזרז את מציאת המתנה.
* נפתח את המתנה ונראה את תוכנה – שבת.
* נדון: למה חיפשתם את המתנה? איך היה למצוא את המתנה? איך הרגשתם כשראיתם את תוכן המתנה?
* נסכם: לכל אחד מאתנו נעים לקבל מתנה. כולנו אוהבים שחושבים עלינו ומפנקים אותנו במתנות. גם השבת היא מתנה, מתנה שניתנה לנו מאת ה'.
* נבין כי שבת היא מתנה לא רק בגלל שזה יום חופשי מבית הספר, אלא כי זה יום מיוחד, קדוש, יום משפחתי, יום נחת, פינוקים, שלווה... ועל כך נלמד בשיעור הקרוב.

**משימה 1 – פרק ל"ו הלכות א'-ה' – קדושת השבת**

* נדון: כיצד בעצם "נולדה" שבת? מהיכן התחיל העניין הזה שבשבת שובתים ממלאכה?
* נשמע תשובות ולאחר מכן נפנה להלכה א', שם מופיעים פסוקי הקידוש הלקוחים מסיפור הבריאה (בראשית ב', ב'-ג'):

"וַיְכֻלּוּ הַשָּׁמַיִם וְהָאָרֶץ וְכָל צְבָאָם, וַיְכַל אֱ-לֹהִים בַּיּוֹם הַשְּׁבִיעִי מְלַאכְתּוֹ אֲשֶׁר עָשָׂה וַיִּשְׁבֹּת בַּיּוֹם הַשְּׁבִיעִי מִכָּל מְלַאכְתּוֹ אֲשֶׁר עָשָׂה. וַיְבָרֶךְ אֱ-לֹהים אֶת יוֹם הַשְּׁבִיעִי וַיְקַדֵּשׁ אֹתוֹ כִּי בוֹ שָׁבַת מִכָּל מְלַאכְתּוֹ אֲשֶׁר בָּרָא אֱ-לֹהִים לַעֲשׂוֹת".

* נבין כי בבריאת העולם הקב"ה ברא דברים חדשים, יצר עולם, במשך שישה ימים, וביום השביעי הוא שבת, מלשון שביתה. לאחר ששבת – "וַיְבָרֶךְ אֱ-לֹהים אֶת יוֹם הַשְּׁבִיעִי וַיְקַדֵּשׁ אֹתוֹ", הוא יצק קדושה לתוך השבת.
* נזכיר את המן, שירד בקביעות שישה ימים ולא ירד בשבת. ביום שישי לקטו כמות כפולה, כחלק מההכנות לקראת שבת.
* נחזור לדימוי של המתנה מפתיחת השיעור. נניח יש שם משהו אלקטרוני, אנחנו נשמור עליו ונשחק לפי הכללים. בשביל שיפעל נכניס בטריות מתאימות, נשמור שלא יירטב, שהמסך לא יישבר, שלא נדרוך עליו בטעות... פעולות אלו מראות שהמתנה שווה בעינינו, שאנחנו לא מזלזלים בה. כלומר יש כאן תנועה דו כיוונית – של מעניק המתנה כלפינו ושלנו כלפי המתנה / מי שהעניק אותה.
* נשאל איך הדימוי קשור לשבת, ונבין כי בעצם זה שאנו שומרים על השבת זה כמו לשחק לפי ההוראות. אנו מראים בכך שהשבת חשובה לנו, ושבת הופכת לאות, לברית, בינינו ובין מעניק המתנה, ריבונו של עולם.
* נקרא בספר ההלכה את הלכה ד' המצטטת את הקידוש של שבת בבוקר, פסוקים בחומש שמות (ל"א, ט"ז-י"ז):

וְשָׁמְרוּ בְנֵי יִשְׂרָאֵל אֶת הַשַּׁבָּת, לַעֲשׂוֹת אֶת הַשַּׁבָּת לְדֹרֹתָם בְּרִית עוֹלָם. בֵּינִי וּבֵין בְּנֵי יִשְׂרָאֵל אוֹת הִוא לְעֹלָם. כִּי שֵׁשֶׁת יָמִים עָשָׂה ה' אֶת הַשָּׁמַיִם וְאֶת הָאָרֶץ, וּבַיּוֹם הַשְּׁבִיעִי שָׁבַת וַיִּנָּפַשׁ.

* נאמר לתלמידים כי כעת אנו הולכים לגלות להם מתכון סודי ביותר, מתכון לחיים טובים. אבל לפני כן נערוך הצבעה בכיתה: מי רוצה חיים טובים יותר? (נחכה שכולם יצביעו ויגידו "אני") מי רוצה לחיות בעולם מושלם, עולם של גאולה, בלי מלחמות? (נחכה שכולם יצביעו ויגידו "אני").
* נבקש מכולם להיות בדממה מוחלטת, כי אנחנו רוצים לגלות להם את המתכון הסודי.
* נמתין לשקט מוחלט ונאמר כמעט בלחש אך כך שכולם ישמעו: "המתכון הוא לשמור שבת!"
* נקרא את הלכה ה': "אָמְרוּ חֲכָמִים (שַׁבָּת דַּף קיח עַמּוּד ב)... שֶׁאִם יִשְׁמְרוּ בְּנֵי יִשְׂרָאֵל שְׁתֵּי שַׁבָּתוֹת כְּהִלְכָתָן מִיָּד הֵם נִגְאָלִין. וְרַבִּי לֵוִי אָמַר (שְׁמוֹת רַבָּה, פָּרָשָׁה כה סִימָן יב): אִם מְשַׁמְּרִים יִשְׂרָאֵל אֶת הַשַּׁבָּת כָּרָאוּי אֲפִלּוּ יוֹם אֶחָד (פַּעַם אַחַת), בֶּן דָּוִד (הַמָּשִׁיחַ) בָּא".
* נאמר לתלמידים כי זו ההוכחה שאם נשמור שבת תבוא גאולה, נזכה לחיים טובים יותר, בריאים יותר, ואפילו נקרב את ביאת המשיח.
* נענה על השאלות במשימה 1 בחוברת העבודה.

### **משימה 2 + 3 - פרק ל"ז הלכות ב'-ה' - לאכול לכבוד שבת – בימות החול! + עונג שבת**

* נקרא בקול את הלכה ב' ונזמין תלמיד להציג אותה.
* נאפשר לתלמידים לשתף במאכלים מיוחדים שיש אצלם בבית לכבוד שבת, ואם הזדמן להם "לאכול לכבוד שבת" גם ביום חול.
* נערוך סבב בו נשמע כיצד התלמידים מענגים את השבת בביתם.
* נמלא את משימות 2 + 3 בחוברת העבודה. הטבלה המופיעה במשימה 3 מופיעה בנספח לצילום.
* נדגיש את המודגש בדיון ובדברי סבא על החשיבות של עיסוק בשבת בעיקר ולא בטפל- הבגדים היפים והאוכל הטעמים הם היוצרים את אווירת השבת – אך הם לא העיקר! העיקר הוא לנוח מנוחה רוחנית. להתחדש בכוחות נפש לעבודת ה' לקראת השבוע הקרוב, לשיר זמירות שבת ולהתענג על דברי תורה ועל זמן איכות בקרב בני המשפחה והחברים.

**סיכום – שומרים על המתנה**

* נספר:

אנשי משפחת רוטשילד ישבו בביתם סביב שולחן השבת, שרו, שמחו ואכלו ממטעמיה של אם המשפחה.

לפתע דפיקה בדלת: שלום, כאן משפחת רוטשילד?

אני פקיד בכיר, באתי לכאן בשליחותו של הוד רוממותו הנסיך הנדריק, הוא מבקש לשלוח מיד מהחנות שלכם אל ארמונו מספר שטיחים, כפי שמפורט בכתב ההזמנה שבידי.

הנסיך זקוק לשטיחים אלו בדחיפות, כדי לקשט את ארמונו להצגה חגיגית שתתקיים שם הערב.

ענה אדון רוטשילד: אני מצטער מאוד, אך הפעם לא אוכל למלא את רצון הוד מעלתו, בגלל קדושת השבת, הנסיך יאלץ לחכות עד מחר בערב.

ענה הפקיד: מגוחך, ההצגה מתקיימת הערב לכבוד אורחים חשובים שעומדים לעזוב את העיר מחר בבוקר ואיך יחכו השטיחים למחר בערב?!

אמר אדון רוטשילד: אני באמת מצטער, אינני יכול לעסוק במסחר בשבת, אילו הקדמת לבוא בכמה שעות, בשמחה הייתי מוכר לך...

הפקיד יוצא, המשפחה ממשיכה לשיר.

הפקיד נכנס בשנית.

הפקיד: הוד מעלתו מבקש מאוד לשלוח לו מיד את השטיחים!! אין להשיג כמותם בכל חנות אחרת.

אדון רוטשילד: צר לי, עלי לחזור על אשר אמרתי לך בפעם הקודמת: לא אוכל למלא את הבקשה בגלל קדושת השבת.

הפקיד יוצא ונכנס בשלישית כשבידו מכתב. הפקיד מקריא את המכתב בקול:

אדוני היקר!

אני מוכרח לקבל את השטיחים שביקשתי.

אם יש צורך, אשלם בעדם מחיר כפול או משולש. אך אם בכל זאת תסרב למלא את בקשתי-

תוכל לנחש בעצמך את התוצאות.

שקול נא היטב את העניין!

* נעצור את הסיפור ונסביר את ההתלבטות של אדון רוטשילד. מצד אחד - המשפחה יכולה להרוויח כסף רב עבור השטיחים. לבד מזאת הנסיך הוא השליט האזורי וביכולתו להעניש את המשפחה עונש חמור.

אך מצד שני - כיצד אפשר לוותר על קדושת השבת? הרי הקב"ה אסר עלינו לעסוק במסחר בשבת.

* נדון עם התלמידים כיצד לדעתם צריך לנהוג אדון רוטשילד.
* נמשיך בסיפור:

אדון רוטשילד: מפני קדושת השבת, אין ביכולתי להיענות לבקשה.

בבקשה הסבר להוד רוממותו הנסיך שאמנם הוא שליט חשוב,

אבל יש גבוה ממנו את מלך מלכי המלכים הקב"ה, יוצר הכול והוא ציווני לנוח בשבת.

צר לי להפסיד לקוח חשוב כמו הנסיך, אבל אין בידי כל אפשרות אחרת.

בצאת השבת קיבל אדון רוטשילד הזמנה רשמית להתייצב בפני הנסיך ביום שני בשעה עשר בדיוק.

המשפחה כולה נתקפה בדאגה: "מה יהא עלינו? האם יעניש אותנו הנסיך בעונש חמור? אולי אף יוציא את אבא להורג..."

בני משפחת רוטשילד פנו בתפילה אל ה' שיציל אותם מידיו של הנסיך.

ביום שני הלך אדון רוטשילד לנסיך והנה להפתעתו קיבל אותו הנסיך בשמחה.

הנסיך התנצל בפניו על עגמת הנפש והסביר לו מה שקרה:

באותו ערב התארח בביתו ברון ידוע והם שוחחו אודות היהודים,

הברון טען שהיהודים הם אנשים שהדבר היחיד המעניין אותם באמת הוא כסף, בשביל כסף הם מוכנים לעשות הכול, ואילו הנסיך טען לעומתו שליהודים יש עקרונות מקודשים.

כדי להכריע הוחלט להעמיד את אדון רוטשילד במבחן...

הנסיך שמח על כך שאדון רוטשילד הוכיח את צדקתו ואף הבטיח לו שמעכשיו יהיה הספק הרשמי של שטיחי הארמון ויתעשר מאוד.

* נסכם את הסיפור: ראינו כיצד שמרה משפחת רוטשילד על השבת, המתנה המיוחדת שנתן לנו ה'. בזכות השבת ששמרה המשפחה, שמרה השבת על משפחת רוטשילד והצילה אותם מידיו של הנסיך הגוי.
* נסכם את השיעור:

בתחילת הפעילות ראינו שאנחנו אוהבים מתנות ושמחים בהן.

הבנו שכאשר אנחנו מקבלים מתנה שהיא יקרה לנו, אז אנחנו רוצים לשמור עליה.

השבת היא מתנה שניתנה לנו מהקב"ה ולכן אנו לא רוצים לבזבז את המתנה = השבת על דברים סתמיים אלא לנצל את השבת למטרתה.

השבת היא זמן שבו המשפחה יכולה לשבת ביחד ולשמוע מה עבר על כל אחד במהלך השבוע.

ובכלל להיות רגועים מהמרוץ של כל השבוע.

ראינו מהי שבת ואיך אפשר לנצל אותה לטוב.

ראינו גם כמה חשובה השמירה על השבת, כמו שעשו בני משפחת רוטשילד.

ננסה גם אנחנו, כל אחד בתוך ביתו ומשפחתו לעשות דברים המייחדים את השבת משאר השבוע ובכך נהנה גם אנו מהמתנה הנפלאה.

הרחבות ואפשרויות הוראה נוספות:

**מי אוהב את השבת?**

* נשמיע את השיר "מי אוהב את השבת"

<https://www.youtube.com/watch?v=WtKDdbVcQQ0>

בחרנו להביא עיבוד משנת 1971 כי בו רק ילדים שרים ואין שירת נשים...

* נשמיע רק את הבית הראשון והפזמון, עד 0:52 – כלומר את "מי אוהב את השבת", ואת הפזמון "אז למה לא כל יום שבת".
* נשאל: אז מי אוהב את השבת? ולמה?
* נרשום את הסיבות שהתלמידים אומרים: כי יש אוכל טעים, כי אבא ואימא בבית, כי אפשר לקום מעט מאוחר יותר, כי לובשים בגדים חגיגיים, כי לא הולכים לבית הספר ועוד.
* נאמר כי כל הסיבות הללו נכונות, וזו ממש מצווה לענג את השבת, רק חשוב לזכור שאנו עושים זאת לא עבור עצמנו אלא לכבודה של שבת.

**הכל טורחים לשבת / מאת חנה וובר**

"אבא, הנה ספר בשבילך!" נכנס יואב הביתה. "המורה אמר שביקשת ממנו להשיג עבורך את הספר הזה".  
"תודה, יואב. אך אוי ואבוי! הבטחתי למורה לשלוח אתך את התשלום עבור הספר - והנה שכחתי! קח בבקשה את הכסף והבא אותו לבית המורה".  
"טוב אבא", ויואב יצא בריצה לכיוון ביתו של המורה.  
טוק, טוק, טוק... הקיש יואב על הדלת. "כן, בבקשה להיכנס!" נשמע קול מבפנים. פתח יואב את הדלת, ונשאר עומד משתומם בפתח. מולו ראה את המורה חגור סינר, בוחש בכף בתוך סיר גדול העומד על האש.  
הייתכן? המורה מבשל בעצמו? כלום אין לו אישה שתבשל עבורו?  
"שלום יואב!" קרא המורה בסבר פנים. "היכנס בבקשה!"  
"א-אבא שלי ביקש למסור את הכסף..." גמגם יואב.  
"תודה רבה! הנה - תוכל להניח את הכסף כאן, על המדף". ובדברו הוסיף המורה קמצוץ מלח לתבשיל, בחש וטעם בזהירות. "הם... עכשיו זה טוב" מלמל לעצמו. הניח את הכף וסגר את הסיר במכסה.  
עתה הבחין בתימהון שנשקף מעיניו של יואב. "המתפלא הנך על שאני עוסק בבישול במטבח?" חייך אליו המורה. "רוצה אני להשתתף בהכנות לשבת! אני אף טועם את המאכלים לראות אם כולם ערוכים ומוכנים כראוי לכבודה של שבת המלכה!"  
"כן", אמר יואב "אך כלום אין די במה שכולם מכינים? האם אדם חשוב כמו המורה צריך לטרוח ולהכין בעצמו?"  
"אמנם כולם משתדלים שהכל יהיה מוכן ומזומן לשבת, אך מצווה גדולה היא להשתתף בהכנות, ואף אני ברצוני לקיים את המצווה בעצמי! אפילו חכמים גדולים הרבה יותר ממני התכוננו ועבדו בעצמם לכבוד שבת קודש!"  
"האמנם?" תמה יואב "אני חשבתי, כי אנשים חשובים אף פעם אינם עובדים בבית, בעבודות בית ובבישול".  
"שבת המלכה חשובה כל כך", הסביר המורה "שכל אחד עובד בשבילה. אפילו חכמים הרבה יותר גדולים ממני טרחו בעצמם לכבודה. היה פעם רב גדול מאוד. קראו לו רב אבהו. הוא היה עשיר גדול, וודאי היו לו המון משרתים ועוזרים. כיסאו המיוחד היה עשוי משנהב, שהוא חומר יקר מאוד. אך כשהגיע יום השישי, היה קם מכיסא השנהב שלו, לובש בגדים פשוטים, שלא יתלכלכו בגדיו היפים והיקרים, והלך בעצמו להתקין את התנור ואת האש לצורך מאכלי השבת. וגם על חכמים אחרים מסופר: האחד היה צולה את הבשר, השני היה מולח את הדגים, שלישי חתך את הירקות, וכולם עבדו והכינו צורכי שבת".  
"תודה רבה", שמח יואב על סיפורו של המורה, ופנה לשוב לביתו. בדרך חשב על הדברים ששמע. הוא תיאר לעצמו את הרב העשיר והחשוב לבוש חלוק פשוט ועובד במטבח, והנה נפתחת הדלת ותלמידיו באים. בוודאי התפלאו לראותו במטבח, ממש כמו שהוא, יואב, התפלא לראות היום את המורה. התלמידים ציפו בוודאי לראות את רבם יושב על כיסאו המפואר, ומשרתים מגישים לפניו הכל בכלי כסף וזהב, ובמקום זה עומד הוא במטבח... ודאי זקן ארוך ולבן היה לו, ומצחו היה חרוש קמטים... והנה הוא עומד וחותך ירקות או צולה את הבשר, ואולי בא אליו אחד מהרבנים - חבריו להתארח אצלו, ושניהם עומדים במטבח. זה מולח את הדג, וזה מדליק אש בתנור... (ובינתיים הם מדברים, בוודאי בדברי תורה...)  
יואב כמעט לא הרגיש, שכבר הגיע הביתה. חיש עלה במדרגות ונכנס.  
"שלום, אימא! שלום, אבא! מה אפשר לעזור לכבוד שבת?"  
שמחה אימא על שיואב רוצה לעזור לה, ואמרה: "... אולי אתה מוכן להריק את פח האשפה?"  
"בוודאי!" מיהר יואב להריק את הפח. "ועכשיו מה עוד אעשה?"  
"תוכל לנגב את האבק מהכיסאות".  
"טוב", אמר יואב, וכשגמר את העבודה הזו שאל שוב: "ומה אעשה עכשיו?"  
התפלאה אימא ושאלה: "לכבוד מה הנך רוצה לעזור כל כך הרבה היום?"  
סיפר לה יואב מה ששמע וראה בבית המורה, והוסיף: "מעכשיו אעבוד ואעזור תמיד בבית הרבה הרבה, בכל יום שישי, לכבוד שבת המלכה".

* נדון: מה אנו יכולים לעזור לכבוד שבת? (קילוף ירקות, סידור נרות, שמירה על אח קטן, לשחק באופן עצמאי כדי לא להטריח את ההורים, סידור הבית ועוד).
* נספר בלשון ימינו את המקור בגמרא, מופיע בספר ההלכה הלכה ב', אינו מופיע לתלמידים:

"בַּגְּמָרָא (בֵּיצָה דַּף טז עַמּוּד ב) מְסֻפָּר עַל שַׁמַּאי הַזָּקֵן, שֶׁכָּל יָמָיו הָיָה אוֹכֵל לִכְבוֹד שַׁבָּת. כֵּיצַד אֶפְשָׁר לֶאֱכֹל בִּימוֹת הַחֹל לִכְבוֹד שַׁבָּת? כַּאֲשֶׁר הָיָה שַׁמַּאי מוֹצֵא בְּהֵמָה נָאָה הָיָה אוֹמֵר: "זוֹ לְשַׁבָּת". כַּאֲשֶׁר מָצָא בְּהֵמָה אַחֶרֶת נָאָה הֵימֶנָּה (מִמֶּנָּה) הָיָה מֵנִיחַ (שׁוֹמֵר) אֶת הַשְּׁנִיָּה לְשַׁבָּת, וְאוֹכֵל אֶת הָרִאשׁוֹנָה".

* נסביר כי שמאי חי בתודעה של שבת, הוא בעצם כל השבוע התכונן לכבוד שבת. כל דבר שקנה היה בעיניו לכבוד שבת. גם אם בפועל הוא אכל את מה שקנה כי מצא משהו משובח יותר – זה היה לכבוד שבת, כדי שבשבת יהיה את האוכל הכי טוב, הכי טעים, הכי משובח.
* כל תלמיד יכתוב כיצד הוא עוזר כיום בהכנות לשבת ולאחר מכן יקבל על עצמו משהו נוסף בעזרה לכבוד שבת. ניתן להיעזר בדברים שאמרו חברים בדיון שערכנו קודם.

**הצעות הוראה, המחשה ויישום:**

* חיפוש מתנה ושמה שבת
* הבנת תוכן הקידושים
* גילוי מתכון סודי לחיים טובים יותר
* סבב שיתוף על עונג שבת וכבוד שבת
* הצגה
* סיפור על משפחת רוטשילד

**הפנמה וערכים**

* שבת בתור יום מיוחד, אהוב, קדוש, שמח. ציפייה לשבת ושותפות בהכנות לקראתה.

עונג שבת

השלימו את הטבלה שלפניכם.

תוכלו לבחור אם להשלים **במילים שלכם** או **בלשון ההלכה**.

|  |  |  |  |  |
| --- | --- | --- | --- | --- |
| "כָּל הַמְּעַנֵּג אֶת הַשַּׁבָּת נוֹתְנִים לוֹ מִשְׁאֲלוֹת לִבּוֹ" | | | | |
|  |  |  |  |  |
| כל אחד צריך להכין אוכל ושתייה לשבת לפי **מצבו הכלכלי** | | | | |
|  |  |  |  |  |
| מי שמצבו הכלכלי טוב |  | מי שמצבו מכלכלי  דחוק |  | מי שמצבו הכלכלי  דחוק מאוד |
|  |  |  |  |  |
|  |  |  |  |  |

# יחידה 17: פרקים מ"ב-מ"ג – קידוש וסעודות שבת

**זמן מוקצב:** שני שיעורים

**תקציר**

ביחידה זו נכיר את מצוות הקידוש ונדע מי חייב במצווה, נלמד כמה יין צריך להיות בכוס הקידוש וכמה מהיין צריך לשתות, נבין מדוע אוכלים בשבת שלוש סעודות, נדע מדוע צריך לברך בשבת על "לחם משנה", ומדוע מכסים את החלות בזמן הקידוש, ונלמד הלכות שמיוחדות לסעודה שלישית.

**מבנה השיעור:**

**פתיחה – מצוות הקידוש**

* נדון: בהלכה א' כתוב שצריך לקדש את השבת בדיבור.
  + אילו עוד מצוות אנחנו מקיימים דווקא על ידי דיבור? (חתונה – "הרי את מקודשת לי", ברכות לפני אכילה, תפילה – חייבים להניע את השפתיים, וידוי, קריאת התורה, קריאת שמע על המיטה, ספירת העומר, סיפור יציאת מצרים בליל הסדר, קידוש החודש, ברכת כהנים ועוד).
  + מה ניתן ללמוד מכך? (חשיבות הדיבור, לדיבור יש כוח).
  + האם לפי ההלכה מספיק לקדש את השבת בדיבור או יש פעולה נוספת שצריך לעשות? (צריך גם יין).

למורה: הרעיון הוא להבין שיש מצווה מהתורה להזכיר את השבת בדיבור, ולאחר מכן להבין שיש רובד נוסף שאותו חכמים קבעו והוא שיש לעשות זאת על היין.

כלומר יש פה מצווה מהתורה שחכמים הוסיפו לה את היין. למה? מה חסר בקיום המצווה איך שהיא מהתורה? פשוט להזכיר את קדושת השבת בכניסתה וביציאתה וזהו?

נסביר שכאשר מקיימים מצווה על היין זה נותן לה חשיבות מיוחדת, טקסיות שהופכת את זה מ"סתם" (ח"ו!) טקסט שאומרים במהירות ובלי מחשבה לאירוע מרשים.

נזכיר דוגמאות לטקסים כאלו שמברכים בהם על היין למרות שלכאורה זה לא ממש חלק מהעניין – מאותה סיבה. ברית, חופה, ברכת המזון באירועים מיוחדים (יש אולי תלמידים שאצלם מברכים ברכת המזון על יין כל שבת)

* נענה על השאלות תחת הכותרת "דיון".

הרחבה - שמור וזכור

* נשמיע בכיתה את הבית הראשון מהפיוט "לכה דודי":

<https://www.youtube.com/watch?v=2jrPvRMri6s>

* נשאל: מה השורה הראשונה בשיר אומרת? "שמור וזכור בדיבור אחד". כלומר מי שזוכר – גם צריך לשמור... יש לזכירה השלכה מעשית.

**משימה 1 - כמות היין שצריך לשתות בקידוש**

* נכתוב על הלוח מספרים – בצורה מפוזרת: 87, 1/2, 150, 5/6, 45, 1/4.
* נבקש לקרוא את פרק מ"ב הלכות ו'-ז' ולומר מה המשמעות של כל מספר. אפשר במליאה כולם יחד או בקבוצות קטנות יותר, לפי ההתאמה לכיתתך.
* נמלא בחוברת העבודה את משימה מספר 1.

**משימה 2 - שלוש סעודות השבת**

* נאמר ששלוש סעודות הן כנגד שלושת האבות:
  + סעודה ראשונה – ליל שבת – כנגד אברהם אבינו, מידת החסד
  + סעודה שנייה – בוקר שבת – כנגד יצחק אבינו – מידת הגבורה
  + סעודה שלישית – כנגד יעקב אבינו, מידת התפארת
* נסביר כי בהלכה מופיע שהסעודות הן כנגד שבתות שונות, והשאלות במשימה 2 בחוברת מתייחסות לכך.
* נמלא את משימה 2 בחוברת העבודה.

הרחבה - לחם משנה

התורה מספרת שבני ישראל היו מלקטים בכל יום כמות קבועה של מן – עומר אחד לכל אדם, ורק ביום השישי לקטו כמות כפולה – "לֶחֶם מִשְׁנֶה" – שני עומרים לאדם. מכאן למדו חכמים שיש לבצוע בכל שבת על לחם משנה, כלומר על שני כיכרות (שבת קיז:):

אמר רבי אבא: בשבת חייב אדם לבצוע על שתי כִּכָּרות, דכתיב "לחם משנה".

למה שתי חלות?

מדוע צריך לבצוע בשבת על לחם משנה?

כבר למדנו את המדרש האומר ש"כל ענייניה של השבת כפולים", והסברנו שהכפילות מבטאת את השפע המיוחד שאנחנו זוכים לו בשבת.

פרט לכך, יש משמעות מיוחדת לעובדה שהמן לא ירד בשבת, אלא ירדה כמות כפולה של מן ביום שישי. חז"ל (בראשית רבה, י"א, ב) אומרים שדבר זה מבטא את **ברכתה של השבת וקדושתה:**

"ויברך א-להים את יום השביעי [ויקדש אותו]", רבי ישמעאל אומר: ברכו במן וקדשו במן. ברכו במן – שכל ימות השבת היה יורד עומר, בערב שבת שני עומרים, וקדשו במן – שלא ירד בו כל עיקר.

הברכה של השבת באה לידי ביטוי שבכך שהאוכל איננו מגיע רק בשבת אלא עוד קודם לכן, ביום שישי. הברכה בשבת איננה רק בשפע המאכלים שיש בה, אלא בכך שלא מכינים אותם בשבת. הקדושה של השבת באה לידי ביטוי בשביתת המן ובכך שלא ירד בשבת, כלומר בשביתה מעולם המעשה.

כאשר אנחנו אוכלים לחם משנה בשבת, אנחנו חשים בברכה המיוחדת של השבת, בשפע המיוחד שיש בה, וגם בקדושת השבת שנוצרה מכך שלא הכנו בשבת את האוכל והוא כבר מוכן עבורנו מערב שבת. נמצא, **שדווקא בשבת, כשאנחנו שובתים – יש לנו כמות כפולה!**

**משימה 3 - אכילת לחם בסעודות שבת**

למורה: שים לב שבסעודה שלישית אמנם לא חייבים לאכול לחם, אך ראוי כן לאכול לחם, והחכם עיניו בראשו וכו'.

כאן נכנסת המחלוקת האם כאשר כן אוכלים לחם – חובה לקחת לחם משנה או שמספיק לחם שלם אחד.

כיוון שזיש כאן שני שלבי הבנה והעניין מעט מורכב, צריך לחשוב אם להזכיר את העניין הזה וכיצד.

* נמלא את משימה 3 בחוברת העבודה.

**סיכום – הכנות לשבת:**

למורה: לחלק זה צריך מחשב.

* למדנו על סעודות השבת, ההכנה אליהן הפיזית והרוחנית, והאווירה בסעודות. כדי לתרום לאווירה בשבת הקרובה, נתחלק לקבוצות, וכל קבוצה תכין משהו שקשור לפרשת השבוע הקרובה. ניתן להיעזר במרשתת.

רעיונות לדוגמא:

* + חידות "מי אמר למי"
  + חידות א"ת-פ"ש – א"ב על הפרשה
  + גימטריה או כתב חידה אחר
  + רשימת הנושאים / המצוות שיש בפרשה
  + מתיחת קו בין שתי מילים קשורות (למשל בבריאת העולם ניתן למתוח קו בין "היום הראשון" ובין "בריאת האור" וכן הלאה).
  + חידות בציורים (נניח מוזכר בפרשה מאה שערים אז לצייר שער ולכתוב לידו X 100)
* ניתן זמן לעבודה ולאחר מכן כל קבוצה תשתף ברעיון שלה.
* ניצור חוברת מכל התוצרים ונשלח אותה שי להורים מאיתנו לכבוד שבת הקרובה.

**הצעות הוראה, המחשה ויישום**

* השמעת קטע מהשיר "לכה דודי"
* מספרים בתפזורת
* הכנת שי לשולחן שבת לפרשה הקרובה

**הפנמה וערכים**

* חשיבות השבת וקדושתה, והערך של ההכנות אליה – הן בצד הגשמי והן בצד הרוחני.

# יחידה 18: פרק מ"ז – הבדלה על הכוס

**זמן מוקצב:** שיעור

**תקציר**

ביחידה זו נלמד איזו מצווה מקיימים בזמן ההבדלה, מהו סדר ההבדלה, ומדוע תיקנו חכמים לברך במוצאי שבת על הנר ועל הבשמים.

**מבנה השיעור:**

**פתיחה – נפרדים משבת**

* נביא לכיתה את צרכי ההבדלה: נר, בשמים, מיץ ענבים / יין.
* נשאל את התלמידים מה המכנה המשותף לדברים, וכמובן יזהו בקלות שהכל קשור להבדלה.
* נדון: למה בכלל צריך הבדלה? למה לא מספיק שמסתכלים בשעון, רואים שיצאה שבת וזהו?
* נשמע תשובות. כיוון אפשרי הוא הרצון להיפרד משבת כמו שצריך. לא רק משהו פסיבי, ששבת יוצאת, אלא אנחנו אקטיביים, פעילים. למשל כשיש לנו אורחים – לפני שהם הולכים יש "טקס פרידה" – אומרים תודה, לוחצים יד או מתחבקים. בסוף סעודה "נפרדים" ממנה במנה אחרונה ובברכת המזון. מהיום נפרדים בקריאת שמע. לכל דבר יש סיום, והסיום של השבת זו הבדלה.
* נעבוד בחוברת העבודה תחת הכותרת "נפרדים משבת".
* נשים לב לשאלה המדברת על הנושא של הפסוקים שנאמרים בתחילת ההבדלה. למנהג האשכנזים המוטיב החוזר הוא הרצון לישועה: במשך השבוע האדם יותר זקוק להשגחה וישועה, בעוד השבת היא מעין עולם הבא והאדם מרגיש 'מוגן' יותר.

למנהג הספרדים יש מוטיב של הצלחה: "הצליחנו", וה' עימנו. כלומר זו תפילה שתהיה ברכה במעשי ידינו בשבוע המתקרב.

* נקשר את סיום השבת עם תחילתה (הלכה א'): בהתחלה מקדשים, בסוף מבדילים.

**מהלך השיעור:**

**משימה 1 – סדר ההבדלה**

* נערבב את הדברים המונחים על שולחן המורה ודרושים להבדלה.
* נבקש לקרוא את הלכה ג' ונזמין תלמיד מתנדב שיסדר את הדברים לפי סדר הופעתם בהבדלה (יין, בשמים, נר, הבדלה).
* נעבור על פרטי ההבדלה דבר אחר דבר, נבין את הטעם וההלכות השונות הנוגעות לאותו פריט:
* יין:
  + נכתוב על הלוח את המילה רביעית, נבקש לקרוא את הלכה ד' ולומר איך זה קשור להבדלה (על המבדיל לשתות רביעית כוס. נסביר שאין הכוונה לרבע כוס, אלא לכמות ששווה ל-87 סמ"ק, מעט פחות מחצי כוס חד פעמית רגילה.).

להרחבה – ניתן לקשר זאת למקומות אחרים מהם מכירים את המושג "רביעית" – קידוש, ארבע כוסות בליל הסדר, מינימום כמות עבור ברכה אחרונה ועוד.

* בשמים
  + נסביר כי הסיבה להרחת הבשמים היא כדי להרגיע ולנחם את הנשמה בצאת השבת.

בשבת, אומרים חז"ל, נכנסת בכל אדם "נשמה יתרה" - האדם נמצא במצב של הרפיה, הוא נח, אוכל ושותה בצורה "יתרה", מורחבת, בשפע. הרגשה שיש לי "יותר" (מלשון "להותיר", אדם מותיר אוכל לאחר ששבע – זה סימן שהסעודה הייתה משביעה "די והותר", זה סימן ברכה).

עם צאת השבת, מסתלקת מהאדם אותה "נשמה יתרה". התלמוד מספר לנו שאובדן "הנשמה היתרה" רמוז בפסוק "וביום השביעי שבת וַיִנָפַשׁ", כלומר: ביום השבת אלוקים נח ו'נָפַשׁ' ממלאכת בריאת העולם. המילה "וינפש" יכולה להיקרא כשתי מילים, "וַי נֶפֶשׁ" – ומשמעות הניסוח היא שלאחר השבת, אנחנו דואבים ומצרים על כך שהנפש היתרה אבדה והסתלקה מאתנו.

הסתלקות ה"נשמה היתרה" משרה על האדם דכדוך והוא זקוק לעידוד. הרחת הבשמים היא האמצעי להשבת נפשו של האדם ולהשריית מצב רוח חיובי.

אך למה, מכל הדברים, דווקא הרחה משמשת כ'משכך כאבים' להקלה על הצער?

כאשר האדם הראשון וחווה חטאו בחטא עץ הדעת, וטעמו מהפרי האסור, הם הפעילו את כל החושים שלהם בפעולת החטא, מלבד חוש הריח. כך אומר הפסוק: "**וַתֵּרֶא** הָאִשָּׁה כִּי טוֹב הָעֵץ **לְמַאֲכָל** וְכִי תַאֲוָה הוּא לָעֵינַיִם... **וַתִּקַּח** מִפִּרְיוֹ וַתֹּאכַל... **וַיִּשְׁמְעוּ** אֶת קוֹל ה'".

זה מלמד אותנו שחוש הריח הוא החוש המעודן והטהור ביותר מכל חמשת החושים, ולכן הוא נחשב לחוש הנשמתי ביותר.

* נר:
* נראה את הנר ונשאל מה מיוחד בו. נשים לב שנר הבדלה מורכב מכמה פתילות.
* נלמד על המנהג להביט בציפורניים בזמן הברכה על הנר, לאחר שנבין מדוע בכלל מדליקים אש בהבדלה:

התלמוד מספר שהאש נבראה במוצאי השבת הראשונה, אז "נתן הקדוש ברוך הוא דעה באדם הראשון... והביא שני אבנים וטחנן זו בזו, ויצא מהן אוּר".

לזכר זאת אנו מברכים בכל מוצאי שבת ברכה מיוחדת על כך שהקדוש ברוך הוא ברא עבורנו את האש, היא ברכת "בורא מאורי האש" שאומרים בהבדלה.

מבחינה הלכתית, את הברכה על האש צריך לברך מקרוב, ברמה כזו שחשים את הנוכחות שלה ואת התועלת שאפשר להפיק ממנה. אחרת, הברכה היא ברכה לבטלה.

איך אפשר לדעת מתי אנחנו קרובים מספיק לאש? בשביל זה חכמים קבעו את 'מבחן המטבעות': אם האור שהאש מפיצה מאפשר לכם להבחין בין שני מטבעות דומים – אתם קרובים מספיק ותוכלו לברך על האש.

מאחר שבמוצאי שבת אנחנו לבושים בבגדי שבת, ואין לו מטבעות בכיס, יש לנו מבחן חלופי – 'מבחן הציפורניים': אנחנו מסתכלים על הציפורניים באצבעות הידיים ומנסים להבחין בין הציפורן לבין העור שסביבה. אם הצלחנו – שבוע טוב שיהיה לנו...

חוץ מההסבר ההלכתי, המנהג הזה מבטא גם איחול לשבוע החדש: הציפורניים מסמלות צמיחה, כי הן גדלות בצורה מהירה ובולטת. וזו סיבה נוספת להבטה על הציפורניים – כסימן טוב ואיחול שבעזרת השם, השבוע שבפתח יהיה שבוע מוצלח ופורה.

מסיבה זו נוהגים להתבונן לאור האש גם בקווי השרטוט של כף היד, כי גם בהם "יש סימן להתברך בו", כפי שכתבו הראשונים.

בנוסף, חכמים מספרים שהאדם הראשון בעצמו נהג כך כשנבראה האש במוצאי השבת הראשונה בהיסטוריה: לפני שחטא האדם הראשון בחטא עץ הדעת, כל רקמת עור הגוף שלו הייתה כמו ציפורן. לאחר החטא, ביום שישי, הפשיטו את מעטה הציפורן מכל גופו והשאירו אותו רק בראשי אצבעותיו. כשנברא האור במוצאי שבת, הסתכל האדם הראשון על עצמו, הביט בציפורניו ושמח כשראה שבכל זאת נשאר לו משהו מהציפורן שעטפה את כולו קודם.

* לאחר שנכיר את סדר הפעולות בהבדלה ואת הטעמים שונים – נבקש מהתלמידים להסתכל בהלכה ג' ולומר מה ראשי התיבות שיעזרו לנו לזכור את הסדר: יבנ"ה.
* נמלא את "המדריך למבדיל המתחיל" בחוברת העבודה. נשים לב ב"סדר ההבדלה" בברכת הבשמים, שיש פה חילוקי מנהגים:

לפי האשכנזים בהבדלה בכל מקרה מברכים "בורא מיני בשמים", ואילו ספרדים מברכים את הברכה הראויה מלין שהם מריחים, ולכן זה יהיה לרוב עצי בשמים (הדסים, מרווה, רוזמרין, קינמון, ציפורן, אתרוג, לואיזה), ומדי פעם עשבי בשמים (ריחן, נענע).

ה"מדריך" נמצא בנספח מוכן לצילום. נוכל כמובן להציע לתלמידים להציג את המידע בדרכים מקוריות אחרות.

**סיכום – כיצד מבדילים וחידות**

* נאמר שבהבדלה קיימים מנהגים שונים לגבי עמידה או ישיבה. נסביר כי כעת נשאל שאלה, נאמר שלוש, ארבע ו..." וכל אחד ינהג כמו מה שעושים אצלו בבית. נשאל: איך מבדילים אצלכם – בעמידה או בישיבה? וניתן רגע לכל אחד לעמוד או להישאר לשבת.
* נשאל את העומדים והיושבים האם הם יודעים את הטעם למנהג אצלם.
* נשמע תשובות, ניתן רמז להסתכל בסעיף ט"ו, ונרחיב:
  + הטעם לעמידה: ההבדלה היא ליווי לשבת, ונהוג ללוות בעמידה.
  + הטעם לישיבה: בהבדלה המבדיל מוציא את שאר הנוכחים ידי חובה, ומי שמוציא צריך להיות בקביעות, כלומר לשבת.
* נעשה את החידות בחוברת העבודה.

הרחבה – יצירה

* ניתן לצלם על דף את נוסח ההבדלה – צד אחד נוסח אשכנז וצד אחד נוסח ספרד. ניתן לתלמידים לקשט ולאחר מכן נניילן (למינציה).
* ניתן לכתוש בשמים לקטורת / לנעוץ ציפורן על אתרוג.

**הצעות הוראה, המחשה ויישום**

* סידור מצרכי ההבדלה והסבר עליהם
* חידות
* יצירה

**הפנמה וערכים**

* חיבוב השבת – ליווי שלה בצורה מכובדת, בהבדלה.
* הבנת הטעמים לחלקים השונים בהבדלה ולמנהגים בה.

|  |  |  |  |  |
| --- | --- | --- | --- | --- |
| **מדריך למבדיל המתחיל (פרק מז הלכות ג-ח והלכה טז)** | | | | |
|  |  |  |  |  |
| מי חייב במצווה?  \_\_\_\_\_\_\_\_\_\_\_\_  **(ח)** |  | הציוד הנדרש לקיום המצווה: **(ג)**  א. \_\_\_\_\_\_\_\_\_\_\_\_\_\_\_\_\_.  ב. \_\_\_\_\_\_\_\_\_\_\_\_\_\_\_\_\_.  ג. \_\_\_\_\_\_\_\_\_\_\_\_\_\_\_\_\_. |  | בזמן ההבדלה  יושבים / עומדים  (סמנו על פי המנהג בביתכם) **(טו)** |
|  |  | **סדר ההבדלה:** |  |  |
| **ברכת היין (ג)**  המבדיל מחזיק את ה\_\_\_\_  ביד \_\_\_\_  ומברך "\_\_\_\_\_\_\_ \_\_\_\_\_\_\_\_\_\_\_\_\_" |  | **ברכת הבשמים (ג)**  המבדיל מחזיק את ה\_\_\_\_  ביד \_\_\_\_\_  ומברך "\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_\_\_"  (השלימו על פי המנהג בביתכם) |  | **ברכת בורא מאורי האש**   * סוג הנר המהודר לברכה   **\_\_\_\_\_\_\_\_\_\_\_\_\_\_ (ה)**   * בזמן ברכת "בורא מאורי האש" יש ל\_\_\_\_\_\_\_ **(ו)** * נוהגים להסתכל על הציפורניים כדי \_\_\_\_\_\_ \_\_\_\_\_\_\_\_\_\_\_\_\_\_\_ **(ו)** * מי מחזיק את הנר בזמן ההבדלה בביתכם?   \_\_\_\_\_\_\_\_\_\_\_\_\_\_\_\_\_ |
|  |  |  |  |  |
| **ברכת המבדיל (ג)**  המבדיל מחזיק את ה\_\_\_\_ ביד \_\_\_\_\_  ומברך את ברכת "המבדיל" |  | **לאחר ברכת המבדיל, צריך לשתות מהיין**  **(ד)**  הכמות שצריך לשתות לכתחילה: \_\_\_\_\_\_\_\_\_\_\_\_.  ולא פחות מ\_\_\_\_\_\_\_\_\_\_\_. |  | **מנהגים שונים בסיום ההבדלה (טז-יח)**  \* \_\_\_\_\_\_\_\_\_\_\_\_\_\_\_\_\_.  \* \_\_\_\_\_\_\_\_\_\_\_\_\_\_\_\_\_.  \* \_\_\_\_\_\_\_\_\_\_\_\_\_\_\_\_\_. |

# יחידה 19: פרק מח - המלאכות האסורות בשבת

#### **מטרות**

במהלך לימוד היחידה נלמד מנין למדו חכמים מהן המלאכות האסורות בשבת, נבין מה ההבדל בין אבות המלאכות לתולדותיהם, ונכיר חלק מהמלאכות שנאסרו בשבת.

#### **מושגי בסיס**

אב מלאכה \* תולדה

#### **מושגי תוכן**

חורש \* זורע \* בונה וסותר \* תופר וקורע \* צד \* כותב ומוחק

#### **משימה 1 - הלכות א-ו**

* ניזכר בבית הראשון של "לכה דודי": "שמור וזכור בדיבור אחד, השמיענו אל המיוחד".
* נבין שיש בשבת שני ציוויים, כפי שמופיע בעשרת הדיברות. בחומש שמות מופיע "זכור" ובחומש דברים – "שמור".
* נבקש מהתלמידים לקרוא את הלכה א' ולומר איזה ציווי מתכוון למצוות עשה ואיזה ללא תעשה.
* נכתוב על הלוח: זכור = מצוות עשה

שמור = מצוות לא תעשה

* נלמד על מושג "סמיכות פרשיות". הלימוד יתבצע באמצעות משל לסיפור. נספר סיפור וניתן כותרת לפרקים שלו. למשל: פרק ראשון – הכרות עם רחלי. רחלי ילדה חמודה וחייכנית, היא לומדת בכיתה ד' בבית ספר \_\_\_\_.... פרק שני – רחלי עצובה. יום אחד רחלי הגיעה עצובה לבית הספר. החברות שאלו אותה מדוע היא עצובה, אך רחלי לא ענתה. פרק שלישי – רחלי מגלה את הסוד. יום למחרת רחלי שוב הגיעה עצובה. הפעם היא סיפרה לחברות שלה שהיא עצובה כי משפחתה עוברת דירה בקרוב והיא תלמד בבית ספר אחר.
* נראה כי כדי להבין את הפרק השני יש צורך לקרוא את הפרק הראשון, וכדי להבין את הפרק השלישי יש צורך לקרוא את הפרק השני. לא ניתן לנתק ביניהם. הם סמוכים זה לזה ולא סתם.
* נסביר כי כך זה גם בתורה. יש חשיבות לסדר שבו מופיעים הדברים. לרוב אנו מבינים את הסדר – קודם משה נולד ורק אחר כך הושיע את ישראל. קודם העולם נברא ורק ביום השישי נברא האדם. אבל יש מקומות שבהם הסדר פחות מובן וצריך לנסות להבין למה התורה בחרה לשים את הפרשיות הללו, הנושאים הללו, דווקא זה ליד זה.

אחד מהמקומות הללו הוא כאן: פרשיית המשכן סמוכה אל פרשיית השבת. כלומר קודם יש את הציווי "שֵׁשֶׁת יָמִים תֵּעָשֶׂה מְלָאכָה וּבַיּוֹם הַשְּׁבִיעִי יִהְיֶה לָכֶם קֹדֶשׁ שַׁבַּת שַׁבָּתוֹן לַה' כָּל הָעֹשֶׂה בוֹ מְלָאכָה יוּמָת", ומיד אחר כך ציווי על בניית המשכן.

* נבקש מהתלמידים להעלות רעיונות מדוע נסמכו הפרשיות זו לזו. לאחר שנשמע רעיונות נקרא את סוף הלכה ב': "חֲכָמִים הִסְבִּירוּ שֶׁבְּכָךְ שֶׁהִקְדִּים אֶת הַצִּוּוּי עַל הַשַּׁבָּת לַצִּוּוּי עַל בְּנִיַּת הַמִּשְׁכָּן, לִמֵּד מֹשֶׁה אֶת הָעָם **שֶׁבְּנִיַּת הַמִּשְׁכָּן אֵינָהּ דּוֹחָה אֶת הַשַּׁבָּת".**
* נבין שבשבת לא בנו את המשכן, הפסיקו את המלאכה, וזו הסיבה לסמיכות הפרשיות בין שבת למשכן. מכאן לומדים שהמלאכות שבוצעו במשכן הן המלאכות שאסורות בשבת. כיוון שהיו 39 מלאכות כאלו – נולד המושג ל"ט מלאכות – 39 מלאכות האסורות בשבת.
* נרשום על הלוח סיכום בצורת תרשים זרימה:

התורה מצווה על שמירת שבת התורה מצווה על בניית המשכן מסמיכות פרשיות זו לומדים שלא בנו את המשכן בשבת כלומר מלאכות שעשו במשכן אסורות בשבת.

* נקרא את הלכה ג' בחוברת, שם יש דוגמא לאחת המלאכות שנעשו במשכן – מלאכת כותב.
* נסביר כי לכל אב מלאכה ישנה תולדה - פעולה הדומה לאב המלאכה ואף היא אסורה מהתורה. דוגמא לתולדה נמצאת בהלכה ד' – מלאכת טוחן.
* נסביר כי הדבר דומה לילד שעושה רעש על ידי תיפוף בתוף משחק. אימא שלו מבקשת מעט שקט אז הוא עובר לחלל בחליל משחק, או לקפוץ בחבל, או לשיר בקול רם. כל אלו הם כביכול תולדות של אותה פעולה, כי התוצאה זהה, יש רעש בבית.
* נלמד כי חז"ל הוסיפו לאבות המלאכה ולתולדות איסורים נוספים, שמטרתם להרחיק אותנו מהאיסור. כמו שאומרים לא להתקרב לאש כדי לא להגיע למצב שבטעות נוגעים באש. לוקחים עוד טווח ביטחון. אז אם יש משהו שחז"ל חשבו שעלול להוביל אותנו לעבירה – הם הוסיפו איסור נוסף. לאיסור זה קוראים "שבות".
* נרשום על הלוח: אב מלאכה תולדה איסור שבות.
* נמלא את משימה 1 בחוברת העבודה – כתוב נכון או לא נכון על המשפטים.

#### **משימה 2 - פרק מ"ח הלכות ז'-ט', י"א-ל"א – מלאכות שבת**

* נאמר לתלמידים כי ברצוננו להתמקד בשבע מלאכות. צורת הלימוד שלהן תהיה בלמידת עמיתים: כל 3-4 תלמידים מקבלים שתי מלאכות ללמוד עליהן. רוב המלאכות יילמדו על ידי יותר מקבוצה אחת. כל קבוצה לומדת את שתי ההלכות שלה ומסכמת לעצמה נקודות כיצד להעביר את המלאכה לכיתה. יוקצב זמן ללימוד והכנת החומר. לאחר מכן ייערך סבב בו כל קבוצה תשתף בהלכה אחת מתוך השתיים שהכינה. את ההלכה השנייה תלמד הקבוצה המקבילה לה, שהכינה אף היא שתי הלכות. להלן חלוקת הקבוצות:
* חורש – הלכה ז'
* זורע – הלכות ח'-ט'
* תופר – הלכות י"א-י"ב
* קורע – הלכות י"ג-י"ז
* בונה וסותר – הלכות י"ח-כ"ג
* צד – הלכות כ"ד-כ"ו
* כותב ומוחק – הלכות כ"ז-ל"א
* נמלא את משימה 2 בחוברת העבודה.

**סיכום – מי אני**

* נחוד חידות על המלאכות השונות. התלמידים יצטרכו לזהות על איזו מלאכה מדובר.

1. אני פעולה של יישור פני הקרקע (חורש)
2. אני פעולה של גיזום העץ / השקיה (זורע)
3. אני פעולה של חיבור בדים אחד לשני (תופר)
4. אני פעולה של חיותך נייר טואלט (קורע)
5. אני פעולה של הרכבת כיסא או שולחן (בונה)
6. אני פעולה של פירוק דלת או חלון של בית (סותר)
7. אני פעולה של הכנסת בעל חיים לכלוב (צד)
8. אני פעולה של ציור על דף (כותב)

**הצעות הוראה, המחשה ויישום:**

* השיר "לכה דודי"
* סיפור להמחשת נושא סמיכות הפרשיות
* למידת עמיתים
* חידות מי אני

**הפנמה וערכים:**

* קדושת השבת ולכן איסורים המיוחדים לה כדי להבדיל אותה משאר הימים, תוך הקבלה למלאכות שנעשו במשכן.

# יחידה 20: פרק צ"א – ט"ו בשבט

**מטרות:**

לאחר לימוד היחידה נבין מהי משמעות ההלכה שט"ו בשבט הוא ראש השנה לאילנות, נכיר את המנהג לאכול מפירות הארץ בט"ו בשבט, ונדע מהו סדר הקדימות בברכה על פירות שונים.

**מושגי תוכן:**

ראש השנה לאילנות \* מנהג אכילת פירות בט"ו בשבט \* סדר הקדימות בברכת הפירות

**משימה 1 - פרק צ"א הלכה א' - ראש השנה לאילנות**

נזמין תלמיד להיות עץ הרדום בתרדמת חורף. אך לפני שנכנס לתרדמה עליו לכוון שעון מעורר, שידע מתי עליו לקום, להתעורר, להתחיל להוציא עלים ופרחים שבהמשך יהפכו לפירות.

נקרא את הלכה א' ונבין למתי התלמיד-העץ צריך לכוון את השעון המעורר שלו – לט"ו בשבט.

נמנה את שמות החודשים כשהתלמיד העץ ישן. בכל חודש נזכיר את ראש חודש ואמצע החודש עד שהתלמיד יעצור אותנו: א' בתשרי, ט"ו בתשרי, א' בחשוון, ט"ו בחשון וכן הלאה.

נדון: למה דווקא ט"ו בשבט? (כי עד אז יורד רוב הגשם בארץ-ישראל, והאילנות מתחילים להתחדש)

נכיר מושג חדש: "חנטה". אמנם זה מושג מעולם החקלאות ולא מעולם ההלכה, אך לא ניתן להבין את ההלכה אם לא מבינים מהי חנטה.

נסביר שתחילה יש פרח, ולאחר שהפרח מופרה הוא נושר ומתחילים לראות פרי שלב זה נקרא חנטה.

נתלה על הלוח תמונות של השלבים השונים להמחשה. תמונה ראשונה – ניצנים ופרחים, תמונה שנייה – חנטה, תמונה שלישית – פרי.







* נשאל מה ההשלכות ההלכתיות לכך (על התלמידים להסתכל בספר ולענות):

פירות שחנטו לפני ט"ו בשבט שייכים לשנה אחת ואילו פירות שחנטו לאחר מכן שייכים לשנה הבאה אחריה. בהפרשת תרומות ומעשרות מפרישים לפי שנים ואי אפשר לערבב פירות שנה אחת עם שנה אחרת, לכן חשוב לדעת מתי הפרי חנט.

בחלק מהשנים מפרישים מעשר שני ובחלק מעשר עני, לכן חשוב לדעת מתי חנט הפרי.

גם בדין ערלה מתייחסים לט"ו בשבט, אך החישוב מורכב יותר ונעסוק בו ביחידה הבאה.

נמלא את משימה 1 בחוברת העבודה.

**משימה 2 - פרק צ"א הלכות ג'-ה' - מנהג אכילת פירות בט"ו בשבט**

נאפשר לתלמידים לשתף מחוויות מסדר ט"ו בשבט אצלם בבית.

נסביר כי אכילת פירות ארץ-ישראל בט"ו בשבט מבטאת את חביבות הארץ בעינינו, כמו שנשמח לטעום עוגייה שהכין חבר טוב או אח קטן. אוכל מבטא אהבה.

נציב דילמה: בסעודה רגילה יש כמה סוגי אוכל ולכל אחד ברכה משלו, ואז מברכים לפי המג"ע א"ש שאנו מכירים. אך מה קורה בט"ו בשבט? ביום זה מונחים על השולחן מיני פירות שונים, וכולם ברכתם "בורא פרי העץ"! כיצד נדע על מה לברך ראשון?

נשמע תשובות של התלמידים ונסביר: קודם מברכים על פירות שבעת המינים. בתוך פירות שבעת המינים – מברכים על מה שיותר קרוב למילה "ארץ". כיוון שמילה זו מופיעה פעמיים בפסוק – זה קצת מבלבל.

נרשום על הלוח את הפסוק: "ארץ חיטה ושעורה וגפן ותאנה ורימון, ארץ זית שמן ודבש".

נמספר את הפירות (רצוי מעל הפסוק וסמוך לו כדי להמחיש): זית – 1, תמר – 2, גפן – 3, תאנה – 4, רימון – 5.

מעיקר הדין, לאחר שבירכנו על פרי מסוים (משבעת המינים, או החביב, תלוי בעניין) אפשר לאכול מה שרוצים, אך רבים נוהגים "לשמור על הסדר" גם אחרי הפרי הראשון ולאכול לפי סדר שבעת המינים ורק אחריהם לעבור לשאר הפירות, אך כאמור מעיקר הדין לאחר שבירכנו על הפרי המתאים, אפשר לאכול באיזה סדר שנרצה.

נמלא את משימה 2 בחוברת העבודה.

**סיכום – תפזורת**

מצאו בתפזורת את המילים לפי ההגדרות. לאחר מכן סמנו בכל מילה אות מסוימת לפי ההנחיות לאותה מילה. חברו את כל האותיות יחד. שמרו על הסדר לפי המספרים (כלומר במילה של הגדרה אחת סמנו את האות הרביעית, במילה השנייה את האות החמישית וכן הלאה). מה קיבלתם? (ט"ו בשבט)

1. בשנה זו אין מפרישים תרומות ומעשרות (שמיטה) (אות רביעית)

2. כינוי של ט"ו בשבט - ראש השנה ל.... (אילנות) (אות חמישית)

3. פירות שנשתבחה בהם ארץ-ישראל – פירות... (שבעת המינים) (אות שנייה)

4. יש שנים שמפרישים מעשר שני ויש שנים שמפרישים... (מעשר עני) (אות שלישית)

5. כדי לדעת על איזה פרי מברכים קודם חז"ל קבעו סדר קדימה ב... (ברכות) (אות ראשונה)

6. השלב שבו הפרח הופך לפרי (חנטה) (אות שלישית)

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| א | ש | מ | ג | ט | ל | א | ה | ע | ר |
| מ | ל | ע | ח | ב | ס | י | כ | נ | ה |
| ו | ח | ש | י | ג | פ | ל | ז | מ | ט |
| ה | ב | ר | כ | ו | ת | נ | ב | ו | י |
| א | צ | ע | ז | כ | נ | ו | ט | ק | מ |
| מ | י | נ | י | מ | ה | ת | ע | ב | ש |
| ד | ת | י | ד | ס | י | ח | נ | ט | ה |

תפזורת והגדרות מוכנות להדפסה – בנספח.

**הצעות הוראה, המחשה ויישום:**

הצגה - תלמיד שהוא עץ ישן, מתעורר בט"ו בשבט

תמונות של שלבי התפתחות הפרי

שיתוף בחוויות מסדר ט"ו בשבט בבית

תפזורת

**הפנמה וערכים:**

חביבות ארץ-ישראל ופירותיה, ביטוי לאהבה דרך האוכל.

מצאו בתפזורת את המילים לפי ההגדרות.

לאחר מכן סמנו בכל מילה אות מסוימת לפי ההנחיות לאותה מילה. חברו את כל האותיות יחד.

מה קיבלתם?

1. בשנה זו אין מפרישים תרומות ומעשרות (אות רביעית)

2. כינוי של ט"ו בשבט - ראש השנה ל.... (אות חמישית)

3. פירות שנשתבחה בהם ארץ-ישראל – פירות... (אות שנייה)

4. יש שנים שמפרישים מעשר שני ויש שנים שמפרישים... (אות שלישית)

5. כדי לדעת על איזה פרי מברכים קודם חז"ל קבעו סדר קדימה ב... (אות ראשונה)

6. שלב הגידול שקובע לאיזו שנה שייך הפרי (אות שלישית)

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| א | ש | מ | ג | ט | ל | א | ה | ע | ר |
| מ | ל | ע | ח | ב | ס | י | כ | נ | ה |
| ו | ח | ש | י | ג | פ | ל | ז | מ | ט |
| ה | ב | ר | כ | ו | ת | נ | ב | ו | י |
| א | צ | ע | ז | כ | נ | ו | ט | ק | מ |
| מ | י | נ | י | מ | ה | ת | ע | ב | ש |
| ד | ת | י | ד | ס | י | ח | נ | ט | ה |

# יחידה 21: פרק ק"ג – ערלה ונטע רבעי

**זמן מוקצב:** שיעור

**תקציר:** ביחידה זו נלמד באילו עצים חל איסור ערלה, כיצד מחשבים את גיל העץ, ומה דינם של הפירות בשנה הרביעית.

במושגים נכיר את המושג "מקצתו ככולו". כלל זה מוכר בעיקר מהלכות אבלות: ביום השביעי קמים מה"שבעה" כבר בבוקר ולא מחכים עד סוף היום, כי "מקצתו ככולו".

**מבנה השיעור:**

**פתיחה – ארבע בום**

* נשחק את המשחק "ארבע בום" (במקור 7 בום): מתחילים לספור מ- 1 ומעלה, וכל תלמיד אומר מספר לפי סדר הישיבה בכיתה ולפי סדר המספרים. אלא שבמקום לומר את הספרה 4 או כל דבר שמתחלק ב- 4 – אומרים "בום". הבא בתור ממשיך כאילו נאמרה הספרה. זה ישמע כך: 1, 2, 3, בום, 5, 6, 7, בום, 9, 10, 11, בום, 12, 13... וכן הלאה. נשחק עד שכל תלמיד ישתתף פעם אחת.
* נבקש לקרוא את הלכה א' ולומר איך המשחק קשור לנושא שנלמד בשיעור זה.
* נשמע תשובות ונסכם כי כל עץ מאכל – שלוש השנים הראשונות שלו הן ערלה ואסור לאכול מפריו, והשנה הרביעית היא "בום", זה נטע רבעי, ועליו גם נלמד בשיעור, אבל אחרי פעולה מסוימת הפירות מותרים באכילה.
* נמלא את השאלות בחוברת העבודה תחת הכותרת "דיון".

**משימה 1 - מניין שנות הערלה**

* נקרא את המשנה הראשונה במסכת ראש השנה (א', א'):

"אַרְבָּעָה רָאשֵׁי שָׁנִים הֵם:

בְּאֶחָד בְּנִיסָן, רֹאשׁ הַשָּׁנָה לִמְלָכִים וְלִרְגָלִים.

בְּאֶחָד בֶּאֱלוּל, רֹאשׁ הַשָּׁנָה לְמַעְשַׂר בְּהֵמָה...

בְּאֶחָד בְּתִשְׁרֵי, רֹאשׁ הַשָּׁנָה לְשָׁנִים, וְלִשְׁמִטִּין וּלְיוֹבְלוֹת, לִנְטִיעָה וְלִירָקוֹת.

בְּאֶחָד בִּשְׁבָט, רֹאשׁ הַשָּׁנָה לָאִילָן, כְּדִבְרֵי בֵּית שַׁמַּאי.

בֵּית הִלֵּל אוֹמְרִים, בַּחֲמִשָּׁה עָשָׂר בּוֹ".

* נשאל: מתי נחשב ראש השנה לנטיעת הפירות לפי המשנה?
* נסביר כי "שנת" העץ היא כמו השנים של בריאת העולם, מראש השנה. אבל אם נשתול עץ בכ"ט באלול זה לא נחשב שנה. צריך פרק זמן משמעותי, וכאן נכנס הכלל "מקצתו ככולו". חלק מהתקופה נחשב כתקופה כולה. במקרה זה הכוונה לחודש, 30 יום. מספיק 30 יום מהנטיעה כדי שהשנה שחלפה תיחשב בתור שנה ולא בתור חודש. אלא שלפני כן צריך לקחת עוד "טווח ביטחון", עוד שבועיים בהם העץ נקלט באדמה. לכן לוקחים מראש השנה חודש אחורה ומגיעים לראש חודש אלול, ומראש חודש אלול לוקחים עוד שבועיים אחורה ומגיעים לט"ו באב. כלומר עץ שניטע לפני ט"ו באב – התקופה עד ראש השנה נחשבת לו כשנה, ועץ שניטע לאחר מכן – ימתין עד ראש השנה של שנה וחודש וחצי אחר כך כדי להיחשב כאילו הוא בן שנה.
* נמלא את משימה 1 בחוברת העבודה.

**משימה 2 - נטע רבעי**

* נשאל את התלמידים: קרה לכם פעם שנשאר לכם פרי בתיק למשך יותר מיומיים-שלושה? מה קרה לו?
* נבין כי הפרי מרקיב, משחיר, ואינו ראוי למאכל.
* נציב דילמה: שמעון גר בצפת, בצפון הארץ (רצוי להראות במפה), ויש לו פירות נטע רבעי. כלומר פירות שהם כבר לא ערלה, והוא צריך להעלות אותם לירושלים, לאכול אותם שם בטהרה.

אלא שמצפת עד ירושלים יש שבוע הליכה... כיצד ישמור על הפירות טריים? מה יעשה?

* נשמע תשובות, נפנה את התלמידים להלכה ח' ונראה מה הפתרון ההלכתי שמוצע: לפדות את הפירות.
* נמלא את משימה 3 בחוברת העבודה.
* הרחבה / אתגר:
* בני משפחת ישראלי גידלו רימונים בשווי 500 זוז. מה שווי הארוחה שהם אוכלים כעת בירושלים? (צריך לזכור שכאשר פודים מוסיפים חומש, כלומר הם שילמו על הסעודה 600 זוז).

**משימת אתגר - מה נחשב לעץ?**

* נבקש מהתלמידים לעבוד בזוגות. כל זוג יקרא את הלכות ב'-ד' ויכתוב את התנאים שצריכים להיות כדי שהפירות יהיו ערלה. סך הכל 3-4 תנאים:
  + עץ מאכל שהגזע שלו מתקיים שלוש שנים לפחות.
  + עץ פרי – ולא צמח חד שנתי (כמו רוב סוגי הירקות והדגנים)
  + צמח שנותן פירות בשנה הראשונה אינו נחשב עץ. ויש מחמירים.
* נמלא את המשימה בחוברת העבודה.
* לאחר המשימה יש טבלה מסכמת. אנו מציעים להשתמש בתרשים כמין 'וויז' של דיני ערלה:

אני רוצה לדעת אם קיים דין ערלה בצמח מסוים. מה אני צריך לבדוק?

דבר ראשון – אם הוא צמח חד שנתי או רב שנתי. אם חד שנתי – פטור.

אם הוא רב שנתי – אולי בכל זאת הוא לא חייב בערלה? או כי הוא מוציא פירות בשנה הראשונה, או כי הוא מוציא בכל פעם גזע חדש מהשורשים לאחר שהפרי בשל.

אפשר גם לבקש מהתלמידים לסגור את החוברת ולערוך להם חידון קצר עם האפשרויות השונות והם יצטרכו לפסוק הלכה.



**סיכום – מצוות התלויות בארץ**

* נצייר על הלוח חידה שהתשובה שלה היא "מצוות התלויות בארץ". זה יכול להיות כמו המשחק "איש תלוי", אבל במקום איש תהיה מפת הארץ. כדי ליצור את המילה "מצוות" אפשר לצייר מיץ ולהוסיף +וות.

מצורפות דוגמאות לתהליך הציור.

התלמידים יצטרכו לזהות מה הביטוי שציירנו.

* נאמר כי ערלה ונטע רבעי הן חלק ממצוות שמקיימים רק בארץ ישראל, ולכן הן נקראות "מצוות התלויות בארץ", כלומר הקיום שלהן תלוי במקום. (אמנם ערלה נוהגת גם בחו"ל מהלכה למשה מסיני, אך עם זאת, היא ודאי נחשבת למצווה התלויה בארץ, וכן ספק ערלה בחוץ לארץ מותר, ואכמ"ל)
* נשאל אם מכירים מצוות נוספות מסוג זה (ביכורים, הפרשת חלה, תרומות ומעשרות, לקט, שכחה ופאה, כלאיים, שביעית, יובל).
* נדון מה אנו יכולים ללמוד מהחלוקה הזו של המצוות (שארץ-ישראל היא קדושה, היא מיוחדת, למגורים בה יש ערך נוסף – זה לא סתם מקום מגורים, יש מצוות שניתן לקיים רק כאן, זו הארץ הנבחרת).



**הצעות הוראה, המחשה ויישום**

+ וות

* משחק "ארבע בום"
* עבודה בזוגות - תנאים
* חידות בציורים

**הפנמה וערכים**

* הייחודיות בארץ ישראל
* מטרת המצוות שלמדנו עליהן – לזכור שהארץ היא של הקב"ה, היבול והפירות הם שלו, אנחנו רק שליחים.

# יחידה 22: פרק צ"ב – חודש אדר

**זמן מוקצב:** שיעור

**תקציר**

ביחידה זו נלמד מהי חשיבות השמחה בחיינו, ומדוע מרבים בשמחה בחודש אדר. נבין מהי מצוות מחצית השקל, מתי קוראים את פרשת שקלים ומדוע, כיצד מקיימים את מנהג זכר למחצית השקל, מדוע מתענים בתענית אסתר, מי חייב להתענות בתענית אסתר, ומי פטור מהתענית.

**מבנה השיעור:**

**פתיחה – ציווי על רגשות**

* נקרא לכמה מתנדבים, נעמיד אותם מול הכיתה ונאמר לכל אחד מהם רגש שהוא צריך להציג לכיתה. למשל: עצב / שמחה / התרגשות / כעס / בושה / ציפייה.
* ניתן זמן להציג, ולאחר מכן ניתן לכל מתנדב את הסיבה לרגש שלו, מה גרם לו להרגיש ככה. למשל: אתה עצוב כי אבד לך שטר כסף שעבדת קשה עבורו / אתה שמח כי אחותך מתחתנת / אתה מתרגש כי נולד לך אח קטן / אתה כועס כי אח שלך קרע לך את האוזניות / אתה מתבייש כי שכחת ללמוד למבחן / אתה מצפה לטיול לחרמון שההורים שלך הבטיחו לך בחופש.
* נודה למתנדבים, נמתין שיחזרו למקומם ונשאל הן אותם והן את שאר הכיתה: מתי היה יותר קל להציג ולהתחבר לתפקיד – בפעם הראשונה או השנייה? מדוע? (בפעם השנייה, כי אז הייתה סיבה לציווי להרגיש, זה לא היה "סתם").
* נאמר כי גם בחודש אדר יש לנו ציווי ולידו סיבה.
* נשאל מה הציווי ומה הסיבה, ולאחר שנשמע תשובות נכתוב על הלוח:
  + הסיבה: משנכנס אדר
  + הציווי: מרבין בשמחה

כלומר אנחנו שמחים כי הגיע חודש אדר. כי בחודש אדר ניצלנו מכליה פיזית. המן תכנן להרוג את כל היהודים ב- 127 מדינות מלכות אחשוורוש, והיה "ונהפוכו", הגזרה התבטלה והיהודים ניצלו.

* נענה על השאלות מתחת הקומיקס ונקרא את הקטע שכותרתו "מצווה גדולה להיות בשמחה תמיד".

**מהלך השיעור:**

**משימה 1 - מצוות מחצית השקל ופרשת שקלים**

* נתבונן בהלכה ב' ונראה כי כל אחד מישראל צריך לתת... חצי שקל.
* נגלה מה תמוה לכאורה בהוראה זו: מדוע חצי ולא שלם?
* נשמע מהתלמידים רעיונות אפשריים.
* נרחיב: אם כל אדם מביא חצי, אז רק עם אדם נוסף הוא יהפוך לשלם. זה מזכיר לנו ערבות הדדית, כל אחד כשלעצמו הוא חצי, ורק החיבור יחד הופך אותנו למשהו שלם.
* נשאל באיזו מצוות נוספות של פורים עיקרון זה בא לידי ביטוי? (מתנות לאביונים ומשלוח מנות).
* נמלא את משימה 1 בחוברת העבודה. המשימה מוכה לצילום נמצאת בנספח.

**משימה 2 - מנהג "זכר למחצית השקל"**

* נקריא לתלמידים מקרים שונים, ועליהם יהיה לומר האם האדם במקרה נהג כראוי או לא, ובמידה ולא – כיצד היה עליו לנהוג. למורה – התשובות מופיעות בסוגריים:
  + שלמה חי בימינו. הוא הביא לרב שלו שקית מטבעות, ואמר לו: "זה מחצית השקל מהמשפחה שלי. בבקשה תרום אותם לישיבה". (טעות – היה עליו לומר "זכר למחצית השקל". הסיבה: אם אומרים "מחצית השקל" זה הופך את הכסף לקודש והשימוש בו אסור).
  + איתן, גלעד ונעם הם שלושה ראשי משפחות. ביום פורים הם באו לרב הישוב עם שקיות כסף לתרום "זכר למחצית השקל". לכל אחד מהם חמישה ילדים. איתן תרם 154 ₪, גלעד תרם 3.5 ₪, ונעם תרם 10.5 ₪. מי מהם נהג נכון (ואולי אף אחד? ואולי שניים מהם? ואולי שלושתם?) וכיצד כל אחד מהם הגיע לסכום שתרם? (כולם נהגו נכון. איתן נהג לפי סכום מחצית השקל שהיה בזמן התורה, ושווה בימינו כ-22 ₪. הוא תרם עבורו, עבור אשתו ועבור חמישה ילדים, כלומר 22 כפול 7, וכך הגיע לסכום 154 ₪. גלעד נהג לפי מחצית השקל במטבע הנהוגה כיום, כלומר חצי שקל, ואף הוא הכפיל ב- 7, עבור עצמו, עבור אשתו ועבור חמשת ילדיו, ולכן תרם 3.5 ₪. נעם אף הוא תרם חצי שקל עבור כל אחד ממשפחתו, אך כיוון שהמילה "תרומה" חוזרת שלוש פעמים בפרשה, הוא הכפיל את התרומה בשלוש וכך הגיע לסכום 10.5 ₪).
  + אביעד חי בזמן שבית המקדש קיים. הוא רוצה להציג לנו את משפחתו ומבקש את עזרתנו כדי לדעת כמה חצאי שקלים עליו להביא. עזרו לו לחשב לפי שתי הדעות המופיעות בהלכה ט':

בונוס: חשבו כמה מחציות היה עליו להביא אם היה חי בימינו...

* + - אביעד, בן 47, נשוי לנעמה.
    - נעמה, בת 45, נשואה לאביעד.
    - אריאל, הבכור, בן 26.
    - דינה, בת 24.
    - שמעון, בן 20.
    - טוביה, בן 16.
    - הדר, בת 14.
    - נחשון, בן 12.
    - אביגיל, בת 9,
    - שרה, בת 6.


(למורה: לפי החישוב שמביאים מגיל 20 ומעלה, לא כולל נשים ובנות, אביעד צריך להביא 3 מחציות שקל – על עצמו, על אריאל ושמעון. לפי החישוב שמביאים מגיל 13 ומעלה, עליו להביא 4 מחציות שקל – גם על טוביה. ולפי החישוב לו היה חי בימינו – היה עליו להביא 10 מחציות, עבור כולם...)

* נמלא את משימה 2 בחוברת העבודה.

**משימה 3 - תענית אסתר**

* נאמר שבתקופת מרדכי ואסתר, הם צמו כאשר גילו את הגזרה.
* תענית נוספת שהייתה בזמן סיפור המגילה הייתה בימי המלחמה – על ידי אלו שלא השתתפו במלחמה עצמה.
* נמלא את משימה 3 בחוברת העבודה.

**סיכום – שני מלבנים**

* נחלק לכל זוג שני מלבנים – אחד ישר לגמרי ואחד עם בליטה כמו חלק של פאזל (ראה ציור בצד).
* נסביר את המשימה: עליכם להניח את שני המלבנים זה לצד זה, בצורה שהבליטה של חלק אחד לא תפריע לחלק השני (כלומר לא להניח אחד על השני, חייב להיות אחד ליד השני). מותר להשתמש במספריים במקרה הצורך.
* ניתן שתי דקות לביצוע המשימה ונבחן את התוצאות.

למורה: ישנן שתי דרכים לפתרון הבעיה –

1. לגזור את הבליטה ולהצמיד את המלבנים זה לזה
2. לגזור במלבן הישר שקע שיתאים במדויק לבליטה של המלבן השני.

* נציג את שתי אפשרויות הפתרון.
* נדון: באיזו אפשרות החיבור יהיה חזק יותר? למה? (באפשרות של גזירת שקע החיבור חזק יותר, ישנה יציבות והשלמה אחד של השני ולא רק מונחים אחד ליד השני).
* נקריא (אפשר לחלק זאת בתור צ'ופר סיום):

כשהפלגתי ללכת / החוזה מלובלין

כשהפלגתי ללכת בעובי היער נזדמן לי לראות אדם המקים לעצמו בקתה מן העצים שחטב, ובכל עץ שהיה בו גדם ובליטה - לא טרח לישר ולהחליק, אלא נקב חור בזולתו למול הבליטה, וכך חיבר את העצים אחד לאחד.

לאהוב - פירושו להתאים את עצמך לזולתך ולא ע"י קיצוץ בליטותיו! עליך לקדוח חור כדי לקלוט ולשבץ אותו בתוכך, ועל ידי זה שאתה מחבר אותו אליך - אתה מחובר אליו!

* נשאל איך זה קשור למה שלמדנו בשיעור? (רמז: מחצית השקל...)

**הצעות הוראה, המחשה ויישום**

* הצגת רגשות
* חישוב מתמטי של מחציות השקל לפי הדעות השונות
* פעילות סיכום על מלבנים

**הפנמה וערכים**

* הבנה שכל אחד מישראל הוא חצי, ורק יחד נוצר משהו שלם.

מצוות מחצית השקל ופרשת שקלים

הכינו "כרטיס ביקור" למצוות מחצית השקל. תוכלו להשתמש בהצעה שלפניכם או להכין את הכרטיס בדרך מקורית אחרת (בסוגריים – ההלכות שבהן תוכלו להיעזר)

|  |  |  |  |  |  |
| --- | --- | --- | --- | --- | --- |
| מצוות מחצית השקל | | | | | |
|  |  |  |  |  |  |
| החייבים במצווה:  \_\_\_\_\_\_\_\_\_\_\_\_\_\_\_\_  ואפילו \_\_\_\_\_\_\_ חייבים במצווה.  **(ב) (ט)** | |  | במחציות השקלים שאוספים משתמשים לצורך  \_\_\_\_\_\_\_\_\_\_\_\_\_\_\_  **(ב)** | | |
|  |  |  |  |  |  |
| בזכות מצוות מחצית השקל יש לכל ישראל חלק ב\_\_\_\_\_\_\_\_\_\_  **(ב)** | |  | **סדר הזמנים: (ג)**  \* הזמן שבו מכריזים שצריך להכין את מחצית השקל: \_\_\_\_\_\_  \* הזמן שבו אוספים את מחצית השקל:  \_\_\_\_\_\_\_\_  \* הזמן שבו מתחילים להשתמש בכסף שנאסף:  \_\_\_\_\_\_\_\_ | | |

# יחידה 23: פרק צ"ג – קריאת המגילה

**זמן מוקצב:** שיעור

**תקציר**

ביחידה זו נלמד מדוע קוראים את המגילה "ברוב עם", מהו זמן קריאת מגילה, ומיהם החייבים בקריאת מגילה.

**מבנה השיעור:**

**פתיחה – למה דווקא מגילת אסתר?**

* נתחיל בחוברת העבודה, תחת הכותרות "דיון" ו"קבעוני לדורות".
* נדון עם התלמידים: למה מגילת אסתר נקראת דווקא כך?
* נשמע תשובות, חשוב לקבל כל רעיון שיעלה גם אם זה לא בדיוק מה שהתכוונו.
* נכתוב על הלוח את המילים "מגילת אסתר" ונראה מה הן מזכירות לנו: מגילה = גילוי, אסתר = הסתר. כלומר הפכים, גילוי ההסתר.
* נחשוב יחד: אילו דברים מסתתרים במגילה?
  + אסתר מסתירה את עמה ואת מולדתה
  + אסתר מסתירה את סיבת ההזמנה למשתה
  + אסתר מסתירה את שם האדם שרוצה להרע לעמה, וחושפת אותו רק לאחר בקשת אחשוורוש
  + שם ה' מוסתר במגילה – לא כתוב מפורש, ורק רמוז בראשי תיבות: "**י**בוא **ה**מלך **ו**המן **ה**יום"
  + ועוד...
* נאמר שגם בחיים שלנו לא בכל רגע ורגע רואים את הקב"ה ומרגישים את נוכחותו. כשאנו קמים בבוקר, בריאים, רואים, שומעים, הולכים, מרגישים – איננו רואים בכך נס. זה נראה לנו טבעי. גם המהלכים במגילת אסתר נראים לכאורה טבעיים. ושתי סולקה מהארמון, אסתר נבחרה, מרדכי שמע את התכנית של בגתן ותרש, שנת המלך נדדה וכן הלאה. הכל מתגלגל באופן טבעי.

החכמה, גם בחיים וגם במגילה – לראות איך ה' נוכח ומלווה תמיד, גם בדברים קטנים ולכאורה טבעיים.

**מהלך השיעור:**

**משימה 1 - זמן קריאת המגילה**

* נמלא את משימה 1 בחוברת העבודה.
* הצעה להרחבה:

ברוב הארץ חוגגים את פורים בי"ד באדר, ולכן קריאת המגילה מתבצעת בי"ד בערב ובי"ד בבוקר.

במקומות מוקפים חומה מימי יהושע, כמו ירושלים – חוגגים את פורים בט"ו באדר (שושן פורים), וקוראים את המגילה בט"ו בערב ובט"ו בבוקר.

אבל יש מקומות שהם בספק, כמו היישוב שילה שבנחלת אפרים (מועצה אזורית מטה בנימין), והערים טבריה, צפת, יפו, לוד, חברון, קריית ארבע, באר שבע, בית שאן, חיפה, בני ברק, בית שמש, בית אל ועוד – סך הכל כ-30 מקומות בארץ.

במקומות אלו פורים נחגג יומיים, וקריאת המגילה מתבצעת ארבע פעמים...

**משימה 2 - קריאת המגילה "ברוב עם"**

* נבקש מאחד התלמידים שחגג אירוע במשפחה לספר לנו אם האירוע היה בחצר הבית רק עם האחים, או באולם עם משפחה מורחבת וחברים.
* נבקש מהתלמיד לחשוב איך האירוע (בר / בת מצווה, חתונה) היה נראה ללא כל המוזמנים, והאם השמחה הייתה אותה שמחה.
* נדגיש כי העיקר באירוע הוא לא כמות המוזמנים. העיקר הוא שמחת החתונה או הכניסה לנעם עול מצוות. ובכל זאת, כשיש יותר אנשים השמחה יותר מורגשת.
* נאמר שכך בדיוק זה בקריאת מגילה – ברוב עם, כולם יחד, כמה שיותר. אולי זו גם התשובה לטענתו של המן, "ישנו עם אחד מפוזר ומפורד".
* נמלא את משימה 2 בחוברת העבודה.

**משימה 3 - חיוב נשים וקטנים במקרא מגילה**

* נמלא את משימה 3 בחוברת העבודה.
* נחדד שיש בקריאת המגילה שני עניינים שעלולים להתנגש: הצורך שנשים וילדים יהיו בקריאה מול הרעש שילדים קטנים עושים.
* נדגיש כי החובה היא שמבוגרים וילדים גדולים (כמוכם) ישמעו מגילה, ולכן אם יש ילד שמפריע אין להביא אותו לבית הכנסת, והאימא תלך לשמוע קריאת מגילה מאוחרת יותר, שנועדה לנשים.

**סיכום – בלבולי אותיות**

* נכתוב על הלוח את המילה "מגילה". נראה שאם מבלבלים את האותיות יש לגימה, הקשורה לפורים, וגם גלימה, הרומזת לתחפושות.
* נראה שהמילה "תחפושת" היא לא רק מלשון "להתחפש" אלא גם לחפש... לחפש מי אני ולמה אני רוצה להתחפש, ומה אני מחפש בחיים...
* נתבונן במילה "מרדכי", המחביאה בתוכה את המילה "דרך", נסתרות דרכי ה', איך העלה את מרדכי לגדולה ולמעמד משפיע במדינות אחשוורוש.
* נמצא עוד מילים לשחק איתן.

**הצעות הוראה, המחשה ויישום**

* שיתוף באירוע
* משחקי מילים

**הפנמה וערכים**

* הפנמה שה' איתנו בכל רגע בחיים, גם כשהוא לכאורה מסתתר...

אפשר לתת את המשל לאדם שהלך על חוף הים, וראה שכל הזמן יש שני זוגות עקבות על החוף – של הקב"ה ושלו. ודווקא בתקופות קשות שלו הוא ראה רק זוג עקבות אחד. כשפנה לקב"ה לברר למה יש זוג עקבות אחד בלבד, קיבל תשובה שזהו כביכול זוג העקבות של הקב"ה... הקב"ה נשא את האדם על כפיו ולכן יש רק זוג עקבות אחד.

# יחידה 24: פרקים נ"ו-ס"א – לקראת פסח

**זמן מוקצב:** שני שיעורים

**תקציר**

ביחידה זו נלמד מהי מצה שמורה ומתי יש לאוכלה, מהו הירק למצוות מרור ועל מה יש להקפיד בקנייתו,

מהי מכירת חמץ, מתי מברכים את ברכת האילנות, ועל אילו עצים מברכים ברכה זו.

למורה: יחידה זו נכתבה על מספר סימנים. הרעיון היה להקיף ביחידה אחת את נושא ההכנות לפסח תחת הכותרת "לקראת פסח". זה נראה נכון יותר מאשר להתייחס לכל תת נושא בצורה ספציפית בגלל הקשר בין הנושאים והרצף המקשר ביניהם. שים לב שההפניות הן לסימן וסעיף ולא רק לסעיף.

**מבנה השיעור:**

**פתיחה – ארבע מי יודע**

* מקובל לייחס את הספרה 4 לחג פורים, אך גם סביב פסח יש לנו כמה 4...
* נשאל את התלמידים איזה 4 הם מכירים שקשור לפסח. יש להניח שיזכירו את 4 לשונות גאולה, 4 בנים, 4 כוסות.
* נזכיר שיש 4 נוסף... נבקש לקרוא בפרק נ"ו הלכה א' ולומר לאיזה 4 אנו מתכוונים (4 פרשיות).
* נבקש מהתלמידים לומר כל פרשייה בשמה ומתי היא נקראת:
  + שקלים – בשבת לפני ראש חודש אדר או בראש חודש אדר
  + זכור – בשבת לפני פורים
  + פרה – שבת לפני פרשת החודש
  + החודש – בשבת לפני ראש חודש ניסן או בשבת שהיא ראש חודש

**מהלך השיעור:**

**משימה 1 - משנכנס ניסן מרבין בשמחה**

ושוב אנחנו עם הקבלה לחודש אדר... אכן כתוב "משנכנס אדר מרבין בשמחה", אך אנו רואים שגם בניסן יש סיבות לשמוח...

נבקש לקרוא את פרק נ"ו הלכה ב' ולמנות את הסיבות לשמחה בניסן.

תאריכים א'-י"ב – חנוכת המשכן – כל יום נשיא אחר מביא קורבן

י"ג – יום "אסרו חג" של הנשיאים

י"ד – יציאת מצרים! מתחיל חג הפסח

ט"ו-כ' – חול המועד

כ"א – שביעי של פסח, קריעת ים סוף

כ"ב-ל' – נשארו 8 ימים מתוך חודש שלם, הרוב עבר בשמחה – גם ימים אלו נחשבים ימי שמחה!

* נמלא את משימה 1 בחוברת העבודה.

**משימה 2 – ברכת האילנות**

* ננסה ללמוד בעל פה את ברכת האילנות: נקרא אותה כמה פעמים (מופיעה בסידורים ובספר ההלכה עמוד 170, פרק נ"ו הלכה ח' וגם בחוברת). כל פעם ננסה לזכור בעל פה עוד כמה מילים. אפשר לשאול מי חושב שזוכר ולתת לו להתנסות מול הכיתה.
* נמלא את משימה 2 בחוברת העבודה. את המדריך לברכת האילנות המופיע במשימה ניתן לצלם מהנספח.
* כמובן, במידה ובגינת בית הספר ישנם עצי פרי פורחים – טוב וראוי לארגן אמירת ברכת האילנות בית ספרית ברוב עם.

הרחבה - איסור חמץ

* האיסור העיקרי בפסח הוא חמץ.
* נכתוב על הלוח את האיסור באותיות מבולבלות: לב אריה ולב אמיץ, ונבקש מהתלמידים לפענח את המילים המבולבלות (בל יראה ובל ימצא). רמז: פרק נ"ז הלכה א'.
* נכתוב על הלוח ראשי תיבות של חמשת מיני דגן (פרק נ"ז הלכה ג'): כוח ששש.
* נבקש מהתלמידים לפענח את ראשי התיבות: **כו**סמין, **ח**יטה, **ש**עורה, **ש**יבולת שועל, **ש**יפון.
* נציע להם לאתגר את ההורים והאחים בבית – הן במילים המבולבלות והן בראשי התיבות – עוזר לזכור.
* נסביר שהאיסור כולל כל מאכל או משקה שעשויים או מעורבים בהם אחד או יותר מחמשת מיני דגן שהחמיצו.

הרחבה - בדיקת חמץ ומכירתו (כיוון שהלכות אלו יילמדו בכיתות אחרות – נרחיב בכך רק אם יש לנו זמן פנוי בשפע)

* נכתוב על הלוח כמה פעולות שנעשות בין ערב בדיקת חמץ לליל הסדר. על התלמידים יהיה לקרוא את פרק נ"ח הלכות ז', י"ז, כ"א-כ"ג, כ"ו, ולסדר את הפעולות לפי הסדר. להלן הפעולות המסודרות, על המורה לכתוב אותן על הלוח בצורה מבולבלת:
  + תפילת ערבית של י"ד בניסן
  + בדיקת חמץ
  + ביטול החמץ (כל חמירא...)
  + ארוחת בוקר
  + צחצוח שיניים
  + סוף זמן אכילת חמץ
  + ביעור חמץ ושריפתו
  + ביטול החמץ פעם שנייה
* נדון: למה מחשיבים את החמץ כעפר?
* לפני השיעור נדאג לצאת החוצה או לשלוח תלמיד החוצה עם כוס חד פעמית, ולמלא אותה באדמה / חול. בשלב זה של השיעור נוציא את הכוס, נקרא לתלמיד ונעניק לו את הכוס מתנה.

יש להניח שהתלמיד יהיה מובך, מה יש לו לעשות עם מתנה כזו? היא לא שווה דבר! פעולה זו תמחיש לנו עד כמה העפר מצוי בכל מקום ולא נחשב בעינינו, וזה יבהיר את המשלת החמץ לעפר.

**משימה 3 - פרק ס"א – ערב פסח ומצה שמורה**

* נחלק לכל תלמיד פתק "כן" ופתק "לא", אפשר ורצוי בשני צבעים שונים.
* נשאל כמה שאלות שהתשובה עליהן היא "כן" או "לא". על התלמידים להרים בדממה את הפתק של התשובה, וכשהמורה יפנה אליהם – לנמק.

השאלות:

* האם אומרים "מזמור לתודה" בתפילת שחרית? (הלכה ב') (לא, כי הוא נאמר יחד עם הקרבת קורבן תודה, ולא הקריבו קורבן תודה בערב פסח כי יש בו חמץ).
* האם הבכורות מתענים בערב פסח? (הלכה ג') (כן, אבל נוהגים להשתתף בסעודת מצווה כגון סיום מסכת ובכך לפתור עצמם מהצום).
* האם מותר לאכול מצה בערב פסח? (הלכה ז') (לא, כדי שיהיה ניכר שבליל הסדר אוכלים את המצה לשם המצווה).
* נמלא את משימה 3 בחוברת העבודה, המתייחסת למצה שמורה.

**משימות 4-5 – מרור וכרפס והכנת החרוסת**

* נביא לכיתה קערת ליל הסדר, או לחילופין צילום שלה.
* נעבור על כל מרכיבי הקערה ונסביר כל אחד מה הוא ולזכר מה:
  + חרוסת – זכר לטיט
  + מרור – כי המצרים מררו את חיינו
  + כרפס – בשביל לשאול
  + זרוע – זכר לקרבן פסח
  + ביצה – זכר לקרבן חגיגה
* נמלא את המשימות בחוברת העבודה.

**סיכום – חידות א'-ב'**

1. א - ליבון הוא הכשרת כלים באמצעות... (אש)
2. ב - אותי מברכים בחודש ניסן כשרואים עצי פרי פורחים (ברכת האילנות)
3. ב - אני מונחת בקערת ליל הסדר, זכר לקרבן חגיגה (ביצה)
4. ב - שני איסורים בפסח לגבי החמץ (בל יראה ובל ימצא)
5. ד - אם יש מאכל שעשוי מאיתנו – אסור לאכול אותו בפסח - חמשת מיני (דגן)
6. ה - צורת הכשרת כלים במים רותחים (הגעלה)
7. ז - אני נמצאת בקערת ליל הסדר זכר לקרבן פסח, וגם נזכרת בהגדה בתוך ביטוי איך הקב"ה הוציא את ישראל ממצרים (זרוע – "ביד חזקה ובזרוע נטויה")
8. ח - האירוע שבזכותו לא אומרים תחנון ב-12 יום הראשונים של ניסן (חנוכת המשכן)
9. ח - הצבע שלי מזכיר טיט ולכן גם אני נמצאת בקערת ליל הסדר (חרוסת)
10. י - הנס, האירוע, שבזכותו חוגגים את חג הפסח (יציאת מצרים)
11. כ - הכלל הבסיסי בהכשרת כלים (כבולעו כך פולטו)
12. כ - אני נמצא בקערת ליל הסדר כדי שישאלו למה אני שם (כרפס)
13. ל - הכשרת הכלים בצורה הכי חמורה וחמה (למשל רשת של מנגל) (ליבון)
14. מ - אני נאמר יחד עם קרבן תודה, ולכן לא אומרים אותי בערב חג הפסח ובחג עצמו (מזמור לתודה)
15. מ - לא כל כך טעים לאכול אותי או להיזכר בסיבה שבגללה אני נמצא בקערת ליל הסדר (מרור)
16. מ - אותי נוהגים לאכול בליל הסדר. בשאר הפסח אופשר גם לאכול את אחותי (מצה שמורה)
17. ע – לאחר שמבטלים אותו, החמץ נחשב כמוני (עפר)
18. פ - אחת מארבע פרשיות, עוסקת בהיטהרות מטומאת מת כדי לאפשר להקריב את קרבן פסח (פרה)
19. ק - הנס שקרה בשביעי של פסח (קריעת ים סוף)
20. ש - כך נקראת השבת שלפני פסח (שבת הגדול)
21. ת - שם המנהג שבו הבכורים צמים בערב חג הפסח (תענית בכורות)
22. ת - אותי לא אומרים בכל ימות חודש ניסן (תחנון)

**הצעות הוראה, המחשה ויישום**

* הקבלה לחודש אדר – הן מבחינת השמחה והן מבחינת הספרה 4
* השלמת חידות "מי אני"
* פענוח בלבולי מילים
* פענוח ראשי תיבות
* דף עבודה – מציאת הכלל בריבוע אותיות
* הצגת קערת ליל הסדר והסבר על מרכיביה השונים
* לימוד בעל פה של ברכת האילנות
* סידור הפעולות של ערב פסח לפי הסדר
* לימוד בחברותות של דרכי ההכשרה השונות
* הרמת פתקי "כן" ו"לא"
* חידון א'-ב' לסיכום הפרקים

**הפנמה וערכים**

* ההכנות הרבות מקשרות אותנו לנושא, ככל שמתכוננים יותר למשהו – יותר מצפים לבואו ומגיעים אליו יותר מוכנים.

הכינו מדריך לברכת האילנות. תוכלו להכין את המדריך בכל דרך שתראו לנכון: סרטון הדרכה, מצגת, כרזה, הצגה, כתבה עיתונאית או כל דרך מקורית שעולה בדעתכם.

התייחסו לנקודות הבאות (בסוגריים – ההלכות שתוכלו להיעזר בהן).

**מדריך לברכת האילנות**

* מספר הפעמים בשנה שמברכים את הברכה**:** \_\_\_ **(יג)**
* זמן הברכה לכתחילה: \_\_\_\_\_\_\_\_\_\_\_ **(ח)**
* זמן הברכה בדיעבד (ללא הזכרת שם ומלכות)**:** \_\_\_\_\_\_\_\_ **(יד)**
* סוג האילנות שמברכים עליהם: \_\_\_\_\_\_ **(ט)**
* מספר האילנות שצריך לראות על מנת לברך: \_\_\_\_\_\_\_\_\_\_ **(י)**
* המקום המהודר ביותר לברך בו: \_\_\_\_\_\_\_\_\_\_\_ **(י)**

הכינו מדריך לברכת האילנות. תוכלו להכין את המדריך בכל דרך שתראו לנכון: סרטון הדרכה, מצגת, כרזה, הצגה, כתבה עיתונאית או כל דרך מקורית שעולה בדעתכם.

התייחסו לנקודות הבאות (בסוגריים – ההלכות שתוכלו להיעזר בהן).

**מדריך לברכת האילנות**

* מספר הפעמים בשנה שמברכים את הברכה**:** \_\_\_ **(יג)**
* זמן הברכה לכתחילה: \_\_\_\_\_\_\_\_\_\_\_ **(ח)**
* זמן הברכה בדיעבד (ללא הזכרת שם ומלכות)**:** \_\_\_\_\_\_\_\_ **(יד)**
* סוג האילנות שמברכים עליהם: \_\_\_\_\_\_ **(ט)**
* מספר האילנות שצריך לראות על מנת לברך: \_\_\_\_\_\_\_\_\_\_ **(י)**
* המקום המהודר ביותר לברך בו: \_\_\_\_\_\_\_\_\_\_\_ **(י)**

# יחידה 25: פרקים ס"ג-ס"ד – ליל הסדר

**זמן מוקצב:** שני שיעורים

**מטרות:** בשיעור זה נלמד על המצוות שמקיימים בליל הסדר ועל סימני הסדר השונים – קדש ורחץ ושאר הסימנים עד "הלל נרצה".

**מושגי תוכן:** קדש, ורחץ, כרפס, יחץ, מגיד, רחצה, מוציא מצה, מרור, כורך ,שולחן יורך, צפון, ברך, הלל, נרצה.

**פתיחה – שיר הסימנים**

אח: איזה כיף, ליל הסדר הגיע!

אחות: אני כל כך מתרגשת, התכוננו כל כך הרבה לקראת הלילה הזה!

אח: יש בו כל כך הרבה דברים, הלוואי נצליח לזכור מה עושים מתי...

אחות: נזכור, הרי יש לנו את שיר הסימנים!

אח: שיר בשפת הסימנים?

אחות: לא, שיר של סימני ליל הסדר שעוזר לזכור מה עושים מתי.

אח: קדימה את שרה איתי?

* נשיר עם התלמידים את סימני ליל הסדר. אם יש כמה מנגינות שהתלמידים מכירים - נשיר את כולן. הסימנים מופיעים בפרק ס"ד הלכה א':

קַדֵּשׁ וּרְחַץ, כַּרְפַּס יַחַץ, מַגִּיד רָחְצָה, מוֹצִיא מַצָּה, מָרוֹר כּוֹרֵךְ, שֻׁלְחָן עוֹרֵךְ, צָפוּן בָּרֵךְ, הַלֵּל נִרְצָה.

**משימה 1 – קערת הסדר והמצות**

* המשימה סוקרת את הכנת הקערה בידי סבא והנכדים, תוך התייחסות לסיבה שבגינה שמים כל פרט בקערה. ניתן לעקוב אחר המשימה ולמלא אותה.
* המשימה מזמינה לדיון ושיתוף על הנעשה בביתם של הילדים – הבדלים בין העדות השונות – מה משמש לכרפס ועוד ועוד.

הרחבה - פרק ס"ג הלכות א'-ב' – המצוות שמקיימים בליל הסדר

* במידה ועיתותינו בידינו – נוכל להרחיב על הסדר ו"לעשות סדר" במה שעושים בו:
* נתלה על הלוח 11 פתקים כשהגב פונה לתלמידים והכתוב מוסתר. על כל אחד מהפתקים נכתוב אחת מהמצוות של ליל הסדר. עדיף לחלק את הדפים לצבעים – מצוות מהתורה, מצוות דרבנן, מצוות נוספות. החלוקה תהיה או על ידי צבע דף שונה או על ידי צבע טוש שונה. להלן המצוות:
  + מצוות מהתורה:
    - "והגדת לבנך"
    - אכילת מצה
    - אכילת מרור
    - אכילת קרבן פסח
    - כורך (לדעת הלל, בזמן שהמקדש קיים)
  + מצוות מדברי חכמים:
    - ארבע כוסות
    - הסבה
    - הלל
  + מצוות נוספות (שאינן מיוחדות לליל הסדר):
    - קידוש וברכת "שהחיינו"
    - הכנסת אורחים
    - מצוות סעודה
* נפתח בשאלה מדוע חוגגים את ליל הסדר. ייתכן שלנו בתור מבוגרים זה ברור, אך כדאי לוודא שגם לילדים המתוקים בכיתה ב' זה ברור...
* נשמע תשובות ונסכם שתאריך ט"ו בניסן, שבו חוגגים את ליל הסדר, הוא הלילה שבו יצאנו ממצרים אחרי 210 שנות שיעבוד. וכמו שאומרים בהגדה – אם לא היינו יוצאים, "הרי אנו ובנינו ובני בנינו משועבדים היינו לפרעה במצרים". כלומר בליל הסדר חוגגים את יציאת מצרים, בעקבותיה הפך עם-ישראל מאוסף של עבדים לעם.
* נאמר כי בליל הסדר מקיימים מצוות רבות, חלקן מהתורה וחלקן מדברי חכמים ובשיעור זה נכיר את המצוות השונות.
* נדון: מדוע צריך לעשות כל כך הרבה 'סימנים' בליל הסדר? מה המטרה שלהם?
* נשמע תשובות ונרחיב: כאשר רוצים להפוך משהו לדבר מיוחד חייבים לאפיין אותו. ליל הסדר הוא לילה מיוחד בו אנו נזכרים במאורעות העבר. כדי שהזיכרון יהיה משמעותי אנו עושים הרבה שינויים. חלק מהשינויים מופיעים בשיר "מה נשתנה".
* נצביע על הכרטיסים ההפוכים על הלוח, ונסביר כי מאחורי כל כרטיס מסתתרת מצווה. כל פעם נקרא לתלמיד שיהפוך את הכרטיס כך שנראה מה כתוב, ולאחר מכן נרחיב על אותה מצווה.
* נתחיל:
  + מצוות מהתורה:
    - "והגדת לבנך" – מצווה לספר בליל הסדר את סיפור יציאת מצרים. כל אדם חייב לספר, גם אם מכיר את הסיפור, גם אם הוא צעיר / מבוגר / נשוי / רווק / תלמיד חכם / אדם פשוט / יש לו ילדים / אין לו ילדים. כמובן שאם יש ילדים משתפים אותם ומספרים בצורה שתתאים להם, אך גם אם אין ילדים – עדיין מספרים. ואם אדם לבד, נניח חייל בשמירה או אדם קשיש – עדיין הוא מספר לעצמו.
    - אכילת מצה – בליל הסדר מצווה לאכול כזית מצה. כזית זו כמות מסוימת, ויש מספר דעות מהו בדיוק כזית, וכל אחד ינהג לפי מסורת הוריו.
    - אכילת מרור – בזמן שבית המקדש קיים אכילת המרור היא מהתורה. כעת כשאין בית מקדש – המצווה היא מדברי חכמים, הכנסנו אותה תחת הכותרת של מצוות מהתורה, בשאיפה שבמהרה בע"ה נזכה לבית מקדש והמצווה תחזור למקורה.
    - אכילת קרבן פסח – אחרי הקרבת קרבן פסח (שוב, כשיש בית מקדש), אוכלים כזית מבשרו. כעת כשאין לנו בית מקדש אוכלים את האפיקומן זכר לקרבן פסח.
    - כורך – כורך מלשון "לכרוך", לאחד יחד. יש פסוק בחומש במדבר (ט', י"א): על מצות ומרורים יאכלוהו". לדעת הלל הזקן מכאן י שצריך לאכול מצה, ברור וקרבן פסח יחד. דעה אחרת אומרת לאכול אותם אחד אחרי השני. כשאין בית מקדש – לפי כל הדעות מפרידים את המצה והמרור, אך כן עושים פעולה שהיא "זכר למקדש כהלל", ואחרי שאוכלים מצה ומרור בנפרד – אוכלים אותם שוב, הפעם יחד, זכר לדרך האכילה בזמן המקדש לפי דעת הלל.
  + מצוות מדברי חכמים:
* נדגיש כי לחכמים היה עניין להוסיף עוד מצוות על המצוות שנכתבו בתורה. הרעיון חוזר לעניין הקודם – כל שינוי שאנו עושים במהלך הערב עוזר לנו לזכור ולקיים בהידור את מצוות "והגדת לבנך" ולקשר את הניסים הגדולים שנעשו בעבר להווה.
  + - ארבע כוסות – שתיית ארבע כוסות יין או מיץ ענבים במהלך ליל הסדר.
    - הסבה – נטייה שמאלה והישענות כמו בני מלכים. בעבר היו יושבים על כרים וכסתות, והישענות שמאלה הייתה מנהג של בעלי המעמד הגבוה בעת שמחה. היום אנו משמרים את המנהג הזה ומסבים בעת אכילת המצה ושתיית ארבע כוסות.
    - הלל – בעת הקרבת קרבן פסח היו קוראים את ההלל. כיום כשאין בית מקדש אומרים את ההלל שלוש פעמים ביום הראשון של פסח: בתפילת ערבית של ליל החג, בהגדה של פסח ובבוקר החג. בשאר ימי הפסח אומרים את ההלל פעם אחת בכל יום.
  + מצוות נוספות:
    - קידוש וברכת "שהחיינו" – כמו בכל יום טוב, מקדשים על היין ומברכים "שהחיינו".
    - הכנסת אורחים – מקובל בליל הסדר לחגוג עם אנשים נוספים – משפחה, חברים, אנשים מיעוטי יכולת.

בתחילת ההגדה מזמינים כל אדם לסעודה. זו וודאי גם הכנסת אורחים אבל יש כאן עניין יותר כללי של דאגה ואחריות לכלל ישראל – בזמן חירותנו דואגים לכל אחד, אין יהודי שהוא לא בן חורין בזמן זה.

* + - מצוות סעודה – זוכים ליטול ידיים ולברך ברכת המזון שאף אלו מצוות.

הרחבה – פרק ס"ד – סימני ליל הסדר

* נוריד מהלוח את הכרטיסים עם המצוות של ליל הסדר, ובמקומן נתלה כרטיסים עם סימני ליל הסדר. גם אותם נתלה עם הכתוב כלפי הלוח ונחזור על אותה מתודה שכל תלמיד בתורו הופך כרטיס.
* נסביר כל סימן בתורו:
  + קדש:
    - קדש היא הכוס הראשונה מבין ארבעת הכוסות. נהוג כי מוזגים אחד לשני את הכוסות, וזו פעולה המבטאת חרות, חופש. כלומר כל אחד מוזג למישהו אחר.
    - כמו בליל שבת ובשאר ימים טובים – הקידוש הוא לאחר צאת הכוכבים. מוסיפים לו גם את ברכת "שהחיינו", שותים בהסבה ולא מברכים ברכה אחרונה.
* ורחץ:
* לפני שאוכלים דבר שטבול במשקה (במקרה שלנו מים) – צריך ליטול ידיים. לכן לפני אכילת הכרפס נוטלים ידיים בלא ברכה. בעיקרון תמיד אמורים לנהוג כך אך כיום ברוב הבתים לא נוהגים כך כל השנה, ובליל הסדר – כולם מקפידים.
* כרפס:
* המטרה של הכרפס מעניינת: בשביל הילדים! כל השנה אנו עושים קידוש, נוטלים ידיים בברכה ואוכלים לחם. הפעם מקדשים, נוטלים ידיים ללא ברכה ואוכלים... ירק!
* לוקחים ירק, לכל משפחה מנהג אחר – יש כאלה שלוקחים סלרי, חסה, תפוח אדמה – טובלים במי מלח, מברכים "בורא פרי האדמה" ואוכלים ללא הסבה.
* יחץ:
* עורך הסדר לוקח את המצה האמצעית ובוצע אותה לשניים. את החלק הגדול הוא שומר במקום מוסתר לאפיקומן ואת החלק הקטן הוא מניח בין שתי המצות השלמות.
* להרחבה: למה חוצים את המצה לפני אמירת ההגדה? כי ההגדה פותחת במילים "הא לחמא עניא", זה לחם עוני. חוצים את המצה לפני כן כדי שאמירת ההגדה תהיה על מצה חצויה, כדרכם של עניים.
* מגיד:
* בתחילת "מגיד" מוזגים כוס שנייה (את הראשונה מזגנו לפני הקידוש ושתינו בסיומו). את הכוס שותים רק בסיום מגיד, וגם זה נועד כדי לסקרן את הילדים ולגרום להם לשאול "מה נשתנה?"
* לאחר ששואלים "מה נשתנה" עונים "עבדים היינו". כלומר הסיבה לכל השינויים שעושים בליל הסדר היא כיוון שהיינו עבדים לפרעה במצריים ובלילה הזה זכינו לצאת משם. לכן לאחר "עבדים היינו" ממשיכים לספר את סיפור יציאת מצריים.
* כדאי לעקוב בעת אמירת ההגדה – חלק מהזמן המצות גלויות, חלק מכוסות, חלק מגביהים את הכוס, בחלק אחר מטפטפים יין מן הכוס, בקטע אחר מגביהים את הקערה או את המצות – ממש מעניין!
* רחצה:
* למרות שנטלנו ידיים לפני אכילת הכרפס, חוזרים ונוטלים שוב לצורך אכילת המצה והפעם מברכים.
* מוציא מצה:
* אוכלים מצה, וזו "מצת מצווה", מצה שמצווה לאכול ולזכור את המצות שאכלו אבותינו ביציאת מצרים.
* הכמות שצריך לאכול היא פעמיים "כזית" אחד מהמצה העליונה ואחד מהמצה האמצעית החצויה, שכמו שכתבנו קודם – הכמות משתנה לפי המנהגים השונים. צריך לאכול את המצה בזמן "אכילת פרס", כלומר תוך זמן מסוים. גם בזה יש מנהגים שונים, ומדובר על 4-9 דקות.
* מרור:
* אחרי אכילת המצה לוקחים כזית מרור (עלה גדול של חסה), טובלים אותו בחרוסת ומנערים. מברכים "על אכילת מרור" ואוכלים ללא הסבה, כיוון שהמרור הוא זכר לעבדות המרה.
* כורך:
* נוטלים כזית מהמצה התחתונה יחד עם כזית מרור, אומרים נוסח של משפט המתחיל במילים "זכר למקדש כהלל" ואוכלים.
* שולחן עורך:
* אוכלים סעודת חג. חשוב לזכור להשאיר מקום לאפיקומן, כי צריך לאכול אותו לתאבון.
* צפון:
* אוכלים את האפיקומן בהסבה, זכר לקרבן הפסח. לאחר אכילת האפיקומן אין לאכול כלום כדי שיישאר בפה טעם של מצה. מותר לשתות מים וכן את הכוס השלישית והרביעית של ארבע כוסות.
* ברך:
* מברכים ברכת המזון ושותים בהסבה כוס שלישית. בברכת המזון מוסיפים "יעלה ויבוא".
* הלל:
* לאחר שתיית הכוס השלישית נוהגים לפתוח את דלת הבית לאליהו הנביא.
* מוזגים כוס רביעית ומסיימים את ההלל שהתחלנו לומר ב"מגיד". לאחר מכן שותים בהסבה כוס שלישית.
* נרצה:
* מלשון רצון, מתפללים שה' ירצה את כל מעשינו, ולאחר מכן שרים את שירי ליל הסדר הידועים – אחד מי יודע, חד גדיא ועוד, ויש הנוהגים לאחר מכן לקרוא את שיר השירים.

* נציג כל סימן – לא לפי הסדר, והתלמידים יצטרכו לזהות איזה סימן מדובר. רעיונות להצגות:
  + קדש – להחזיק גביע, לקדש.
  + ורחץ – ליטול ידיים ולא לברך
  + כרפס – לקחת תפוח אדמה, לטבול במי מלח (אפשר צלוחית ריקה לצורך ההצגה, הרעיון הוא להמחיש בכללי).
  + יחץ – לחצות מצה.
  + מגיד – לפתוח את ההגדה, לשיר "מה נשתנה".
  + רחצה – ליטול ידיים, הפעם עם ברכה.
  + מוציא מצה – לאכול מצה בהסבה (שוב, לא באמת)
  + מרור – לעשות פרצוף כאילו אכלנו משהו מר, לצעוק "שורף לי הגרון!"
  + כורך – כביכול ניקח מצה, נשים מעליה עלה חסה ונסגור במצה.
  + שולחן עורך – נשב לאכול. כיוון שאין באמת אוכל נציג "אימא אפשר עוד מרק?" או "העוף מצוין!" "תפוחי אדמה ממש טעימים" וכן הלאה.
  + צפון – נחפש את האפיקומן, אפשר להעיר ילד שנרדם כדי לשאול אותו היכן החביא.
  + ברך – ברכת המזון
  + הלל – נשיר שיר מתוך ההלל
  + נרצה – נשיר "אחד מי יודע".

**סיכום – מה נשתנה**

* כיוון שהיה שיעור עמוס בהמון מידע, איננו רוצים כעת להוסיף עוד משהו אלא פשוט לסיים שיעור בכיף, ולכן נסיים בשירת "מה נשתנה" (מופיע בחוברות).
* אם נשאר זמן – ניתן לשיר שירים נוספים מההגדה.

**הצעות הוראה, המחשה ויישום:**

* שיר סימני ליל הסדר
* כרטיסים עם מצוות ליל הסדר
* הדבקת מדבקות עם איורי מצוות בטבלה לפי חלוקה לקטגוריות
* כרטיסים עם סימני ליל הסדר
* הצגה של סימני ליל הסדר
* התאמת מדבקות – סימן, איור והסבר
* שיר מה נשתנה

**הפנמה וערכים:**

* חשיבות שותפות הילדים בלילה הזה עד כדי עשיית דברים במיוחד בשביל לגרום להם להישאר ערים ולהיות שותפים.

# יחידה 26: פרק ע' – בין פסח לעצרת

**זמן מוקצב:** שני שיעורים

**תקציר**

ביחידה זו נלמד מהי מצוות ספירת העומר וכיצד מקיימים אותה, כיצד ינהג מי שלא ספר באחד הימים, מדוע נשים פטורות מספירת העומר, אלו מנהגי אבלות נוהגים בימי הספירה ומדוע, ומהם המועדים השונים שחלים בחודש אייר.

**מבנה השיעור:**

הרחבה – קרבן העומר ואיסור חדש

* נאמר לתלמידים: הלכה א' עוסקת בקרבן העומר ובאיסור "חדש". האיסור הוא לאכול מהתבואה החדשה של אותה שנה, עד שלא מקריבים את קרבן העומר, ביום הראשון של חול המועד פסח.
* נצפה בסרטון של מכון התורה והארץ הממחיש את עניין קרבן העומר ואיסור חדש (8 דקות, אבל מוצג בצורה מתוקה). שם הסרטון – קרבן העומר – בארצנו הקדושה – לילדים:

<https://www.youtube.com/watch?v=oKWTX26CUDg>

להלן אפשרות נוספת, קצרה יותר (דקה בלבד), של נעם יעקובסון:

<https://www.youtube.com/watch?v=flnVDFpAvFU&list=PLG2aAcLNnYezxHmmgLjAb4wt3dNt2ebIG&index=1>

פתיחה – איזו התרגשות!

* נשאל האם מישהו פעם מאוד חיכה לאירוע מסוים. בר / בת מצווה של אח/ות, חתונה, טיול, ביקור אצל סבא וסבתא, נסיעה ללונה פארק או כל משהו אחר משמעותי.
* נשמע ממי שחיכה איך עברה עליו תקופת ההמתנה, והאם במקרה הוא ספר את הימים בציפייה. במידה וכן – איך הספירה הייתה – קדימה או אחורה? כלומר האם הוא אמר "יש! עוד שבוע נוסעים לסבא וסבתא!" ואחר כך "יש! עוד ארבעה ימים" וכן הלאה, או שספר – "עברו כבר יומיים! עברו כבר תשעה ימים!" וכן הלאה.
* נדבר על אופן ספירת העומר – לא מהרבה למעט, כלומר לא סופרים אחורה – 50, 49 וכן הלאה, אלא מתקדמים קדימה – כל יום קומה נוספת.
* נשאל את התלמידים אם יש להם רעיונות מדוע זה כך. נדמה זאת לספירה לצלצול בסוף יום. פעמים רבות סופרים "עשר, תשע" וכו', וכשנשמע הצלצול יום הלימודים מסתיים. המשימה הושלמה. לעומת זאת בספירה קדימה של ספירת העומר, ביום הארבעים ותשעה המשימה רק מתחילה. הספירה האיטית מהווה ביטוי וציפייה להתקדמות, לתיקון המידות, ומגמתה היא שנגיע מוכנים לקבל את התורה ביום החמישים.

ספירת העומר איננה עניין טכני; הספירה עצמה היא ביטוי להכנה, לתהליך, ותהליך זה הוא עצמו המטרה.

* נצפה בסרטון קצר של דקה המסביר מצוין עניין זה (נעם יעקובסון)

https:// www.youtube.com/watch?v=pHMo-Pj-6J0

* נענה על השאלות בדיון בחוברת העבודה.

משימה 1 - מקורות המצווה

* נאמר: מה זה בכלל "ספירת העומר"? מה סופרים? ועד מתי?

מתוך אתר חב"ד <https://he.chabad.org/library/article_cdo/aid/2564115>

את ספירת העומר כולנו מכירים. בכל ערב, במשך ארבעים ותשעה ימים מחג הפסח ועד חג השבועות, אנו אומרים "היום ... לעומר".

אבל רגע, מי זה בכלל אותו אדון עומר מסתורי ומה עושים איתו?

* נזמין את התלמידים ללמוד על מנחת העומר שהועלתה בבית המקדש ואשר את שמה אנו מזכירים מדי יום בספירת העומר. צורת הלימוד – לבחירת המורה. להלן החומר:

ציווי

את הציווי האלוקי על העומר קיבלו בני ישראל כשהם עדיין נדדו במדבר.

"כי תבואו אל הארץ אשר אני נותן לכם" אמר בורא העולם לבני ישראל, "וקצרתם את קצירה, והבאתם את עומר ראשית קצירכם אל הכהן. והניף את העומר לפני ה' לרצונכם, ממחרת השבת יניפנו הכהן".

במילים אחרות: כאשר תזכו לנחלה משלכם, זיכרו להביא את ראשית יבול הקציר לבית המקדש כתודה לבורא העולם על חסדיו. בהתאם לכך, בזמן בית המקדש היה אסור להתחיל בקציר הדגנים עד לאחר קצירת והבאת מנחת העומר.

טקס רב רושם וקורבן בבית המקדש

התלמוד מתאר את טקס הקציר המרשים שנערך מדי שנה בליל ט"ז בניסן, מוצאי החג הראשון של חג הפסח. השדה שנבחרה לביצוע הטקס הייתה שדה של שעורים משובחות שהייתה קרובה לירושלים; התושבים מהעיירות הסמוכות היו נוהרים אל המקום כדי להשתתף ולצפות במחזה.

שליח בית דין היה זה שממונה על הקצירה, אך בטרם הוא התחיל לקצור היה עליו לשאול את המשתתפים כמה שאלות. כשמגל בידו הוא היה שואל:

"בא (שקעה) השמש"? האם אשתמש במגל זה שבידי? האם אניח את השיבולים בקופסה זו? על כל שאלה הוא היה חוזר שלוש פעמים, ובכל פעם הנוכחים היו משיבים "הן" – כן! בתום חילופי הדברים הוא היה קוצר עומר שעורים, כמות השווה בסיבות 2,500 סמ"'ק שאותה הביאו לירושלים.

בבית המקדש היו בוררים את הגרגרים, קולים אותם, טוחנים ומנפים אותם בשלוש עשרה נפות. את הסולת המשובחת שנוצרה היו מערבים בשמן והכוהן היה מניף אותה; חלק מן המנחה נשרף על המזבח, והחלק האחר ניתן לכוהנים.

"ממחרת השבת"

כאשר בורא העולם העניק את הציווי לעם ישראל, הוא גם ציין את התאריך שבו יהיה עליהם לקיים את המצווה: "ממחרת השבת."

חכמי ישראל קיבלו במסורת מדור לדור כי אין הכוונה לשבת, היום השביעי בשבוע, אלא ליום שבתון – כלומר יום חג בו שובתים ממלאכה. כך, מצוות הקרבת העומר קוימה ביום שלאחר החג הראשון של הפסח.

אולם בקרב בני ישראל היו קבוצות בייתוסיות שטענו שיש לקיים את מצוות הקרבת העומר דווקא יום לאחר יום השבת, דהיינו ביום ראשון. קבוצות אלו עשו כל שביכולתם כדי לשבש את לוח השנה היהודי ולגרום שחג הפסח תמיד יחול בשבת – כדי שהקרבת קורבן העומר תתבצע ביום ראשון. חכמי ישראל מצידם נקטו ביוזמות שונות לשמור על דיוקו של הלוח.

זו הייתה גם הסיבה לכך שטקס קצירת העומר נעשה ברוב רושם: כדי להראות לאותן קבוצות כי זהו הזמן הנכון לקיום המצווה.

הסיבות

למצוות ספירת העומר ניתנו כמה סיבות.

**הכרת טובה:** ספר החינוך מסביר כי הבאת ראשית היבול היא הכרת טובה לבורא העולם על חסדיו ועל כך שהוא מעניק לנו מזון.

**לזכור מה חשוב באמת**: הסבר נוסף אומר כי הדבר נועד להזכיר לנו שאין מטרת המזון והאוכל רק כדי שנהנה מכך, אלא כדי להשתמש בו לעבוד את בורא העולם. לפיכך, עוד בטרם אנו משתמשים בדגנים כדי לאכול וליהנות, אנו מביאים קורבן לאלוקים.

**מצוות העומר כזכות:** רבי יוחנן אומר לעולם אל תהי מצות העומר קלה בעיניך, שעל ידי מצות העומר זכה אברהם לירש את ארץ כנען... ריש לקיש אמר... שעל ידי מצוות העומר עשה הקדוש ברוך הוא שלום בין איש לאשתו... אמר רבי אבהו... היא שעמדה להם בימי גדעון."

**לברר את הנפש הבהמית :**את העומר היו מביאים מן השעורים, המשמשים כמאכל לבהמה. הדבר בא לרמז על עבודת ספירת העומר שהיא לברר ולתקן את מידות הנפש הבהמית שבאדם.

* לאחר הלימוד נקרא לתלמיד מתנדב שיציג לנו את "מר עומר". נשאל אותו שאלות והוא יענה (אפשר להיעזר בשאר התלמידים).
* נענה על משימה 1 בחוברת העבודה.

להרחבה על המושג "ממחרת השבת" ניתן לצפות בסרטון של דקה (נעם יעובסון) המדבר על כך:

<https://www.youtube.com/watch?v=A7IalJnJJ3w>

משימה 2 - זמן הספירה + משימה 3 מדיני הספירה + משימה 4 - שכחה וטעות בספירת העומר + משימה 5 - מנהגי האבלות בספירת העומר + משימה 6 – מועדי חודש אייר

* ערוץ מורשת הוציא סדרה של סרטונים, אורך כל אחד מהם דקה, והשחקן הוא נעם יעקובסון. לכל יום בספירת העומר יש סרטון.

בפעילות זו נצפה בכמה מהסרטונים, ונבקש מהתלמידים לכתוב איזו הלכה לומדים מכל סרטון. בשלב הבא יהיה עליהם לפתוח את ספר ההלכה ולמצוא את ההלכה בספר.

בהצלחה!

סרטון על דיני הספירה – מה עושים במקרה של שכחה

<https://www.youtube.com/watch?v=cQYupzKb6_A&list=PLG2aAcLNnYezxHmmgLjAb4wt3dNt2ebIG&index=3>

סרטון מה עושים כשלא זוכרים איזה יום היום בעומר

<https://www.youtube.com/watch?v=wgDY7uR-aC8&list=PLG2aAcLNnYezxHmmgLjAb4wt3dNt2ebIG&index=19>

סרטון על ל"ג בעומר

<https://www.youtube.com/watch?v=wgDY7uR-aC8&list=PLG2aAcLNnYezxHmmgLjAb4wt3dNt2ebIG&index=19>

סרטון על מנהגי האבלות

<https://www.youtube.com/watch?v=34nHt3G7EgE&list=PLG2aAcLNnYezxHmmgLjAb4wt3dNt2ebIG&index=2>

סרטון על פסח שני

<https://www.youtube.com/watch?v=URl9ggoqFws>

סרטון על יום העצמאות

<https://www.youtube.com/watch?v=O_41sQuvmB8>

* לאחר הצפייה בסרטונים ולמידת ההלכות נפנה לחוברת העבודה ונמלא את משימות 2-6.
* נבחר נקודות שעליהן נרצה להתעכב. רוב הפרק הוא חלק מהחיים שלנו והתלמידים מכירים את החומר. המטרה שלנו היא להביא את מה שמעבר, את הערך הנוסף. למשל:
  + פסח שני – חג ההזדמנות השנייה. פעם יחידה בשנה שמי שמפספס חג יכול להשלים אותו! זה מדהים כי אנשים באמת רצו, וכשהרצון הוא אמיתי, הקב"ה מקשיב ונענה לבקשה.
  + יום העצמאות – הודיה על הטוב! יודעים שיש עוד לאן לשאוף אך יחד עם זאת שמחים על כל מה שיש – ויש המון.
  + יום ירושלים – שחרור ירושלים והמקומות הקדושים – קבר רחל, מערת המכפלה, הכותל, קבר רחל. נס אדיר של מלחמה ניסית בשישה ימים בלבד עם הישגים מטורפים.
  + ל"ג בעומר – מות תלמידי רבי עקיבא על "שלא נהגו כבוד זה לזה", הוכחה לכך ש"דרך ארץ קדמה לתורה", ועד כמה חשוב היחס בין האנשים ולא רק התורה שלומדים, אלא "גדול תלמוד שמביא לידי מעשה".

**סיכום – אין רע בלי טוב**

* למדנו על ספירת העומר, וראינו שב- 33 הימים הראשונים לספירה נוהגים מנהגי אבלות. אבל אז התחלנו לראות שזה בעצם לא כל-כך מדויק, כי לאט-לאט "צצים" בלוח השנה חגים נוספים, דווקא בתקופה זו.
* נרשום על הלוח את הימים המיוחדים בתקופה:
  + ראש חודש אייר
  + יום העצמאות
  + פסח שני
  + יום ירושלים
* נעשה חשבון כי ל"ג (33) פחות ארבעה ימים טובים = 29 ימים. כ"ט ימים, שראשי התיבות שלהם "כי טוב".
* נאחל לתלמידים שבע"ה ירבו טוב אחד כלפי השני ובכך יתקנו את ימי הספירה ויתווספו לנו עוד ימים טובים דווקא בחודש זה, "הודו לה' **כי טוב**, כי לעולם חסדו".

**הצעות הוראה, המחשה ויישום**

* סרטונים
* למידת ההלכה ומציאתה בספר
* דיון

**הפנמה וערכים**

* דרך ארץ קדמה לתורה – חשיבות המידות הטובות והיחס לזולת.
* חג ההזדמנות השנייה – אין ייאוש בעולם – פסח שני.
* הכרת הטוב והודיה על היש – יום העצמאות ויום ירושלים.

# יחידה 27: פרק ע"א ופרק צז - חג השבועות והיחס לספרי קודש

#### **מטרות:**

במהלך לימוד היחידה נכיר את שמותיו השונים של חג השבועות, נדע מהו "תיקון ליל שבועות", ומה מתקנים ונלמד כיצד יש לשמור על קדושת ספרי הקודש.

#### **מושגי תוכן:**

שמות חג השבועות \* תיקון ליל שבועות \* שמירה על קדושת ספרי הקודש

#### **משימה 1 - פרק ע"א הלכה א' והלכות ג'-ה' - שמות חג השבועות ותיקון ליל שבועות**

* נשאל למי מהתלמידים יש שם חיבה / כינוי.
* נפנה לאותו תלמיד ונשאל מה שמו האמיתי ולמה, ומה שם החיבה שלו או הכינוי ולמה.
* נעשה פעולה דומה עם תלמיד או שניים נוספים.
* נראה כי לכל שם יש מהות אחרת ומשתמשים בו בזמנים שונים.
* נסביר כי גם לחג השבועות יש חמישה שמות שונים ואותם נכיר כעת.
* נשאל מי יודע מה שמות חג השבועות, ונרשום את השמות על הלוח.
  + חג השבועות
  + חג הקציר
  + חג הביכורים
  + עצרת
  + חג מתן תורה
* נבקש לקרוא את הלכה א' ולהסביר כל אחד מהשמות.
* נלמד על תיקון ליל שבועות דרך משל לטיול או אירוע אחר שמאוד מחכים לו. נשאל את התלמידים איך הם מרגישים לקראת הטיול ובלילה לפני.
* נראה כי לפני אירוע או טיול מתכוננים ומתרגשים, אך עם ישראל לפני אירוע הכי חשוב בתולדותיו – מתן תורה - ישן... ואנחנו רוצים לתקן את ההתנהגות הזו, לומר לקב"ה אנחנו רוצים את התורה, מתכוננים לקראת קבלתה, מתרגשים, לא ישנים בלילה לכבוד התורה!
* נמלא את משימה 1 בחוברת העבודה.

#### **משימה 2 - פרק צ"ז הלכה א' והלכה ה' - השמירה על כבודם של ספרי הקודש**

* נשאל את התלמידים כיצד הם שומרים על משהו שיקר להם או חשוב להם.
* נשמע תשובות ונאמר שגם התורה יקרה לנו וחשובה לנו, ולכן נשמור גם על ספר תורה אבל גם על כל ספרי הקודש שכתובים בהם דברי תורה.
* נבקש מהתלמידים לומר כיצד הם שומרים על ספרי קודש ומה עושים במקרה שספר קודש נופל.
* נשבח את התלמידים על הידע ונשלים פרטים מפרק צ"ז הלכה א':
  + מניחים את הספר בצורה מכובדת (לא זורקים)
  + לא יושבים על כיסא או ספה אם יש עליהם ספר קודש, אלא קודם מזיזים אותו ורק אחר כך מתיישבים.
  + לא מניחים ספר קודש על הרצפה
  + מקפידים להניח את הספר עם הפנים למעלה (לא הפוך)
  + אם ספר קודש נופל – מנשקים אותו
  + לא משתמשים בספר בתור מניפה
  + אם מפסיקים באמצע לימוד – סוגרים את הספר
* נמלא את משימה 2 בחוברת העבודה.

#### **משימה 3 - פרק צז הלכות ו-ז - הנחת ספרי קודש זה על גבי זה**

* ניקח כמה ספרי קודש וכמה חול, נניח אותם במפוזר על השולחן, נבקש לקרוא את הלכות ו'-ז' ולסדר את הספרים לפי הסדר הראוי.
* נסביר את ההיגיון מאחורי הסדר שקבעה ההלכה – לפי דרגת הקדושה.
* נמלא את משימה 3 בחוברת העבודה.
* ננצל את ההזדמנות ונסדר את שולחנות התלמידים ואת שולחן המורה – תוך הקפדה על הכללים שלמדנו!

#### **סיכום – טובה תורה מכל סחורה**

* נסכם: בשיעור זה למדנו על התורה הקדושה, כיצד מתכוננים לקבלתה וכיצד שומרים על הספרים שבהם כתובים דברי התורה. לסיום נקרא סיפור הממחיש את העושר של התורה.

**התורה – טובה מכל סחורה!**

מעשה היה בסוחרים, שהפליגו יחדיו באונייה אל ארץ רחוקה.

הפליגו הסוחרים בים הגדול ונסעו זמן רב, וכדרך הסוחרים ישבו ושוחחו ביניהם על סחורתם.

"לי סחורה יקרה ביותר!" שיבח אחד הסוחרים את סחורתו. "לי יש כלי-כסף וכלי-זהב יקרים".

"וסחורתי יקרה עוד יותר!" קרא בקול סוחר אחר. "לי יש אריגים יקרים ויפים, אשר מזהב ומכסף הם עשויים. הם בוודאי שווים הון!"

"וסחורתי יקרה מכל סחורה!" התפאר סוחר שלישי, אשר מזוודה קטנטנה עמו. "התדעו מה יש לי? אוצרות יקרים עד מאוד – אבנים טובות, יהלומים ומרגליות".

כך ישבו כל הסוחרים ושיבחו איש איש את סחורתו. רק אחד הנוסעים, יהודי תלמיד חכם, ישב לו בשקט ולמד תורה.

"מהי סחורתך?" שאלו אותו הסוחרים.

"סחורתי יקרה מכל סחורה", ענה האיש.

"התוכל להראות לנו את סחורתך?" שאלו הסוחרים.

"לא! אי אפשר לראות אותה".

חיפשו הסוחרים בכל האונייה, חיפשו וחיפשו בכל פינה, כי רצו מאוד לראות את הסחורה, אך – מאומה לא מצאו.

החלו הסוחרים להתל בו וללעוג לו ולסחורתו.

"ח-ח-ח! איזה מין סחורה, שאי אפשר לראות אותה!"

אך האיש לא ענה להם דבר והמשיך ללמוד כדרכו.

והנה לפתע התנפלו שודדים על האונייה ושדדו את כל אשר בה. את כל הסחורות היקרות לקחו ואת כל הנוסעים הביאו לארץ זרה ורחוקה, בעירום ובחוסר כל.

סובבו הסוחרים ברחובות העיר, רעבים, צמאים ועצובים עד מאוד, כי הרי לא היו להם שם חברים או מכרים, אשר יוכלו לעזור להם.

ומה עשה אותו יהודי תלמיד חכם? הוא נכנס לבית המדרש ודרש בדברי תורה. ראו האנשים את גדולתו בתורה וכיבדוהו עד מאוד.

בכבוד מיוחד ליווהו ברחובות העיר והביאוהו לביתו של העשיר. שם נתנו לו לאכול ולשתות ולא חסר לו מכל טוב.

זכר אותו תלמיד חכם את הסוחרים המסכנים, אשר היו עדיין מסובבים ברחובות העיר, רעבים וצמאים, וריחם עליהם.

הוא בקש מבני העיר, לתת להם לאכול ולשתות וגם בית לגור בו.

ראו הסוחרים את טוב ליבו של אותו צדיק והודו לו בכל ליבם על חסדו עימם.

עתה כבר הבינו הסוחרים, מה יקרה היא סחורתו של תלמיד חכם, אשר לא אסון ולא שודד ולא כל פגע רע יוכלו לקחת ממנו את הסחורה.

ומהי סחורתו? – התורה שבראשו!

"כי טובה תורה – מכל סחורה!"

**הצעות הוראה, המחשה ויישום:**

* הבנה שיש שמות שונים למהויות שונות
* דוגמאות כיצד שומרים על דבר יקר וחשוב
* הדגמת הסדר של ספרי קודש המונחים זה על גבי זה
* סיפור

**הפנמה וערכים:**

* מתיקות התורה, ציפייה והתרגשות לקראת קבלתה, יחס מכבד אליה ולספרים שלה.

# יחידה 28: פרק ק"ו, פרק ק"י ופרק קי"א מצוות ואהבת לרעך כמוך, ביקור חולים ויחסי שכנים

**מטרות**

במהלך היחידה נכיר את מצוות ואהבת לרעך כמוך, נדע מהי גמילות חסדים ומדוע היא חשובה ממצוות צדקה, נלמד על מצוות ביקור חולים וכיצד ניתן לקיים אותה באופן הטוב ביותר, נבין מדוע חשוב כל כך לשמור על יחסים טובים עם השכנים ונלמד כיצד יש לנהוג לשם כך.

**מושגי תוכן**

ואהבת לרעך כמוך \* גמילות חסדים \* ביקור חולים \* הרחק משכן רע.

**פתיחה - דיון – פרק ק"ו הלכות א'-ב' – כיצד אוהבים**

* נבקש מהתלמידים לחשוב על דמויות שהם אוהבים ולשתף בסבב כיצד מתבטאת האהבה כלפי אותה דמות: מדברים בכבוד, מקשיבים בנימוס, נפגשים, נותנים מתנות, מבלים יחד, עוזרים בעת הצורך, חושבים עליו מחשבות טובות ורוצים בטובתו ועוד.
* נאמר לתלמידים שכל הדברים המקסימים שנאמרו כאן הם בעצם דרכים לקיום מצווה אחת בסיסית, שרבי עקיבא מכנה אותה "כלל גדול בתורה".
* נשאל לאיזו מצווה הכוונה, ובמקרה הצורך נרמוז על ידי כך שנפזם את המנגינה של השיר.
* נרשום על הלוח: "ואהבת לרעך כמוך", ונסביר כי ברגע שאנו אוהבים את הזולת – אנחנו עושים את כל מה שהזכרנו קודם – מקשיבים, נפגשים, מבלים, עוזרים וכו'.
* נקרא את הדיון בחוברת העבודה ונענה על השאלות המשובצות בו.

**משימה 1 - פרק ק"ו הלכות ג'-ה' - גמילות חסדים**

* נקרא את הלכה ג' ונזהה מהיכן המילים מוכרות לנו: מברכות השחר בתפילת שחרית (לאחר ברכות התורה).
* נבקש מהתלמידים מקור נוסף לחשיבות מצוות גמילות חסדים. כדי לרמוז נצייר על הלוח גלובוס עם שלוש רגליים, בדומה לציור כאן בצד.
* נקרא את הלכה ה' ונעמוד על ההבדלים בין גמילות חסדים ובין צדקה:

*צְדָקָה – בְּמָמוֹנוֹ, גְּמִילוּת חֲסָדִים - בֵּין בְּגוּפוֹ בֵּין בְּמָמוֹנוֹ* (גַּם מִי שֶׁאֵין לוֹ מָמוֹן יָכוֹל לְקַיֵּם בְּגוּפוֹ מִצְוַת גְּמִילוּת חֲסָדִים).

*צְדָקָה – לָעֲנִיִּים, גְּמִילוּת חֲסָדִים - בֵּין לָעֲנִיִּים בֵּין לָעֲשִׁירִים.*

*צְדָקָה – לַחַיִּים, גְּמִילוּת חֲסָדִים - בֵּין לַחַיִּים בֵּין לַמֵּתִים.*

* נכתוב על הלוח משוואה כמו שהתלמידים מכירים משיעור חשבון: צד אחד נרשום צדקה, צד שני גמילות חסדים, והתלמידים יצטרכו להשלים באמצע את הסימן גדול מ... קטן מ... שווה < = >. הנכון הוא גמילות חסדים > צדקה.
* נקרא את סוף הלכה ג': וְאַף עַל פִּי שֶׁכָּל הַמִּצְווֹת הָאֵלּוּ הֵן מִצְווֹת מִדִּבְרֵי חֲכָמִים, **כֻּלָּן כְּלוּלוֹת בְּמִצְוַת "וְאָהַבְתָּ לְרֵעֲךָ כָּמוֹךָ"** – שֶׁכָּל הַדְּבָרִים שֶׁאָדָם רוֹצֶה שֶׁיַּעֲשׂוּ עֲבוּרוֹ אִם יִזְדַּקֵּק לָהֶם, הוּא מְצֻוֶּה לַעֲשׂוֹת עֲבוּר אֲחֵרִים.
* נמלא את משימה 1 בחוברת העבודה תוך הקדשת פרק זמן גדול ככל הניתן לדרכים שבהן ילדים שאין להם אמצעים כספיים יכולים לקיים את מצוות גמילות חסדים.

**משימה 2 - פרק קי הלכות א-ו - מצוות ביקור חולים**

* נאמר שיש מצווה נוספת הכלולה בתוך "ואהבת לרעך כמוך", ואנו כבר מתחילים להבין מדוע הלל הזקן אמר לגוי שרצה להתגייר שמצוות "ואהבת לרעך כמוך" זו בעצם כל התורה כולה. שהרי "דרך ארץ קדמה לתורה", ומצווה זו היא בדיוק ביטוי להתנהגות בדרך ארץ, ואנו רואים שהיא כוללת בתוכה כל כך הרבה מצוות אחרות!
* נבקש לקרוא את הלכה ב' ולומר איזו מצווה נוספת כלולה בתוך "ואהבת לרעך כמוך" (מצוות ביקור חולים).
* נראה כי גם מצווה זו מוכרת לנו מתפילת שחרית מהקטע לאחר ברכות התורה.
* נקרא את הלכה א' ונראה מי הראשון שביקר חולים. לאחר מכן נעבור להלכה ד' לסיפור על רבי עקיבא. התלמיד אומר לרבי עקיבא "רבי החייתני". לפי סוף הלכה ד' יש שתי דרכים שהמבקר מעניק לחולה חיים.
* נשאל את התלמידים מהן אותן דרכים (שאלת אתגר) ונראה כי מדובר גם בדרך פיזית – לתת לו לאכול, לשתות, לאוורר את החדר, וגם בדרך רוחנית – להתפלל עליו.
* נדגיש כי המטרה בביקור חולים היא החולה עצמו ולא הרצון של המבקר, ולכן כפי שכתוב בהלכה ה', קודם יש לתאם עם המשפחה את הביקור, ואז להרגיש מה נכון. לפעמים החולה מרגיש כל כך לא טוב שאין לו חשק לדבר או להיות נחמד, והוא רק רוצה לישון או להיות עם עצמו.
* נעלה רעיונות מה אפשר לעשות בביקור חולים פיזי וכיצד ניתן לבצע ביקור חולים לא פיזי (רעיונות בהלכה ו' – לשלוח הודעה, מכתב, פרחים, טלפון ועוד).
* נאפשר לשתף בחוויות של התלמידים בביקור חולים – הן כשהם היו בצד החולה והן כשהיו בצד המבקר. מה הביקור עשה להם, כיצד הרגישו ועוד.
* נמלא את משימה 2 בחוברת העבודה.

**משימה 3 - פרק קי"א הלכות א'-ה' - היחסים עם השכנים**

* נדון: את מי אנחנו יותר אוהבים ואל מי יותר קשורים, אל שכן שלנו או אל אח נשוי שגר בישוב אחר? לרוב יותר אל אח שלנו... ובכל זאת, כשחסר לנו סוכר או תרופה באמצע הלילה, אל מי נפנה? אל השכן או אל האח? ודאי לשכן... כי הוא קרוב, הוא זמין, הוא נגיש. על זה אמר שלמה המלך (משלי כ"ז, י'): "טוֹב שָׁכֵן קָרוֹב מֵאָח רָחוֹק". פסוק זה מופיע בהלכה א' בתוספת דבריו של רבי יוסי, תלמידו של רבי יוחנן בן זכאי, המדבר בשבח השכן הטוב.
* נמלא את משימה 3 בחוברת העבודה.

**סיכום:**

* נערוך סבב בו כל תלמיד ישתף בקבלה טובה שהוא מקבל על עצמו בנושא "ואהבת לרעך כמוך".

ניתן להעלות את הדברים על הכתב ולתלות את כל הפתקים בסביבת הלמידה.

**הרחבה:**

סרטון "צור משלנו" בנושא "ואהבת לרעך כמוך". הסרט חצי שעה, כדאי לראות אותו בהזדמנות אחרת

<https://www.youtube.com/watch?v=_NMY0fP_1AY>

**הצעות הוראה, המחשה ויישום:**

* סבב דרכים שונות לבטא אהבה
* קבלה טובה בנושא "ואהבת לרעך כמוך"
* סרטון להעשרה

**הפנמה וערכים:**

חשיבות יחס טוב עם שכנים, עם אנשים אחרים, אהבת הבריות, רצון להיטיב בעולם.

# יחידה 29: פרק קט"ו – איסור לשון הרע

**זמן מוקצב:** שיעור

**תקציר:** ביחידה זו נכיר את האיסור לדבר רכילות ולשון הרע ואת האיסור לשמוע לשון הרע, ונחשוב יחד על דרכים להתחזק בשמירת הלשון.

**מבנה השיעור:**

**פתיחה – כמה מצוות "עשה" ו"לא תעשה"**

* יש תרי"ג מצוות, 613 מצוות. הן מחולקות לרמ"ח (248) מצוות "עשה" ושס"ה (365) מצוות "לא תעשה". נניח כשאנו אוכלים מצה, אנו מקיימים מצוות אכילת מצה. כשאנו נזהרים בטיול, אנו מקיימים מצוות "ונשמרתם מאוד לנפשותיכם", כשאנו מפרידים בין בשר לחלב, אנו מקיימים מצוות "לא תבשל גדי בחלב אימו". אבל... מישהו יכול לנחש כמה מצוות אנו מקיימים כשאנו שומרים על לשון נקייה?
* נשמע מספרים ונזמין את התלמידים לפתוח בחוברת העבודה בחלק של הדיון, ולקרוא שם כמה מצוות (15 מצוות לא-תעשה ו-14 מצוות עשה).
* נענה על השאלות תחת הכותרת "הכול תלוי בלשון".

**משימה 1 - מדיני איסור לשון הרע**

* נמלא את המשימה – להתאים את האיור לסוג הדיבור האסור.
* נתעכב דווקא על סוף המשימה – לשון הרע ורכילות ברשתות חברתיות.
* נדון: למה דווקא במקומות הללו יש הרבה לשון הרע ורכילות ולמה דווקא שם זה הכי מסוכן? (יש שם הכי הרבה – כי מאוד קל לכתוב מהמחשב ולשלוח. זה לא כמו לעמוד מול מישהו ולומר לו את הדברים בפנים. אבל דווקא שם זה הכי מסוכן – כל הודעה נקראת על ידי הרבה מאוד אנשים! הדברים הנאמרים משפיעים בצורה מאוד רחבה והשליטה על הנאמר אובדת באופן מיידי).
* ניתן משל:

מעשה בעיירה אחת שהיה בה אדם רכלן. כל אנשי העיירה כעסו עליו בגלל דברים שסיפר עליהם. הכיר האיש בכך שפגע באנשים והצטער על כך מאוד. הלך אל רב העיירה ושאל אותו כיצד יוכל לתקן את הנזק שגרם. שאל אותו הרב: "האם יש לך בבית כרית נוצות?" השיב האיש בחיוב. "אם כך, אני חושב שאוכל לעזור לך", אמר הרב. "שוב אליי מחר והבא אתך את הכרית". האיש לא הבין את בקשת הרב אך ביצע את הבקשה, ולמחרת בבוקר התייצב בבית הרב ובידו הכרית. נטל הרב את הכרית אל מרפסת הבית והוציא סכין גדולה. הוא חתך בכרית קרע גדול, וכל הנוצות שהיו בכרית החלו לפרוץ החוצה, והרוח נשאה אותן לכל עבר. פנה הרב לאיש ואמר: "עכשיו, לך אסוף את כל הנוצות ותקן את הכרית". "זה בלתי אפשרי!" התפלא האיש "יש כל כך הרבה נוצות והן עפו לכל רוח, לעולם לא אמצא את כולן". "זה בדיוק העניין", אמר הרב. "כפי שאי אפשר לאסוף את כל הנוצות שהתעופפו ברוח בחזרה לתוך הכרית, כך גם הדברים הרעים שאמרת על אנשים אחרים נפוצו לכל עבר. אי אפשר להשיב מילים שנאמרו ולתקן את הנעשה".

* נשמע מהתלמידים את הנמשל. חשוב להדגיש שאמנם מילים אי אפשר להשיב אחור, אך כן ניתן להתנצל, לבקש סליחה, ליצור קשר מחדש. המשל הזה לא בא לומר שלא ניתן לחזור בתשובה חלילה. הוא רק בא להדגיש את המילים, המתפזרות כמו נוצות ברוח ואי אפשר להשיבן אלא רק לנסות לתקן את הנזק שנגרם על ידן.

**מבצע "לשון טובה"**

* נעבוד לפי ההוראות בחוברת העבודה.
* ניתן לסיים את השיעור כאן, אך אנו מציעים פעילות הרחבה. הנושא הזה הוא כל כך יום יומי ונוגע לחיי התלמידים, שחבל להסתפק בידע ההלכתי בלבד. יש כאן הזדמנות למנף את הנושא.

**שלב א' - מעבירים בגלאי הלשון הרע והרכילות**

* נתחלק לארבע קבוצות, וניתן לכל קבוצה:
  + דף כללים (נספח 1),
  + גלאי לשון הרע ורכילות (נספח 2),
  + בועות של דיבורים (נספח 3) שיש להעביר לבדיקה,
  + 3 מעטפות להכנסת הפתקים לאחר הבדיקה.
* על הגלאי יש שלוש שאלות שיש לשאול לגבי כל אחד מהדיבורים. במידה והתשובה על השאלה היא חיובית - נדלקת נורה אדומה. במידה והתשובה על השאלה היא שלילית - נדלקת נורה ירוקה. במידה והתשובה אינה ידועה - יש להשאיר את הנורה ללא סימון.
* נדגים: כל תלמיד ייקח דיבור אחד ויעביר אותו דרך הגלאי. התלמיד יקרא את המקרה ועל פי הדף עם שבעת הכללים, ידון עם חברי קבוצתו אלו נורות נדלקו. לפי החלטת הקבוצה הוא יצבע את הנורות בתוך הבועה (באדום, בירוק, או להשאיר שקוף אם אינו יודע).
* שלבי העבודה:
  + על כל אחת מהשאלות נדון האם נדלקת נורה אדומה או ירוקה.
  + אם נדלקת נורה אדומה - צריך לעצור.
  + רק כאשר נדלקות שלוש נורות ירוקות - אפשר לעבור.
* נתחיל בתרגול. נבקש מהתלמידים להכניס את המקרים למעטפות המתאימות:
  + מעטפה מספר 1 – עליה יכתבו: "דיבור מותר – ברוך הבא", ואליה יכניסו את הדיבורים המותרים.
  + מעטפה מספר 2 – עליה יכתבו: "דיבור אסור – אין כניסה", ואליה יכניסו את הדיבורים האסורים.
  + מעטפה מספר 3 – עליה יכתבו: "להעביר לבדיקת הקצין האחראי", ואליה יכניסו את כל הדיבורים שהתעוררה שאלה לגביהם.
* נערוך סבב שבו כל קבוצה מוציאה פתק מקרה אחד מתוך מעטפה מספר 3 (השאלות לבדיקה) ומראה לשאר הקבוצות.

נבדוק את השאלה במליאה לאור שבעת הכללים. במידה והגענו למסקנה ברורה נכניס את הדיבור לאחת משתי המעטפות הראשונות. במידה ויש ספק נשאיר את הדיבור במעטפה השלישית ובסיום השיעור נעביר את המעטפה לידי רב בית הספר.

**שלב ב' - מעבירים במתקן השיקוף**

* מתקן השיקוף נועד לשקף לנו (כלומר להראות לנו) האם יש בעיה במה שאנחנו אומרים.
* כל קבוצה תקבל ארבעה "פתקי מזוודה" (נספח 4) ותעביר אותם דרך מתקן השיקוף (אף הוא בנספח 4).
* על כל אחת מהמזוודות תכתוב הקבוצה מקרה מוכר לה (בלי שמות אמיתיים) שבו דיברו משהו על מישהו אחר.
* נעביר את הפתק במתקן השיקוף ונשאל את עצמנו את השאלה שכתובה על מתקן השיקוף. אם התשובה על אחת השאלות היא לא, עלינו להניח את המזוודה במעטפה 2 (אין כניסה) או במעטפה 3 (צריך בדיקה). אם התשובה היא כן אפשר להניח את המזוודה במעטפת הדיבורים המותרים.
* נציג את השאלות:
  + שאלת המראה – האם היה לי נעים אם היו אומרים את הדבר הזה עליי?
  + שאלת הבושה – האם הייתי אומר את הדברים גם בפניו של מי שדובר עליו?

**שלב ג' - תגובות לדיבור אסור, מדביקים תוויות**

* לפנינו דף עם תוויות ובהן תגובות שונות על המקרים (נספח 5). על התוויות כתובות אפשרויות שונות לתגובות נכונות על דיבורים אסורים.
* את התוויות נדביק על המקרים השונים שנמצאים בתוך מעטפת ה"אין כניסה".

**סיכום – לשון הרע לא מדבר אליי**

* ניתן לכל תלמיד דף. אפשר לצלם עליו ציור של "אין כניסה" או שוטר, ולתת לתלמידים לבחור.
* נסביר כי אנחנו רוצים להכין דף שמירה ולהדביק אותו על המחשב.

ישנם הרבה ניסוחים אפשריים:

* + אין כניסה ללשון הרע
  + לשון הרע לא מדבר אליי
  + שומרים על לשון נקייה
  + ועוד...
* ניתן זמן להכנת המדבקות.
* נבקש מהתלמידים לצלם את הדף כשהוא מודבק על המחשב בבית ולשלוח למורה.


**הצעות הוראה, המחשה ויישום**


* משל
* מבצע לשון נקייה
* הכנת מדבקה למחשב
* התאמת איורים לסוג הדיבור המתאים
* "גלאי" דיבורים אסורים
* מכונת שיקוף


**הפנמה וערכים**

* הבנת כוח הדיבור – יוצא ואי אפשר להחזיר
* חידוד השמירה דווקא ברשתות חברתיות ובמדיה – כי קל לפגוע ויש תפוצה רחבה
* נתינת כלים להתמודדות במקרה ונקלעים לאירוע בו שומעים לשון הרע







נספח 5 תוויות





רכילות



לשון הרע



רכילות



רכילות



לשון הרע



זה לא מדוייק!



המציאות שונה

ממה שתארת



זה לא נכון!



אתה לא צודק!



זו לא הייתה הכוונה האמיתית



# יחידה 30: פרק ע"ב ופרק ע"ג – תשעה באב

**זמן מוקצב:** שיעור

**תקציר**

ביחידה זו נלמד מהם חמשת המאורעות הקשים שאירעו בתשעה באב לעם ישראל, מהם דיני הסעודה המפסקת שלפני תענית תשעה באב, מהם חמשת העינויים הנוהגים בתשעה באב, ומדוע אסור ללמוד תורה בתשעה באב.

**מבנה השיעור:**

**פתיחה – לפתור את החידה**

* נכתוב על הלוח את הפסוק מזכריה (ח', י"ט): " כֹּה אָמַר ה' צְ-בָאוֹת: צוֹם הָרְבִיעִי וְצוֹם הַחֲמִישִׁי וְצוֹם הַשְּׁבִיעִי וְצוֹם הָעֲשִׂירִי יִהְיֶה לְבֵית יְהוּדָה לְשָׂשׂוֹן וּלְשִׂמְחָה וּלְמֹעֲדִים טוֹבִים; וְהָאֱמֶת וְהַשָּׁלוֹם אֱהָבו".
* נבקש מהתלמידים "לתרגם" את הפסוק. מה זה "צום הרביעי", "צום החמישי", "צום השביעי" ו"צום העשירי"? רמז: מחושב לפי מספרי החודשים לפי התורה, כשההתחלה היא מניסן...
* נבין על אילו צומות מדובר, ולאחר מכן נקרא את פרק ע"ב הלכה א' ונמלא מה קרה בכל צום:
  + צום הרביעי – י"ז בתמוז – נבקעה חומת ירושלים אחרי מצור של שלוש שנים וחצי (בהלכה מוזכרים עוד ארבעה אירועים נוספים)
  + צום החמישי – ט' באב – נשרף בית המקדש הראשון והשני (בהלכה מוזכרים עוד ארבעה אירועים נוספים)
  + צום השביעי – ג' בתשרי – צום גדליה – רצח גדליה בן אחיקם, ובעקבותיו גלות שארית הפליטה
  + צום העשירי – י' בטבת – תחילת המצור על ירושלים
* נשים דגש על סוף הפסוק: הימים הללו יהפכו לימים טובים! אנו מצפים לגאולה, ובע"ה אחר בניית בית המקדש השלישי ימים אלו יהפכו לחגים, והצומות היחידים בשנה יהיו יום כיפור ותענית אסתר...

**מהלך השיעור:**

**משימה 1 – מה אירע בתשעה באב?**

* נחלק את התלמידים לחמש קבוצות. לכל קבוצה ניתן פתק ובו רשום דבר אחד מבין חמשת הדברים שאירעו בתשעה באב. על הקבוצה יהיה להעביר לשאר התלמידים את הכתוב בפתק בדרך של חידה, הצגה, פנטומימה, חמשיר, פרסומת, כתבה בעיתון או כל דרך יצירתית אחרת.
* ניתן כמה דקות לעבודה ולאחר מכן נערוך סבב בו הקבוצות יציגו את התוצר. כל אירוע שמזהים – נכתוב על הלוח.
* האירועים הם:
  + חטא המרגלים
  + נחרב בית המקדש הראשון
  + נחרב בית המקדש השני
  + נחרבה העיר ביתר, עיר הבירה של בר כוכבא
  + טורנוסרופוס הרשע חרש את אזור המקדש וסביבתו, ובכך התקיים הפסוק "ציון שד תחרש".
* נענה על השאלות במשימה 1 בחוברת העבודה.

**משימה 2 - סעודה מפסקת**

* ישנם כמה הבדלים בין סעודה רגילה לסעודה מפסקת.

נבקש מהתלמידים לחבר "מה נשתנה" על ההבדלים. אפשר בזוגות / קבוצות / מליאה – כל כיתה לפי מה שמתאים.

להלן רעיונות (מתלבש על המנגינה המסורתית):

"מה נשתנתה הסעודה הזו מכל הסעודות?

שבכל הסעודות אנו אוכלים כל מיני תבשילים. הסעודה הזו רק תבשיל אחד.

שבכל הסעודות אנו יושבים כל מיני מטעמים. הסעודה הזו סימן לאבלות.

שבכל הסעודות אנו יושבים על כיסא כבני מלכים. הסעודה הזו על הרצפה יושבים.

שבכל הסעודות אנו אוכלים כולנו יחד סביב שולחן. הסעודה הזו כל אחד יושב לבד.

* נמלא את משימה 2 בחוברת העבודה.

**משימה 3 - חמשת העינויים**

* נחזור לקבוצות מתחילת השיעור. הפעם כל קבוצה תצטרך להציג לכיתה את אחד האיסורים בתשעה באב:
  + אכילה
  + שתייה
  + נעילת סנדלים מעור
  + סיכה (למרוח קרם / שמן גוף או שאר מוצרי טיפוח)
  + להיות בקרבה בין איש לאשתו (יש לתת זאת לקבוצה שתדע להעביר את המסר בצורה מכובדת)
* נמלא את משימה 3 בחוברת העבודה.

**משימה 4 - מנהגי אבלות נוספים ותפילות תשעה באב**

* נכתוב על הלוח ראשי תיבות מש"ל, נבקש מהתלמידים לקרוא את הלכות ט"ז-י"ח, ולפענח את ראשי התיבות.

רמז: אלו ראשי תיבות של דברים נוספים שנמנעים מהם בתשעה באב.

פענוח: **מ**לאכה, **ש**לום, **ל**ימוד תורה. אין לעשות מלאכה (לא כמו שבת, זה יום חול, אלא הכוונה ל"עבודה"), אין לומר "שלום" איש לרעהו, ואין ללמוד תורה, אלא רק דברים הקשורים לחורבן.

* נמלא את משימה 4 בחוברת העבודה.

**סיכום – כל דור...**

* למדנו על תשעה באב, על הסיבות לצום, על האיסורים בצום, אבל... למה בעצם צמים על דברים שאירעו לפני אלפי שנים???
* נשמע תשובות.
* נסביר כי בית המקדש נחרב בגלל שנאת חינם, ואם עדיין לא נבנה – כנראה שאנחנו עדיין נגועים בדבר הרע הזה. ולכן חשוב להרבות באהבת חינם. אנחנו לא צמים על מה שאירע אז, בעבר, אלא על המצב שלנו כיום, שהוא עדיין מקולקל.
* נקבל על עצמנו להרבות באהבת חינם. אפשר להוסיף כל בוקר לפני התפילה את המשפט "הריני מקבל על עצמי מצוות עשה של ואהבת לרעך כמוך", ואפשר לתת לכל תלמיד פתק ובו יכתוב מה הוא מקבל על עצמו להשתפר.

**הצעות הוראה, המחשה ויישום**

* פענוח הפסוק המדבר על צומות החורבן
* זיהוי חמשת הדברים שקרו בתשעה באב
* זיהוי חמשת העינויים של תשעה באב
* פענוח ראשי תיבות

**הפנמה וערכים**

* הבנה שבית המקדש נחרב לפני אלפי שנים, אך נגע שנאת החינם עודנו כאן.